
СЎЗ БОШИ

Кишилик жамияти табиий борлиқнинг бир қисми бўлиб, унинг мавжудлиги ва ривожланиши табиатнинг инсон онгига боғлиқ бўлмаган объектив қонуниятларига кўп жиҳатдан боғлиқ. Кишилар бутун ҳаёти мобайнида табиатда яшайди ва ўзига керакли барча нарсаларни табиатдан олади. Одам фойдаланадиган ва истеъмол қиладиган ҳамма нарса табиат неъмати билан инсон меҳнати маҳсулидир. Инсон ҳамма нарсани табиатдан ўз меҳнати орқали олади. Мана шу меҳнати билан у табиатга таъсир кўрсатади. Инсоннинг табиатга таъсири ижобий бўлиши ҳам, салбий бўлиши ҳам мумкин. Бу инсон меҳнатининг қандай ташкил этилиши ва амалга оширилишига боғлиқ, яъни инсон ўз меҳнати билан табиатга таъсир этаётганда табиий географик қонуниятларни ҳисобга олишига бевосита боғликдир.

Мазкур маъруза матнида табиатни муҳофаза қилишнинг географик асослари очиб берилган. Инсон ва табиатни ўзаро таъсирининг асосий йўналишлари ва босқичлари, табиий ресурслар ва улардан фойдаланиш миқёси, табиий ресурсларнинг инсон томонидан ўзлаштирилиши, ер, сув, иқлим, минерал ва биологик ресурслар, яъни ҳайвонот олами ва ўсимликлар дунёсидан фойдаланишда табиатнинг ифлосланиши, тикланадиган ва тикланмайдиган ресурслар, табиатни муҳофаза қилишда халқаро ҳамкорлик масалалари муҳокама этилган. Шунингдек, асосий матндаги фикр ва маълумотларни мустаҳкамлаш ҳамда аниқлик киритиш учун глоссарий, қўшимча маълумотлар, тест саволлари берилган.

Талабаларга кишилик жамияти билан табиий муҳит ўртасидаги алоқаларни ечиб бериш, инсон ҳаётида кишиларнинг меҳнат фаолиятида, хусусан инсоннинг табиат билан муносабатларида ҳал қилувчи омил бўлган табиий географик ва экологик қонуниятлар билан таништириш мақсад қилиб олинган. Шу билан бирга инсоннинг хўжалик фаолияти таъсирида табиатда рўй берадиган ўзгаришлар ҳақида ҳамда инсон меҳнати билан бунёд этилган табиий ҳудудий комплексларда юз бераётган силжишлар ҳақида билимлар берилади.
МАЪРУЗА МАТЕРИАЛЛАРИ

1-маъруза. Кириш. Табиатни муҳофаза қилиш муаммосининг келиб чиқиши. Табиат, жамият ва инсон (2-соат).
Режа:

1. Табиатни муҳофаза қилиш муаммосининг келиб чиқиши.

2. Табиат, жамият ва инсон. Табиат ва жамият муносабатлари эволюцияси.

3. Аҳоли сонининг ортииши ва унинг  билан боғлиқ муаммолар. Инсоннинг яшаш муҳитлари.

4. Ўзбекистонда табиий ресурсларда фойдаланиш ва муҳофаза қилиш тарихи.

1.Табиатни муҳофаза қилиш муаммосининг келиб чиқиши. Инсоният жамиятининг ривожланишининг бошланғич даврларида одамларни табиатга бўлган муносабати шунчаки, яъни онгсиз бўлган. Унинг шарти инсон ўзи ва жамият учун фойдали нарсаларни, унинг кейинги бўладиган оқибатларига эътибор бермай муносабат билдирган. Ўша вақтда содда қуроллар ҳар жамоанинг эҳтиёжларини энг кам миқдорда қондирган. Шу боис инсон билан табиат ўртасида мувозанат - тенглик бўлган. Лекин аёвсиз ов қилиш туфайли кам кўпаядиган ҳайвонларнинг (мамонтлар, сержун носороглар) қирилиб кетишига олиб келди. Ана шу пайтдан бошлаб табиат ҳодисалари сабаби ўрганилиб, табиат бойликларини муҳофаза қилиш ҳақида фикр юритилган. Шу мақсадда табиатни муҳофаза қилиш урф-одатлар қаторига киритилган.

Қадимда одамлар ўз эҳтиёжларини бошланғич деҳқончилик ва чорвачилик ҳисобига қондира бошлашган. Феодализм вақгига келиб ишлаб чиқарувчилар билан истеъмол қилувчилар ўртасида аниқ айирма ҳосил бўлди. Бу даврда қимматбаҳо, кам тарқалган ҳайвонларни ҳимоя қилиш ҳақида қонунлар чиқарилди. Капитализм даврида инсоннинг табиатга таъсир қилиши энг юқори даражага кўтарилди. Ривожланган давлатларда табиатни муҳофаза қилиш хусусида қатор қонунлар яратилди.

Табиатни муҳофаза қилиш ҳақида биринчи қонун қадимий Вавилион подшоси Хамурат томонидан (1792-1850 йил бизнинг эрамизга қадар) чиқарилган. Ҳиндистонда эрамиздан 240 йил олдин Ашони императори томонидан олти ойга тўлмаган ва бўғоз ҳайвонларни отишни ман қилиш ҳақида қонун чиқарилган. Кейинчалик, ХIII асрда Болеслав хони Урмат тур, зубр ва бошқа ҳайвонларни муҳофаза қилишни қонунлаштирди. ХIV асрда Дания подшоси дюнлардаги ўсимликларни сақлаш ҳақида қонун чиқарди. ХIХ аср охири ХХ асрнинг биринчи ярмида Пруссия, Нидерландия, Франсияда табиатни муҳофаза қилиш ҳақида бир қанча қарорлар чиқди.

ХIХ аср ва ХХ асрнинг бошларида табиатни муҳофаза қилиш жамоатчилиги шаклланди. Шундан сўнг, табиат бойликларини муҳофаза қилиш бошланди. Матбуотда сувнинг тозалигини муҳофаза қилиш, ер ости бойликларидан фойдаланиш ҳақида қонунлар эълон қилинди. Собиқ шўро ҳукумати вақтида ҳам табиатни муҳофаза қилишга эътибор берилган. Ўрмон ишлари ҳақидаги биринчи қонун 1918 йилнинг май ойида чиққан. Мустақил мамлакатимизда табиатни муҳофаза қилиш фақат давлатнинг вазифаси эмас, балки умумхалқ иши деб қаралади.
2. Инсон – тирик организмлар туркумига кирувчи мураккаб ижтимоий ва меҳнат фаолиятини юргизувчи индивид. Инсон тарихий жамоа жараёни субьекти бўлиб, у ер куррасидаги моддий ва маънавий маданий ривожланишнинг асосчисидир. Инсон бошқа турдаги тирик мавжудотлар билан гинетик боғланган ҳолда, лекин улардан онгини юқорилиги, меҳнат қуролларини ишлаб чиқара олиши, нутқнинг ривожланганлиги, ижодий фаоллиги ҳамда ахлоқий, маънавий ва рухий ўз – ўзини англай олиши билан ажралиб туради.

Жамият – кенг маънода инсонларнинг тарихан қарор топган биргаликдаги фаолиятлари мажмуи ёки тор маънода ижтимоий муносабатларнинг конкрет типидир.

Табиат – кенг маънода бутун борлиқ олам ва унинг хилма – хил шакллари; тор маънода кишиларнинг моддий ва маънавий эҳтиёжларини қондириш манбаи бўлган атроф табиий муҳит. Инсон ўзининг ҳаёти давомида бутун борлиқдан эмас, балки уни ўраб турувчи ва унинг таъсири доирасида турган атроф табиий муҳитдан фойдаланиш мумкин.

Шу тариқа инсоният тарихида жамият билан табиат ўртасида тўхтовсиз ва хилма – хил ўзаро таъсирлар рўй берган. Жамият ва табиат, инсон ва яшаб турган муҳит ўртасидаги ўзаро таъсир муаммоси инсониятнинг абадий муаммоларидан биридир. Фалсафий тафаккурнинг бутун тарихи давомида у турлича ҳал қилиб келинган. XVIII асрда Франция социологи Монтескье ўша давр учун хос бўлган фикрларни олға суради. У «Қонунлар руҳи тўғрисида номли асарида жамият табиатга тўла равишда қарамлиги тўғрисидаги ғояни ривожлантириб, «Иқлимнинг ҳукмронлиги барча кучлардан устунроқдир», деган шиорни олға суради.

Кишилар жамиятини табиатга қарши қўядиган, кишилар билан табиат ўртасидаги алоқани истисно қиладиган идеалистик қарашларга қарши ўлароқ табиат билан инсон ўртасидаги чамбарчас боғлиқликни асослаш ва кўрсатиш муҳим аҳамиятга моликдир. Тарихга икки томондан қараш мумкин, уни табиат тарихи ва инсонлар тарихига бўлиш мумкин. Бироқ ҳар икки томон чамбарчас боғлиқдир. Инсоният жамияти мавжуд экан, табиат тарихи ва инсонлар тарихи бир-бирини ўзаро қувватлаб турадилар.

Жамият ва табиат бирлигини таъкидлар эканмиз, биз унинг тимсолида уларнинг моддий жиҳатдан бирлигини тушунамиз, яъни улар моддийдирлар, бир хил кимёвий моддалардан иборатдирлар, назарияда диалектик деб аталувчи баъзи бир объектив (холис) қонунларга гарчи ўзига хос бўлса ҳам бўйсўнадилар. Жамиятда ижтимоий қонунлар билан бирга физика, кимё ва биология қонунлари ҳам амал қилади. Бунда инсон, жамият табиатнинг бир қисми сифатида тавсифланади. Инсоннинг жисмоний ва маънавий ҳаёти табиат билан чамбарчас боғлангандир. Бу табиат ўз-ўзи билан чамбарчас боғлиқ демакдир, зеро инсон табиатнинг бир қисмидир, унинг фарзанди, ривожининг гултожидир. Мазкур ҳолат авваламбор табиат инсон ва жамият пайдо бўлишининг етакчи омили эканлиги кўринади.

Табиат ривожининг мажмуи бўлиши инсоният табиатга тобора кўп ўз таъсирини кўрсатади, инсон фақат ҳар хил ўсимлик ва ҳайвонот турлари ўрнини ўзгартирибгина қолмай, бинобарин уларни шу даражада ўзгартирдики, унинг фаолияти натижасида ер шари умумий ўлимга маҳкум бўлгандагина у билан бирга йўқ бўлиб кетиши мумкин. Шундай қилиб, инсон нафақат табиатни ўрганиб билади, балки ўзини ўраб турган дунёни ўзгартиради, «ижод» қилади ҳам. Бироқ ландшафт (табиат манзараси)ни ғоят ўзгартириб юборган ва коинотгача чиқа олган инсоният ҳеч қачон табиатдан узилиб кетаолмайди, у ҳамма вақт унинг бағрида яшайди.

Инсоннинг ижодий имкониятлари, унинг табиати ва ўзгартириш қобилиятларига келганда, улар чек-чегарасиздир. Моддий ишлаб чиқариш жараёнида одамлар ўртасида вужудга келадиган муносабатларсиз ишлаб чиқаришнинг ўзи ҳам, инсон ҳаёти моддий шароитлари ҳам бўлмайди, демакки жамият ҳам бўлмайди. Жамият бу одамларнинг биргаликда ҳаракати, ўзаро таъсирининг маҳсулидир, бу одамларнинг ижтимоий муносабатларидаги инсоннинг ўзидир.

Жамият инсон ҳаёт фаолиятининг тарихий шакли сифатида ҳеч қачон одамдарнинг оддий бирлашмаси бўлган эмас ва бўлмайди ҳам. Жамият одамлар, ишлаб чиқариш, иқтисодий, маданий ва ижтимоий ташкилотлар ўзаро таъсири мураккаб системасидан иборатдир. Жамият бу муттасил ривожда бўлган аъзо (организм)дир, у айрим ижтимоий элементларнинг ўз бошимча ишларига йўл қўювчи ғайри-ихтиёрий бирикма эмас. Табиат эса-бу моддий жисмлар, реалликлар мажмуидан иборат бўлиб, улар жамият негизини ташкил этади ва уни қуршаб туради.

Табиат ривожининг олий босқичи бўлиш жамият фақат табиий омил негизидагина яшайди, ривожлана олади ва унинг табиий омил билан доимий ўзаро таъсирида бўлиш шартидир. Келиб чиқиши жиҳатдан табиат билан боғлиқ бўлган жамият ҳар ҳолда табиатнинг алоҳида қисми сифатида яшайди ва ривожланади.

Инсон ўзининг табиатга кўрсатаётган салбий таъсирининг оқибатларини сезгач ва билгач, табиатдан оқилона, режали, тежаб-тергаб фойдаланиш ва уни муҳофаза қилиш зарурлиги ҳақида ўйлай бошлади.

«Табиатни муҳофаза қилиш» термини дастлаб 1913 йил биринчи халқаро табиатни муҳофаза қилиш бўйича Швецарияда ўтказилган съезддан сўнг кенг тарқалди. 

Экология ва табиатни муҳофаза қилиш муаммолари кескинлашиб, ўта зиддиятли тус олган ҳозирги даврда табиат ва жамият ўртасидаги муносабатларни мувозанатга келтириш асосий вазифалардан ҳисобланади. Табиат, инсон ва жамият ўртасидаги ўзаро алоқадорлик муаммоси абадий муаммолардан биридир. Табиат жамиятни яшаш муҳити, унинг моддий ва маънавий эҳтиёжларини қондириш манбаи ҳисобланади. Жамият табиат ривожланишининг олий босқичи бўлиб, алоҳида социал мазмунга эга. Табиат ва жамият ўзаро узвий боғланган, бир бутун материянинг икки қисми, ўзига хос соцэкосистема ҳисобланади. Табиат ва жамият ўзаро алоқадорлик тизимида инсон марказий ўрин эгаллайди. Инсон бир вақтнинг ўзида ҳам табиат, ҳам жамиятнинг ажралмас қисми бўлиб, биосоциал моҳиятга эга. Модда ва энергия алмашинуви табиат мавжудлигининг асосидир. Материа ҳаракатининг юқори шакли бўлган жамият табиатнинг алоҳида «инсонийлашган» қисми сифатида яшайди ва ривожланади.

Экологияга доир адабиётда жамият ва табиатнинг ўзаро таъсирини даврларга бўлиш хусусида турли фикрлар мавжуд. Муаммоларнинг бир тоифаси бешта даврни, бошқалари тўртта, учинчилари учта даврни тилга оладилар. Адабиётларда шунингдек жамият ва табиатнинг ўзаро таъсири тарихини тўрт даврга бўлиш кенг ўрин олган. Яъни 1) ўзиники қилиб олиш; 2) аграр; 3) индустриал; 4) ноосфера даврлари.

Ф. Энгельс «Оила, хусусий мулк ва давлатнинг келиб чиқиши китобида инсон табиатни ўзлаштириши тамойилига қараб жамият тарихида уч даврни ажратиб кўрсатади. «Ёввойилик деб ёзади Энгельс – бу асосан табиатнинг тайёр маҳсулотларини ўзлаштириш давридир; инсон томонидан яратилган маҳсулотлар асосан ана шундай ўзлаштиришда ёрдамчи қурол бўлиб хизмат қилади. Вахшийлик бу чорвачилик ва деҳқончилик билан шуғулланила бошлаган давр, инсон фаолияти ёрдамида табиат маҳсулотлари ишлаб чиқаришни кўпайтириш усулларини эгаллаш давридир. Цивилизация бу табиат маҳсулотларига ишлов беришни янада эгаллаш даври, асл маънода саноат ва моҳирлик даврдир».

Неоген даври Ер юзида неантроп ёки Homosapues (онгли одам)нинг пайдо бўлишига тўғри келади.

Жамият ривожланишининг турли босқичларида унинг табиатга бўлган муносабати ҳам ўзгариб борган. Баъзи бир тадқиқотчилар табиат ва жамиятнинг ўзаро муносабатларидаги асосий тарихий босқичларни 4 даврга бўлишади. А) Ибтидоий жамоа тузуми даври. Ибтидоий жамоа тузумида инсоният табиатга сезиларли таъсир ўтказмаган. Ибтидоий жамоа тузуми даврида кишилар ўзи фойдаланадиган табиий ресурсларнинг ҳолатига маълум даражада эътибор бериб, истеъмол қиладиган ўсимликларни ва ов қиладиган ҳайвонларни ҳимояга ола бошлаганлар. Чунки бу даврга келиб аҳоли сони кўпайиб, ишлаб чиқариш қуроллари анча такомиллашиб, ўқ-ёй мураккаброқ балиқ овлаш асбоблари яратилди. Булар ўз навбатда ибтидоий жамоа кишиларининг яшаши учун зарур бўлган табиий ресурсларни ва муқаддас ҳисобланган жойларни ҳимоя қилиш юзасидан баъзи бир чораларни кўришга ундаган эди. Ҳатто маълум ҳудудларда ҳайвонларни овлаш, фойдали ўсимлик уруғларини кўплаб териб олиш ман этила бошланди. Фойдали ҳайвонларни кўплаб қириб ташлаган кишилар ибтидоий жамоа тузумида ўлим жазосига ҳукм қилинган.

Ноёб ва қимматли ўсимлик ҳамда ҳайвонлар мавжуд бўлган ерлар «муқаддас жой» деб эълон қилинган ва у ерларда ов қилиш, ўсимликларни меваси ва уруғини териш ман этилган. Бу тадбир-чоралар эса табиатни муҳофаза қилиш тарихининг бошланиши бўлган.

Ибтидоий жамоа тузуми даврида ибтидоий одам ўзи учун керакли нарсани табиатдан олар экан, бунинг оқибати тўғрисида ўйлаб ўтирмас эди. Чунки ибтидоий одамлар сони жиҳатидан жуда оз бўлиб, табиатга деярли қарам бўлган.

Б) Қулдорлик жамияти – хусусий мулкчиликка асосланган жамият бўлиб, инсоннинг табиатга кўрсатган таъсири анча кучайган. Қулдорлик тузумида деҳқончилик ва чорвачиликнинг вужудга келиши табиатга таъсирнинг кескин кучайишига сабаб бўлган. Йирик қулдорлар қуллар кучидан фойдаланиб катта ҳудудларни ҳайдаб, табиий ўсимлик ва ҳайвонларни йўқ қилиб, экин далаларига айлантирганлар. Бунга Ўрта Осиёда, Мисрда, Месопотамияда, Хитойда ва Ҳиндистонда ерларни ҳайдаб, суғориб деҳқончилик қилган қулдорчилик давлатлари мисол бўлади. Қулдорлик тузумида ерлардан фойдаланиш тўғрисида ўйламаслик сабабли, тупроқнинг табиий ҳолати ёмонлашиб борган.

Қулдорлик фаолияти даврида баъзи давлатларда ёғоч-тахталарга талаб жуда кўп эди. Шу сабабли, ўрмонлардан тўғри фойдаланиш ва уларни қўриқлаш соҳасида чоралар кўрила бошланган. Бунга мисол тариқасида Вавилон давлатининг бундан 4 минг йил олдин ўрмонларни муҳофаза қилиш соҳасида чоралар кўрилганлиги, бу чораларни бузган кишилар қаттиқ жазоланганлиги ва ҳатто ўлимга маҳкум қилинганини айтиб ўтиш мумкин. Ҳатто Мисрда қулдорлик жамиятида «Ўликлар дафтари» ташкил этилган. Бу дафтарда табиат муҳофазаси соҳасида жуда қизиқарли саволлар ёзилган. Унда ўлган кишига охиратда қуйидаги савол-жавоблар берилиши ёзилган: «Мен уларнинг яйловларидаги ҳайвонларни ўлдирганим йўқ, ҳайвонларни тангри ерларидан ҳайдаб чиқарганим йўқ. Мен балиқ тутганим йўқ». Бундан кўриниб турибдики, Қадимги Мисрда ҳайвонларни ўлдириш, ўсимликлардан нотўғри фойдаланиш, меъёридан ортиқча балиқ тутиш зарарли ва гуноҳ ҳисобланган.

Феодализм тузумида меҳнат воситаларининг такомиллашуви, аҳоли сонини ортиб бориши натижасида инсоннинг таъсир доираси ва сурьати ўсиб борган. Феодализм даврига келганда ишлаб чиқариш кучлари ривожланади, натижада, жуда катта территорияларда ўтлоқ ва ўрмонлар йўқ қилиниб, деҳкончилик учун фойдаланилади. Айниқса, ривожланган Ғарбий Европадаги давлатлар денгизда сузиш, янги ерларни забт этиш учун кўплаб кемалар қурди ва маъданларни эритиш учун кўплаб ўрмонларни кесишган. Ўша даврда бир кемани қуриш учун 400 та туп дуб дарахти кесилган. Истониянинг «Енгилмас Армада» ҳарбий кемасини қуриш учун ярим миллион дуб кесилган. Натижада Испанияда ҳанузгача ўша ўрмонлар тиклангани йўқ.

Феодализм даврида кўплаб ўрмонларнинг қирқилиши оқибатида тупроқ эрозияси кучайган, дарё сув режими ўзгарган, қимматли ҳайвонлар (шимол буғуси, тур, сайғоқ каби ҳайвонлар) камайиб кета бошлаган. Хуллас, бу даврга келганда Ер курраси табиатида сезиларли ўзгаришлар рўй бериб, табиатда бузилиш юз бера бошлаган.

Юқорида қайд қилинган ва табиатда рўй берган салбий ўзгаришлар билан бирга феодализм даврида ҳам табиатни муҳофаза қилиш чоралари кўрилган. Бунга Ўрта Осиёда ўша даврда ташкил этилган қўриқхоналарни мисол қилиб кўрсатиш мумкин. Бундан 1000 йил олдин Бухоро яқинида атрофи баланд деворлар билан ўралган Шамсобод қўриқхонаси ташкил этилган бўлиб, унинг ичида буғу, кийик, тулки, айиқ каби ёввойи ҳайвонлар яшаганлигини тарихчи географ Наршахий ёзиб қолдирган эди. Булардан ташқари Бобур замонида Самарқанд яқинида Бедана кўриғи (бедана овланган) мавжуд бўлган. Бундай ишлар Европа давлатларида ҳам амалга оширилган эди. Бироқ бу қўриқхоналар подшо, қирол ва амалдорларнинг ов қилиб, дам оладиган манзилгоҳ ерларига айланган эди.

Жамиятнинг табиатга таъсир жиҳатидан бу давр иккинчисидан кам фарқ қилади. Иккинчи давр билан учинчи давр ўртасида жиддий фарқ шундаки, қулчилик шаклларининг крепостной қарамлик билан алмашиши ишлаб чиқариш кучларини ривожлантириш, табиатни билиш ва ўзгартириш учун янги имкониятлар очиб берди.

Капитализм даврида жамият билан табиий муҳит орасидаги таъсир жуда ҳам кучайиб кетди. Капиталистик иқтисодий тузум қарор топиши билан фан ва техника ривожи, саноат, транспортнинг вужудга келиши, табиий бойликларнинг тезкор ўзлаштирилиши табиатга таъсирнинг юқори даражага етказди. Чунки ишлаб чиқариш воситалари хусусий мулкчиликка асосланган, ўзаро рақобатлар мавжуд бўлган, хўжалиги нотекис ривожланаётган капиталистик жамиятда табиий ресурслардан режасиз ваҳшийларча фойдаланилди. Натижада табиий ресурсларнинг табиий хусусиятларида кескин ўзгаришлар юз берди. Бу даврда кўплаб ёғоч-тахта тайёрлаш оқибатида Европада ва Шимолий Америкадаги катта-катта территорияларда ўрмонлар кесилиб, шамол ва сув эрозияси кучайиб, ҳосилдор ерлар қишлоқ хўжалик оборотига яроқсиз бўлиб қолди. АҚШда ўрмонларни кўплаб кесиш, яйловлардан нотўғри фойдаланиш туфайли территориясининг 48% қисмида эрозия жараёни тезлашиб кетган.

Капитализм жамиятида кўплаб завод-фабрикаларнинг ёқилғига асосланган транспорт турларининг кучайиши, атом ва ядро қуролларини синаш, янги шаҳарларни вужудга келиши ва бошқалар натижасида, табиатга кўплаб заҳарли газлар, ифлос сувлар, қаттиқ заррачалар ва ахлатларни чиқариб ташлаш оқибатида атмосфера, сув ва тупроқ ифлосланиб кетмоқда.

Атроф муҳитни зарарли чиқиндилар билан ифлосланиши муаммоси келиб чиқди. Табиат ва жамият ўртасида ўзига хос антропоген модда ва энергия алмашинуви вужудга келди. Антропоген модда алмашинуви, яъни хом ашёларни табиатдан ошиғи билан олиниши ва зарарли чиқинди ҳолига атроф муҳитга ташланиши табиат ва жамият ўртасидаги азалий мувозанатни бузилишига олиб келди. Табиат ва жамият муносабатларининг ривожланишига биоген, антропоген ва техноген (нооген) босқичлар ажратилади. 

Жамият тараққиётининг турли даврларида инсон билан табиий муҳит ўртасидаги муносабат турлича бўлган. Кишилик жамияти тараққиётининг дастлабки босқичида неолитда инсон билан табиатнинг ўзаро муносабати ибтидоий аҳволда бўлган. Кишилар бу даврда табиатни эмас, балки табиат кишиларни ўзига бўйсундирган. Иккинчи босқичида яъни қулдорлик жамиятида хусусий мулкчиликка асосланган жамият бўлиб, инсоннинг табиатга кўрсатган таъсири анча кучайган. Учинчи босқичда феодализм даврига келганда ишлаб чиқариш кучлари ривожланган ва инсоннинг табиатга таъсири янада кучайган. Тўртинчи босқич катализм даврида жамият билан табиий муҳит орасидаги таъсир жуда ҳам кучайиб кетди. Натижада, ХХ аср бошларига келиб, Ер куррасидаги сув ҳавзалари, атмосфера ҳавоси, тупроқлар, саноат, транспорт, маиший-коммунал, қишлоқ хўжалиги чиқиндилари ва бошқа чиқиндилар билан ифлосланиши жуда ҳам кучайиб кетди. Булар ўз навбатида сайёрамиз биологик ресурсларининг ҳолатига ва айниқса кишилар саломатлигига зиён етказмоқда. Шу сабабли жаҳон мамлакатларида ҳам табиий муҳитни тоза сақлаш уни муҳофаза қилиш масалалари бўйича бир қанча ижобий ишлар қилинмоқда.

Табиий муҳит ҳолатининг инсон таъсирида ўзгариши, жонли ва жонсиз компонентларга кучли антропоген таъсир экологик муаммоларни келтириб чиқаради. Маҳаллий, минтақавий ва умумсайёравий экологик муаммоларни ажратиш мумкин. Айрим йирик шаҳар, саноат марказлари, алоҳида туманларда маҳаллий, Оролбўйи, Чернобилда минтақавий экологик тенг вазиятлар вужудга келган. Озон туйнуклари муаммоси, кислотали ёмғирлар, чўлланиш, дунё океанининг ифлосланиши ва бошқалар умумсайёравий экологик муаммолар ҳисобланади. Ер юзида экологик инқироз хавфининг реал эканлигини кўрсатади. Агар кейинги 30-40 йил ичида экологик муаммоларни ҳал қилиш учун барча чора тадбирлар кўрилмаса экологик инқироз муқаррардир.

Табиатни муҳофаза қилиш деганда ҳозирги ва келгуси авлодларнинг эҳтиёжларини ҳисобга олган ҳолда табиий бойликлардан оқилона фойдаланиш ва атроф муҳитни мусаффо ҳолида сақлашга қаратилган, илмий асосда амалга ошириладиган маҳаллий, давлат ва халқаро тадбирлар мажмуаси тушунилади. Табиатни муҳофаза қилиш деганда комплекс фан ҳам назарда тутилади. Демак, экология ва табиатни муҳофаза қилиш тушунчалари алоҳида мазмун ва мақсадга эга бўлган тушунчалардир. Экология ва табиатни муҳофаза қилишнинг назарий асоси ҳисобланади.

Атроф муҳитни муҳофаза қилиш, атроф табиий муҳитни муҳофаза қилиш тушунчалари маънодошдир. 

Дастлабки экологик тушунчалар қадимги юнон олимлари асарларида қайд қилинган. Ўсимлик ва ва ҳайвонлар, инсон ҳаётининг атроф муҳит билан боғлиқлиги Ибн Сино, Беруний асарларида ҳам ёритилган. XIX –асрга келиб экология илмий асосда А.Гумбольдт, Ж.Ламарк, К.Рулье, Ч.Дарвин, Э.Геккель асарларида ёритилди. Лекин экологиянинг фан сифатида шаклланиши ХХ аср бошларида амалга ошди. Дастлаб ўсимлик ва ҳайвонлар экологияси, ХХ асрнинг 20-йилларида ижтимоий экология ва инсон экологияси ривожланди. 20-30 йилларда Ўрта Осиё давлат университетида Д.Н. Кашкаров ва Е.П. Коровинлар экология-география мактаби ташкил этилиб, Ўлкамиз табиатини экологик татқиқ қилиш бошланади. 1940-50 йилларда собиқ иттифоқда экологик билимларнинг ривожланиши сусайиб қолди. Атроф муҳит ҳолати тез ўзгара бошлаган ХХ асрнинг 60-йилларига келиб экология жадал ривожланди, турли янги йўналишлар вужудга келди.

Инсон ва атроф муҳит ўртасида ўзаро муносабатлар кескинлашган, фан-техника жадал ривожланаётган даврда табиаини муҳофаза қилиш энг асосий муаммолардан ҳисобланади. Табиатни муҳофаза қилиш тушунчаси инсоннинг атроф муҳитга салбий таъсири юзага келган узоқ ўтмишдан яхши маълум. Агар илгари табиатни муҳофаза қилиш деганда маълум амалий тадбирлар мажмуаси тушунилган бўлса, сўнгги йилларда алоҳида комплекс фан шаклланмоқда. Табиатни муҳофаза қилиш антропоген модда ва энергия алмашинуви қонуниятлари, бу жараённинг табиат ва жамият ўзаро алоқадорлигига таъсири хусусиятлари, инсониятнинг келажак ривожланиши мақсадларида ушбу жараённи бошқариш йўлларини ишлаб чиқадиган фандир. Ушбу фаннинг соцэкология, антропоценология, табиатдан фойдаланиш каби турли номлари ҳам таклиф қилинган.

Табиатни муҳофаза қилиш жамият ривожланишининг турли босқичларида мақсад ва мазмунига кўра фарқланган. Табиатнинг муҳофаза қилишнинг дастлабки босқичида йўқолиб бораётган алоҳида ўсимлик ва ҳайвон турларининг муҳофазаси амалга оширилган. Инсониятнинг эҳтиёжлари ўсиши билан табиий ресурсларни муҳофаза қилиш ва ундан оқилона фойдаланиш босқичи вужудга келган. ХХ асрнинг ўрталаридан бошлаб табиий ресурслар билан бир қаторда алоҳида ноёб табиий ҳудудларни муҳофаза қилиш босқичи ажратилади. Атроф муҳитни ҳозирги замон экологик муҳофазаси босқичи инсоннинг табиатга таъсири умумсайёравий миқёсга етган. 

Табиатдан фойдаланиш, уни ўзгартириш ва табиатни муҳофаза қилиш ўзаро чамбарчас боғланган жараёнлар ҳисобланади. Табиатни муҳофаза қилишнинг ҳозирги асосий вазифалари табиий ресурслардан оқилона фойдаланиш, чиқиндисиз ишлаб чиқаришни жорий қилиш, атроф муҳитни ифлосланишидан сақлаш, салбий ўзгаришларни башорат қилиш ва уларни олдини олишдан иборатдир. Табиат муҳофазаси ҳақидаги фан жуда серқирра бўлиб, у фақатгина география, биология, физика, химия, иқтисод ва бошқа кўплаб табиий ва ижтимоий фанлар туташган жойдагина муваффақиятли ривожланади.

Инсоннинг табиатга бевосита ва билвосита, ижобий ва салбий таъсир шакллари ажралади. Ўрмонларнинг кесилиши, ҳайвонларни овлаш, янги ерларни ўзлаштириш, конларни қазиш натижасида инсон табиатга билвосита таъсири бевосита таъсирининг салбий оқибатлари сифатида намоён бўлади. Масалан, янги ерларнинг ўзлаштирилиши ҳам ўсимликлар ва ҳайвонларнинг қирилишига олиб келади. Ташландиқ ерларни, ўрмонларни тиклаш, кўкаламзорлаштириш, ўсимлик ва ҳайвонларни кўпайтириш инсоннинг табиатга ижобий таъсирига киради. Ҳар қандай ижобий таъсирнинг ҳам салбий бўлиши мумкин. 

Табиатни муҳофаза қилишнинг аҳамияти хилма-хил бўлиб, уларни умумлаштириб қуйидаги иқтисодий, илмий, соғломлаштириш-гигиена, тарбиявий, эстетик йўналишларга ажратиш мумкин.

Табиатни муҳофаза қилиш бир неча минг йиллик тарихга эга. Лекин ушбу муаммога алоҳида эьтибор XIX асрнинг охири ва ХХ асрнинг бошларида вужудга келди. 1864 йили АҚШ да Ж.Мершнинг “Инсон ва табиат” китоби босилиб чиқди. Унда табиатни муҳофаза қилишнинг зарурлиги ҳақида дастлабки фикрлар берилди. 1910 йили Швейцарияда Европадаги биринчи табиатни муҳофаза қилиш жамияти тузилди. 1913 йили Бернда табиатни муҳофаза қилиш бўйича биринчи халқаро кенгаш чақирилди. 1948 йили Табиатни муҳофаза қилиш халқаро иттифоқи тузилди. Табиатни муҳофаза қилиш ҳаракатлари ХХ асрнинг иккинчи ярмида айниқса кучайди. Ўзбекистонда табиатни илмий асосда муҳофаза қилиш амалда 1920 йилдан бошланган.

Табиат ва жамиятдаги предмет ва ҳодисаларнинг умумий ўзаро алоқадорлиги ҳамда боғлиқлиги тўғрисидаги материалистик диалектиканинг қонуни табиатни муҳофаза қилишнинг методолгик ва илмий асоси бўлиб ҳисобланади. Табиат ва жамиятдаги мавжуд бўлган ўзаро алоқа ва таъсирларни ҳисобга олгандагина табиий ресурслардан оқилона фойдаланишнинг илмий асосланган йўлларини ишлаб чиқиш мумкин.

3.Демографик портлаш. Тиббиёт фанининг ютуқлари, яшаш шароитларининг яхшиланиши, қишлоқ хўжалик маҳсулотлари хосилдорлигининг оширилиши одамлар ҳаётининг узайишига шароит яратади. Шу билан бирга қатор ҳудудларда туғилиш юқорилигича давом этмоқда. Айрим олимларнинг башоратларига қараганда асримиз охирига бориб Ер аҳолисининг сони 28 - 30 млрд.га етиши кутиляпти. 

Бундай шароитда (технологиянинг ҳозирги ҳолатида) Ер аҳолисини озиқ -овқат ва зарурий нарсалар билан таъминлай олмайди. Маълум вақтдан сўнг Ерда очарчилик,
оммавий касалланиш, яшаш муҳитининг бузилиши бошланади ва бу провард натижада аҳоли сонининг камайишига ва кишилик жамиятининг инқирозига олиб келади.

Урбанизация. Демографик портлаш жараёни билан биргаликда шаҳар
аҳолиси сонининг жадаллик билан кўпайиши кузатиляпти.

Бир томондан бу яхши, кўпгина соҳаларда ишлаб чиқариш унумдорлигининг кўпайишига, жамиятнинг ижтимоий ва маданий-маориф муаммоларининг ечилишига олиб келади. Иккинчи томондан ҳаётий шароитларнинг ёмонлашувига, табиий муҳитнинг бузилишига олиб келмоқда. Катта шаҳар ва саноат марказларига хос бўлган аломат яшаш муҳити компонентларининг юқори даражада ифлосланиб кетганлигидир. Масалан, 1см3 шаҳар ҳавосида 10 000 дона, кишлоқ ҳавосида 1000 дона ва денгиз устидаги ҳавода 100 дона заррача аниқланганлиги бунинг исботидир.

Энергетика, саноат ва қишлоқ хўжалик ишлаб чиқаришининг
ортиши, транспорт воситаларининг кўпайиши. Ерда аҳоли сонининг
ортиши ва ҳарбий мақсадлар саноат махсулотлари ишлаб чиқаришга,
транспорт воситалари кўпайишига, энергия ишлаб чиқарилиши ва хомашё
ресурсларига бўлган талабнинг ортишига туртки бўлди. Моддий ва энергетик
ресурсларга бўлган талаб, аҳоли сонининг ўсишига нисбатан юқори суръатда
бўлади, чунки киши бошига бўлган талабнинг ўртача қиймати мунтазам
равишда ортиб боради.

Ҳарбий мақсадларга кетадиган ҳаражатлар жуда каттадир. Иккинчи жаҳон урушидан кейин қуроллар ишлаб чиқаришга дунё бўйича 6 трлн АҚШ
доллари сарф қилинган. Ҳарбий саноат, техниканинг, энергетика ва саноат
ишлаб чиқаришининг ривожланишида катта омил ҳисобланади. XX асрнинг иккинчи ярамида дунёнинг етакчи мамлакатларида саноат ишлаб чиқариши ҳар 12-15 йилда икки баробар ортиб борган. Бу эса биосферага чиқарилаётган ифлословчи чиқиндиларнинг уч баробар кўпайишига олиб келган. Дунё автомобил парки ҳам жуда катта суръатлар билан ортиб борди. Масалан, 1960 йилда дунё бўйича 120 млн автомобил бўлган бўлса, 1990 йилда унинг сони 420 млн.га етган. Хозир дунёда 600 млн.дан ортик автомобил бор.

Яна бир томони шундаки, саноатнинг ва техник воситаларнинг
ривожланиши, нафақат атроф-муҳитга ифлословчи моддалар чиқишининг
ортиши билан, балки, ишлаб чиқаришга кўплаб кимёвий моддалар жалб
қилиниши билан ҳам ҳарактерланади.

Қишлоқ хўжалигида хосилдорликни ошириш, зараркунанда-ларга карши курашиш мақсадида ишлатиладиган кимёвий моддалар тупроқнинг, суғориш натижасида чиққан оқава сувлар туфайли сув ҳавзаларининг холатига салбий таъсир қилиб, ундаги жониворларнинг касалланишига, қирилиб кетишига олиб келади. Ўсимликларни зараркунандалардан ҳимоялаш мақсадида ишлатиладиган пестицидлар одамларга ҳам катта хавф солмоқда. Ҳар йили дунё бўйича пестицидлардан заҳарланиб 10 минг одам, қушлар, хашоратлар, ўрмонлар қирилиб кетаётганлиги аниқланган. Улар озиқ-овқатларга, ичимлик сувларга тушади. Барча пестицидлар одамга ва тирик мавжудотларга наслий (мутаген) салбий таъсир қилиши маълум.

XX асрнинг ўрталарига қадар одамзод табиатни буза оладиган даражадаги кучли воситаларга эга эмас эди. Ядровий объектларнинг ва заҳарли кимёвий моддаларнинг кўплаб
миқдорларда бир жойда тўпланиши ва ишлаб чиқарилишининг ўсиши,
одамнинг экосистемага катта зарар келтириш, хатто, айрим ҳудудларда уни
бузиб юбориш имконига эга қилди. Инсониятнинг актив техноген фаолияти туфайли планетамизнинг кўпгина ҳудудларида биосферага путур етган ва янги яшаш муҳити тури – техносфера вужудга келган. XIX аср бошларида одам умрининг узунлиги ўртача 35 – 40 йил бўлган бўлса, XX асрга келиб 60 - 63 йилга етган. Лекин, инсон онги ва қўли билан яратган техносфера кўп холларда одамлар умидини оқламади. Яратилган ишлаб чиқариш ва шаҳар муҳити хавфсизлик сатхи бўйича талаб даражасидан анча орқада. Техносферанинг
пайдо бўлиши, унинг борган сари кенгайиб бориши биосферани сиқиб
чиқармоқда, унинг ўрнини олмоқда. Бу эса планетамиз экосистемасини
бузилишига олиб келмоқда. Ҳозирги кунда Ер юзида экосистемаси бузилмаган майдонлар оз қисмни ташкил қилади. Масалан, Европада 15,6%, Осиёда 43,6%, Шимолий Америкада 56,3% ҳалос.

4.Мамлакатимиз йилномаси Президент Ислом Абдуғаниевич Каримов раҳнамолигида республикамизда иқтисодиётнинг турли тармоқларида, ижтимоий-иқтисодий ислоҳотларда, хусусан, атроф-муҳитни муҳофаза қилиш ва табиий ресурслардан оқилона фойдаланиш соҳасида салмоқли ютуқларга эришилганлигини кўрсатиб турибди.

Ўзбекистон Республикаси барқарор ижтимоий-иқтисодий ривожланишга ўтишининг мақсад ва вазифаларига мувофиқ табиатни муҳофаза қонунчилиги такомиллаштирилмоқда, атроф-муҳит соҳасига оид қатор стратегик ҳужжатлар, мамлакатимиз иқтисодиётининг асосий тармоқларини қайта техник ислоҳ қилишга йўналтирилган ҳукумат қарорлари қабул қилинди ва амалга оширилмоқда. 

Табиатни муҳофаза қилиш тадбирларининг амалга оширилиши натижасида республика бўйича экологик ҳолатнинг барқарорлашув тенденцияси кузатилмоқда.

Барқарор ривожланиш, хусусан, табиий муҳитни муҳофаза қилиш, аҳоли саломатлиги ва фаровонлигини таъминлаш учун сув ресурсларининг аҳамиятни ҳисобга олган ҳолда, Ўзбекистон сув ресурсларини комплекс бошқарув тизимини ривожлантиришга, улардан самарали фойдаланиш ҳамда сув, сув таъминоти ва санитария масалалари бўйича халқаро даражада қабул қилинган мажбуриятларини бажаришга интилмоқда. Бунда сув ресурсларини муҳофаза қилиш, улардан оқилона фойдаланиш ва бошқарувини такомиллаштиришга алоҳида эътибор қаратилмоқда. 

Маиший ва коммунал хўжаликда сувдан фойдаланишни яхшилаш мақсадида Ўзбекистон Республикаси раҳбарияти томонидан аниқ чора-тадбирлар амалга оширилмоқда. Хусусан, Ўзбекистон Республикаси Вазирлар Маҳкамасининг “Қишлоқ аҳоли пунктларини ичимлик суви ва табиий газ билан таъминлашни келгусида яхшилаш бўйича чора-тадбирлар тўғрисида” (1999 йил 1 июндаги 278-сонли), “Қишлоқ аҳоли пунктларини ичимлик суви ва табиий газ билан таъминлашни келгусида яхшилаш бўйича қўшимча чора-тадбирлар тўғрисида”ги (2003 йил 17 сентябрдаги 405-сонли) қарорлари қабул қилинди.

Бунинг натижасида Зарафшон ер ости чучук сувлари конидан сув олаётган Дамхўжа сув қувурлари тизими ишга туширилиши ҳисобига Бухоро, Навоий вилоятларида ҳамда Самарқанд вилоятининг айрим ҳудудларида сув таъминоти яхшиланди.

Туямуюн ва Капараск сув омборларидан сув оладиган Туямуюн-Урганч ва Туямуюн-Нукус сув қувурлари қурилиши туфайли Қорақалпоғистон Республикаси ҳамда Хоразм вилояти аҳолисига етказиб берилаётган ичимлик сувининг сифати яхшиланди. Қашқадарё вилоятида Дехқонобод ва Китоб-Шаҳрисабз, Наманган вилоятида Учқурғон-Наманган, Андижон вилоятида Хонобод-Андижон, Жиззах вилоятида Зомин минтақавий сув қувурлари қурилди.

Республикада «2009-2020 йилларда Ўзбекистон Республикасида сув таъминоти ва канализация тизимларини комплекс ривожлантириш ва модернизациялаш Схемаси» амалга оширилмоқда, O’z DSt 250:2000 “Ичимлик суви. Гигиеник талаблар ва сифат назорати” стандартларини такомиллаштириш бўйича таклифлар ишлаб чиқилди.
Бундан ташқари, республикада сув таъминотини янада яхшилиш мақсадида Жаҳон банки, Осиё Тараққиёт банки, Қувайт Ижтимоий ва иқтисодий ривожланиш банки, АҚШ Халқаро ривожланиш агентлиги, Хитой Халқ Республикаси Ҳукумати, Испания Қироллиги, Франция ва Швейцариянинг инвестицияларини жалб этган ҳолда ичимлик сув таъминоти тизимини такомиллаштириш бўйича лойиҳалар амалга оширилмоқда. Ажратилган кредитлар ҳисобидан Оролбўйи минтақаси, Бухоро, Қашқадарё, Навоий вилоятлари ҳамда Самарқанд, Бухоро, Гулистон, Жиззах, Қарши шаҳарларида ичимлик сув таъминоти лойиҳалари бажарилмоқда.

Ўзбекистон Республикасининг “Қишлоқ ва сув хўжалигида иқтисодий ислоҳотларнинг чуқурлаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчаларни киритиш тўғрисида”ги Қонун ҳамда «25.12.2009 йил ЎРҚ-240-сонли Ўзбекистон Республикаси Қонунини амалга ошириш бўйича тадбирлар режаси»га мувофиқ Дастур ишлаб чиқилди ва унинг асосида сув ресурсларидан фойдаланиш ва уларни муҳофаза қилиш соҳасида қонуности ҳужжатларини ишлаб чиқиш бўйича ишлар олиб борилмоқда. Мазкур Дастур доирасида Ўзбекистон Республикаси Табиатни муҳофаза қилиш давлат қўмитаси умумий ва сувдан махсус фойдаланиш турлари рўйхатини тасдиқлаш бўйича идоралараро меъёрий-ҳуқуқий ҳужжат қабул қилиниши, сувдан махсус фойдаланишга рухсатнома бериш, сувдан махсус фойдаланиш ва сувни махсус истеъмолига рухсатномани бериш бўйича тартиб ҳақидаги Низом лойиҳаси, Ўзбекистон Республикаси Вазирлар Маҳкамаси томонидан тасдиқланадиган сувдан чекланган асосда фойдаланишнинг вақтинчалик тартибини қайта кўриб чиқиш, сув олиш ва сувдан фойдаланиш, шунингдек сув истеъмолига Намунавий шартномалар лойиҳаларини тасдиқлаш, Ўзбекистон Республикасидаги сув омборлари ва бошқа сув ҳавзалари, дарёлар, магистрал каналлар ва коллекторлар, шунингдек ичимлик сув ва маиший сув таъминоти, даволаш ва маданий-соғломлаштиришда ишлатиладиган сув манбаларининг сувни муҳофаза қилиш зоналари ҳақидаги Низомни қабул қилиш тўғрисида таклифлар киритди.
Ер ресурсларидан самарали фойдаланиш, ер унумдорлигини ошириш, замонавий технологияларни жалб этиш соҳаларида қатор муваффақиятларга эришилди. Ерларнинг мелиоратив ҳолатини яхшилаш бўйича аниқ чора-тадбирлар амалга оширилмоқда, коллектор-зовур тизимини реконструкция қилиш, яйловлар деградацияси даражасини пасайтириш бўйича эрозияга қарши тадбирлар амалга оширилмоқда.

Ўзбекистон Республикаси Президентининг “Ерларнинг мелиоратив ҳолатини яхшилаш тизимини тубдан такомиллаштириш чора-тадбирлари тўғрисида”ги Фармони (2007 йил 29 октябрдаги ПФ-3932-сонли) ҳамда “2008-2012 йилларда суғориладиган ерларнинг мелиоратив ҳолатини яхшилаш давлат Дастури ҳақида”ги 2008 йил 19 мартдаги ПҚ-817-сонли қарори асосида ерларнинг мелиорацияси бўйича кенг қамровли тадбирлар бажарилди. 2010 йилнинг ўзида ушбу мақсадларга 150 млрд. сўм маблағ сарфланди, бунда 585 км узунликдаги очиқ коллекторлар, 154 км узунликдаги ёпиқ дренаж тармоқлари реконструкция қилинди, 12,89 минг км узунликдаги коллектор-дренаж тармоқлари тозаланди. 2010 йилда жами 266 минг гектар суғориладиган ерларда сизот сувлар даражасининг пасайишига эришилди, мелиоратив ҳолати яхшиланди.

Биологик ва ландшафтлар хилма-хиллиги – Ўзбекистоннинг миллий бойликларидан биридир. Ўзбекистоннинг ўсимлик дунёси бой ва хилма-хил: унинг ҳудудида 4500 турдаги ўсимлик ўсади, шундан 3000 тури ёввойи ўсимликлар бўлиб, 270 таси – эндемиклар ҳисобланади. Юртимизнинг замонавий фаунаси эса, унда умуртқали ҳайвонларнинг 688 (сутэмизувчилар - 105, қушлар - 441, судралиб юрувчилар – 60, амфибиялар - 3 ва балиқлар – 76) тури мавжуд, умуртқасиз ҳайвонлар турлари эса 15 мингдан ортиқлиги аникланган.

Ўзбекистон Республикаси Қизил китобига 324 турдаги камёб ва йўқ бўлиб кетаётган ўсимлик ва замбуруғлар ҳамда 184 турдаги ҳайвонлар киритилган. Ўсимлик ва ҳайвонот дунёсининг йўқолиб кетиш арафасидаги турларини муҳофаза қилиш, сақлаб қолиш ва кўпайтиришда қўриқхоналар, буюртмахоналар ва миллий боғлар алоҳида ўрин тутади.
Буларга сахро қумликларидан то гуллаган воҳаларгача, дарё тўқайзорлардан баланд тоғлардаги яйловларгача бетакрор табиий ландшафтларни ўз ичига қамраб олган 9 та давлат қўриқхонаси, 2 та давлат миллий боғи, 2 та ҳайвонот питомниги, жумладан “Жайрон” экомаркази, 10 та давлат буюртмахонаси киради. Муҳофаза этиладиган табиий ҳудудларнинг умумий майдони 2 млн. гектар дан зиёд ташкил қилади.

Атмосфера ҳавосини муҳофаза қилиш тадбирларининг амалга оширилиши натижасида республикада барқарор экологик ҳолат кузатилди. 2005 - 2010 йиллар мобайнида атмосфера ҳавосига чиқиндиларни ташлаш 26 минг тоннага қисқарди, стационар манбаларидан чиқаётган ифлослантирувчи моддалар ташланиши 13,2%га камайди.

Республикада экологик тоза қайта тикланувчи энергия манбаларини жорий этишда аниқ натижаларга эришилганини таъкидлаш мумкин. Ўзбекистон Республикаси Табиатни муҳофаза қилиш давлат қўмитаси ҳузуридаги “Эко-энергия” илмий-тадбиқий марказ томонидан қатор фотоэлектр ва қуёш станциялари, микро-ГЭС, гелиоиситгичлар, қуёш ошхоналари, чорвачилик, саноат ва маиший чиқиндилардан биогаз ҳамда экологик тоза ва юқори самарали биоорганик ўғитларни олиш қурилмалари ишлаб чиқилди ва юртимизнинг турли минтақаларига ўрнатилди. Марказ БМТ ТДнинг Европа ва МДҲ мамлакатлари бўйича минтақавий маркази қўллаб-қувватлашида ўтказилган “Энг яхши амалиёт” халқаро танловида муваффақиятли иштирок этди. Хусусан, Марказ “Қишлоқ учун экологик тоза технологияни ўзлаштириш ҳамда қишлоқ хўжалиги ва маиший чиқиндиларга асосланган қурилиш материаллари ишлаб чиқариш бўйича мини-цехни ташкил қилиш” лойиҳаси бўйича биринчи, “Қорақалпоқ аҳолиси учун тоза энергия” лойиҳаси бўйича иккинчи ўринларни эгаллади, “Ўзбекистон Республикаси Бухоро вилояти “Жайрон” экомарказида фотоэлектр станциялари ва қуёш сув иситгичларидан фойдаланиш” лойиҳаси билан “Қайта тикланувчи энергия манбалари” номинациясида ғолиб бўлди. Марказ томонидан “Қайта тикланувчи энергия манбаларидан фойдаланиш дастурлари” Концепцияси лойиҳаси ишлаб чиқилди ва Ўзбекистон Республикаси Олий Мажлиси Аграр, сув хўжалиги ва экология масалалари қўмитасининг қарори билан маъқулланди.

Республикада экологик экспертизанинг мустаҳкам тизими ташкил этилди. Ўзбекистон Республикасининг “Экологик экспертиза тўғрисида”ги Қонунига мувофиқ экологик экспертиза тизимида лойиҳаларни экологик экспертизадан ўтказиш тизимини такомилаштириш, берилаётган ҳулосалар сифатини ошириш ҳамда табиий атроф-муҳитни муҳофаза қилиш тадбирларининг бажарилиши устидан назоратни кучайтириш орқали атроф-муҳитга етказилаётган салбий таъсирни камайтиришга асосий урғу қаратилди.
Ўзбекистон Республикаси Вазирлар Маҳкамаси томонидан 2001 йил 31 декабрда “Давлат экологик экспертиза тўғрисидаги Низом” тасдиқлангандан сўнг ўтган йиллар давомида давлат экоэкспертизаси томонидан қамраб олинган объектлар сони ошди (2002 йилдан – 2010 йилгача 4 маротаба ошди).

Сўнгги йиллар мобайнида муҳим саноат корхоналари, тоғ-кон ишлаб чиқариш объектлари, республика аҳамиятига молик коммуникациялар (темир йўллар, газ ўтказгичлар, магистрал автойўллар, тунеллар, кўприклар ва ирригация-мелиорация қурилмалари), шунингдек, йирик сув омборларининг атроф-муҳитга таъсирини баҳолаш мақсадида қатор экологик экспертизалар ўтказилди.

Экологик сертификация тизимида ҳам шунга хос натижаларга эришилди. Хусусан, Ўзбекистон Республикаси Табиатни муҳофаза қилиш давлат қўмитаси¬нинг тегишли бошқармалари томонидан қатор республика стандартлари ва стандартлаштириш соҳасидаги раҳба¬рий ҳужжатлар ишлаб чиқилди.

ИСО 14000 стандартларининг қабул қилиниши – бу экология соҳасида стандартлаштириш ва унификация қилишдаги илк ҳаракатлардан бири бўлиб, экология ва саноат ўртасидаги янги муносабатларнинг шаклланишини ўзида мужассам этади. 

Истиқлол йилларида атроф-муҳитни муҳофаза қилиш соҳасида қонунчилик базаси яратилди, атроф-муҳитга ва инсон саломатлиги хавф эҳтимолига эга маҳсулотлар ва технологиялар кириб келишининг олдини олиш учун сертификатлаштириш жараёнлари татбиқ этилди. Умумжаҳон савдо ташкилотига тез орада аъзо бўлиш мақсадида техник бошқариш тўғрисидаги қонун қабул қилиниб, унда хавфсизлик ва атроф-муҳитни муҳофаза қилиш устувор вазифалар сифатида кўрсатилди. Ҳозирда стандартлаштириш соҳасидаги ишларни халқаро амалиётга мувофиқ уйғунлаштириш бўйича ҳаракатлар бошланди.

Ўзбекистон мустақиллигини илк даврида Бирлашган Миллатлар Ташкилоти тўлақонлик аъзосига (1992 йилда) қабул қилиниб ва унинг қатор дастурлари ҳамда махсус ташкилотлари, жумладан, атроф-муҳит бўйича ЮНЕП, БМТ Ривожланиш Дастури, таълим, фан ва маданият масалалари бўйича ЮНЕСКО, Халқаро метерологик ташкилот, Соғлиқни сақлаш халқаро ташкилоти, Саноат ривожланиши бўйича ЮНИДО ҳамда унинг минтақавий комиссиялар: БМТ Европа иқтисодий комиссияси (ЕЭК БМТ) ҳамда Осиё ва Тинч океан учун иқтисодий ва ижтимоий комиссия (ЭСКАТО) билан ҳамкорликда ҳаракат қилинди.

1992 йил Рио-де-Жанерода ўтказилган БМТнинг «Атроф-муҳит ва ривожланиш масаласи» анжумани Ўзбекистон учун глобал экологик барқарорликка эришиш йўлида халқаро ҳамкорликни ривожлантиришда муҳим омил бўлди. Мазкур анжуманда узоқ муддатли иқтисодий ривожланишни таъминлашнинг ягона йўли унинг атроф-муҳитни муҳофаза қилиш билан узвий биргаликда олиб борилиши, алоҳида таъкидланган.
Ўзбекистон, шунингдек, Халқаро Банк, Осиё тараққиёт банки, ЕХҲТ, Халқаро ривожланиш бўйича Германия жамияти, Халқаро ҳамкорлик бўйича Корея агентлиги (КОICA), Халқаро ҳамкорлик бўйича Япония агентлиги (JICA), Британия Кенгаши каби қатор халқаро ташкилотлар билан ҳамкорлик алоқаларини амалга оширмоқда.

Ўзбекистон Республикаси атроф-муҳитни муҳофаза қилиш ҳамда табиий ресурслардан оқилона фойдаланиш соҳаларида Қозоғистон, Қирғизистон, Тожикистон, Туркманистон, Россия, Азарбайжон, Қувайт, Бирлашган Араб Амирлиги, Европа Ҳамжамияти мамлакатлари билан икки ва кўптомонлама ҳамкорлик алоқалари ўрнатилган.

Ҳозирги кунда Ўзбекистон Республикаси атроф-муҳит бўйича 11 Халқаро конвенция ва уларни ривожлантириш бўйича Протокол аъзоси ҳисобланади. Шу билан бирга атроф-муҳитни муҳофаза қилиш соҳасида ҳамкорлик қилиш тўғрисидаги 23 та халқаро битимни имзолади.
Республиканинг халқаро экологик конвенцияларда иштирок этиши, бир томондан, мамлакат умумжаҳон экологик жараёнга қўшилишига, иккинчи томондан, Ўзбекистон жаҳон ҳамжамиятининг тенг ҳуқуқли аъзосига айланиб, ривожланган мамлакатларнинг техник ва молиявий ёрдамини олишга, ишлаб чиқаришга, янги замонавий технологияларни татбиқ этишга имкон яратади.

Табиатни муҳофаза қилиш давлат қўмитаси 6 та халқаро конвенция бўйича Ўзбекистоннинг мажбуриятларини бажариш бўйича масъул ҳисобланади. Уларга «Биологик хилма-хилликни сақлаб қолиш тўғрисида»ги Конвенция (Рио-де-Жанейро, 1992 й.), «Йўқолиб кетиш хавфида турган фауна ва флоранинг ёввойи турлари билан халқаро савдо қилиш тўғрисида»ги Конвенция (Вашингтон, 1973 й.), «Кўчиб юрувчи ёввойи ҳайвонларни муҳофаза қилиш тўғрисида»ги Бонн конвенцияси (Бонн, 1979 й.), «Халқаро аҳамиятга эга бўлган, айниқса сувда сузувчи қушлар учун яшаш маскани сифатидаги ҳудудлар бўлган сув-ботқоқлик ерлари тўғрисида»ги Рамсар Конвенцияси (Рамсар, 1995 й.), «Озон қатламини муҳофаза қилиш тўғрисида»ги Вена Конвенцияси (Вена, 1985 й.), «Хавфли чиқиндиларни трансчегаравий ташиш ва уларни йўқ қилиш устидан назорат тўғрисида»ги Базель конвенцияси (Базель,1988 й.) ҳамда Афроевроосиё кўчиб юрувчи сув-ботқоқ қушларини муҳофаза қилиш бўйича Битими (Гаага, 1995 й.) киради. Ўзбекистон Мамлакатлараро барқарор тараққиёт Комиссиясининг (МБТК) минтақавий ҳамкорликнинг институционал ҳамда ҳуқуқий асосини янада кучайтириш ва ривожлантириш, атроф-муҳит ва барқарор ривожлантириш масалаларида фуқаролик жамияти иштирокини ошириш ишида фаол иштирок этиб келмоқда.

Жумладан БМТнинг атроф-муҳит дастури (ЮНЕП) билан МБТКнинг ўрта муддатга мўлжалланган истиқболли Стратегиясини, Иқлим ўзгаришга таъсирчанлик ва мослашув Минтақавий Стратегияни ишлаб чиқишда ҳамда устувор ва келиб чиқаётган муаммоларни эътиборга олган ҳолда Атроф-муҳит муҳофазаси минтақавий ҳаракатлар Дастурини қайта кўриб чиқишда кўмаклашиш тўғрисида музокаралар олиб борилди. МБТКнинг Илмий-ахборот маркази (ИАМ) томонидан мунтазам равишда долзарб экологик муаммолар бўйича глобал экологик шарҳлар, баҳолаш маърузалари тайёрланади. 
Бугунги кунда Табиатни муҳофаза қилиш давлат қўмитаси томонидан «Қорақалпоғистон Республикаси ҳудудидаги Амударё дельтасида тўқай ўрмонларини сақлаб қолиш ва муҳофаза этиладиган табиий ҳудудлар тизимларини мустаҳкамлаш», «Рио Конвенцияларини мақсадли институционал кучайтириш ва касбий маҳоратни ривожлантириш йўли орқали жорий этиш учун миллий салоҳиятни мустаҳкамлаш», «Устюрт платоси мисолида Ўзбекистоннинг нефть ва газ секторига биохилма-хилликни сақлаб қолиш тамойилларини бириктириш», «Ўзбекистон Республикасида қайта фойдаланиш учун коллектор-зовур сувлари шўрланишини камайтириш технологиясини ишлаб чиқиш», «Иқтисодиёти ўтиш давридаги мамлакатларда ГХФУ истеъмолидан босқичма-босқич воз кечишга тайёргарлик», «Монреал Протоколи бўйича мажбуриятларнинг бажарилиши борасида иқтисодиёти ўтиш давридаги мамлакатларда (Озарбайжон, Қозоғистон, Тожикистон, Ўзбекистон) институционал тизимини мустаҳкамлашни қўллаб-қувватлашни давом эттириш» лойиҳалари амалга оширилмоқда.

2-маъруза. Табиий ресурслардан фойдаланишнинг илмий-назарий асослари 

(2-соат).

Режа:

1.Табиий ресурслардан оқилона фойдаланишнинг мақсад ва вазифалари, қоида ва тамойиллари.

2.Табаиий ресурслар таснифлари, назорат турлари. Ресурслардан фойдаланиш кўлами, методлари.

3.Табиий ресурслардан режали равишда стихияли, оқилона, нооқилона, пассив ва фаол фойдаланиш, махсус фойдаланиш.

1. XX асрнинг тахминан 50-йилларидан бошлаб, ишлаб чиқариш кучларининг «Фан-техника инқлоби» деб ном олган сакраб ўсиши муносабати билан инсон билан табиат ўртасидаги ўзаро таъсир мисли кўрилмаган масштабга етди ва кўп жиҳатдан янги шаклларга эга бўлди.

Фан-техника инқилоби туфайли саноат ва транспортнинг гуркираб ўсиши, урбанизациянинг кучайиши, қишлоқ хўжалиги ишлаб чиқаришини кимёлаштириш - бу омилларнинг ҳаммаси табиий ресурслардан фойдаланишни ниҳоятда жадаллаштириб юборди. Табиийки, бу омилларнинг атроф-муҳитга ўсимлик ва ҳайвонот дунёсига, фойдали қазилмалар захирасига, тупроқлар ҳолатига, атмосфера ҳавоси ва сув ҳавзалари сифатига бўлган салбий таъсири ҳам кучаймоқда. Фан-техника тараққиёти атмосферада, денгиз ва океанларда, ички сув ҳавзаларида ва ер ости сувли қатламларида содир бўладиган сувнинг айланма ҳаракатига, яъни сайёранинг гидрологик режимига муҳим ўзгаришлар киритмоқда.

XX аср одами қудратли техника туфайли географик қобиқдаги модда ва энергия алмашинув жараёнига бевосита таъсир кўрсатиб, кўп жойлар табиатидаги мувозанатни бузишгача бориб етди. Инсон фаолиятининг бу таъсири тез ортиб бормоқда. Бинобарин, фан-техника тараққиёти натижасида, антропоген омил юқорида айтиб ўтганимиздек, сайёравий масштабдаги табиий географик ва геологик омилга тенглашиб қолди. Инсон фаолиятининг айрим соҳалари (тоғ жинсларидан фойдаланиш, ер ости бойликларини қазиб олиш, каналлар қазиш, дарё сувларини тартибга солиш, сув омборлари қуриш ва ҳоказолар) табиатдан аёвсиз фойдаланиш ҳолатини келтириб чиқармокда. Гранит қояларининг емирилиши илгари 6 минг йилда 1 м тезлик билан ўзгарган. Инсон портлатишлар ва замонавий техникалар ёрдами билан рельефни ўзгартириш, канал ўзанлари қазиш, йўлларни ўтказиш, тоғ ёнбағирларини терассалаштириш ва қурилиш майдонларини текислаш орқали бу каби геологик-геоморфологик жараённи бир неча минг баравар тезлаштирди. Фақат бир йил давомида далаларни ҳайдаш, қурилиш ва кон ишларида 4 минг км3 тупроқ ва грунт кўчирилади. Шундай қилиб, фан-техника тараққиёти шароитида табиий муҳитда чинакамига улкан ўзгаришлар рўй бермоқда.

Ҳозирги фан-техника тараққиётининг табиатга таъсир этиш йўллари ва шакллари ниҳоятда кўп. Бу таъсир натижасида табиатда миқдор ўзгаришларигина эмас, балки сифат ўзгаришлари ҳам содир бўлмоқда. Фан-техника инқилобининг табиатга таъсир этишининг энг муҳим асосий анъаналари қуйидагилардан иборат:

-Табиий ресурсларни истеъмол қилиш ҳажмининг ортиши ҳамда атроф-муҳитнинг ишлаб чиқариш ва истеъмол чиқиндилари билан ифлосланиши кучайди:

-XX аср иккинчи ярмида фан-техника инқилоби муносабати билан жамиятнинг моддий ва маънавий эҳтиёжларини қондириш, такрор ишлаб чиқаришни янада ривожлантириш заруратлари учун табиий ресурслардан интенсив фойдаланиш имкониятлари бениҳоя кенгайди.

Табиатни муҳофаза қилишнинг мақсади. Табиатни муҳофаза қилиш қадим замонлардан бошланган ва унинг мақсади секин-аста мукаммаллашиб бормоқда. Илгари табиатни муҳофаза қилиш моддий бойлик нуқгаи назаридан қилинган бўлса, ҳозирги замонга келиб, унинг мақсади кенг тус олмоқда. Айни вақтда табиатни муҳофаза қилишнинг мақсадлари иқтисодий, соғломлаштириш, тозалик (гигиена), тарбиявий-бадиий (эстетика) ва илмий йўналишларга бўлинади.

Табиатдан фойдаланиш ва уни муҳофаза қилишнинг вазифаси талабалар қандай мутахассисликни эгаллаётган бўлишларидан қатьи назар, уларда экологик дунёқарашни шакллантириш ва табиат ҳамда унинг бойликларини эъзозлаб, беҳуда исроф қилмасдан фойдаланиш руҳида тарбиялашдир.

2. Одамзот ўзининг ақл-заковати, меҳнати туфайли ҳайвонларга нисбатан табиий муҳитнинг биологик назоратидан чиқиб, талабларини физиологияга хос фаолиятининг ҳажмини кенгайтиришга сазовор бўлади. Унинг табиатга таъсир қилиши ишлаб чиқариш кучлари ривожланиши ва хўжалик учун ишлатиладиган моддаларнинг кўпайишига боғлиқ.
Бошланғич жамият даврвда одамларнинг асосий яшаш манбаи ов қилиш, балиқтутиш бўлган. Шунинг учун инсон табиат шароитларига қарам бўлган. Ўша вақтларда инсоннинг таъсири у ов қилган жониворларнинг миқдорида акс этмаган. Чорвачилик ривождана бориши туфайли инсоннинг табиатга бўлган таъсири тобора кучайган. Чорва моллари сонининг ортиб бориши, табиий яйлов ўсимликлар қопламининг кескин ўзгаришига олиб келди. У ерларда яшайдиган мавжудот ўзининг яшаш жойини ўзгартириб юборди.
Деҳқончилик тизимининг ривожланиш даврида инсон табиатга мисли кўрилмаган даражада таъсир кўрсата бошлади. Қуруқ ерларни ҳайдаш, дарахтзорларни кесиш, куйдириш, дарёларга тўғонлар ўрнатиш билан ҳудудлар кўриниши ва одамларнинг яшаш жойини ўзгартириб юборди. У дарё сувларининг камайишига, тупроқнинг эрозия ва дефляцияга учрашига, ҳайвонот дунёсига таъсир кўрсатди. Айрим ноёб ҳайвонлар яшаш жойларини ўзгартиргани боис, уларнинг сони камайди, баъзилари бутунлай ҳалок бўлди. Шу билан бир қаторда баъзи ҳашаротлар ва кемирувчилар учун қулай шароит пайдо бўлди, натижада улар кўпайиб, қишлоқ ҳўжалигига зарар етказа бошлади.
Инсон ишлаб чиқаришни ривожлантириб борган сари табиатга катта зарар етказилди. Саноатнинг тез ривожланиши бир қанча табиат бойликларини ишлаб чиқаришга жалб қилишга олиб келди. Ердан, ўрмонлардан, ҳайвонот дунёсидан кенг фойдаланиш билан бир қаторда табиий бойликлар ҳам жадал ишлатила бошланди. Табиий бойликлардан тартибсиз ва ваҳшиёна фойдаланиш унинг жамғармалари, захираларини кескин камайишига олиб келди. Ерга аёвсиз минерал ўғитлар солиш йўли билан кўп маҳсулот олиш натижасида тупроқ ўзининг биологик хусусиятларини йўқотиб, эрозияга учради. Ўрмонзорлардан кенг фойдаланиш ернинг сув режимини ўзгартиришига олиб келди. Натижада, дарёларнинг саёзланиши, ичимлик сувларининг камайиши, иқлимни қуруқланишиши рўй берди. Ҳунармандчиликнинг орта бориши оқибатида манзаралар кескин ўзгарди. Натижада, мавжудотларнинг турлари, хиллари кескин камайиб кетди.
Саноатнинг ривожланиши табиий бойликлар камайиши билан биргаликда атроф-муҳит ифлосланишига олиб келди. Ишлаб чиқариш чиқиндилари сув, атмосфера ва тупроқнинг ифлосланишига сабаб бўлди. Бундай ифлосланиш тупроқ унумдорлигининг пасайишига олиб келиши билан бир қаторда ҳайвонот олами ва инсон саломатлиги учун хавфли бўлиб қолди.
XX асргача инсоннинг ер курасига таъсири маҳаллий тусда бўлган бўлса, кейинчалик бу ҳолат ер юзасида тарқалиб, дунё миқёсига етди. Бизнинг асримиз биосферадан ионосферага ўтиши ҳақиқатга яқин бўлиб қолди, яъни ақл доирасига мансуб бўлмоқда. Илм-фан ютуқлари биосферамизнинг тузилиши, фаолияти ва унинг бўлаклари - биогеоценоз ёки экотартиб ҳақидаги билимларимиздан анча илғорлаб кетди. Шунинг оқибатида ва тарихий сабабларга кўра, биосферада биокимёвий ҳамда қувват турғунлик ҳолатининг бузилиш сабаблари намоён бўлди.
Эволюциянинг миллион йиллар давомида бунёдга келган табиий мажмуалар - ўрмонзорлар, тоза сув, тоза ҳаво, экин етиштиришга яроқли тупроқ, ҳайвонот турлари, одамлар кўп тўпланган жойларда зарарланади ёки қисман йўқолади. Биосферага зарарли саноат чиқиндилари, заҳарли моддалар, ортиқча ўғитлар, радиоактив моддалар, электростансияларнинг иситилган сувлари ва инсон фаолиятининг бошқа чиқиндилари кириб олди. Бу чиқиндилар ўзларининг кимёвий таркибига кўра, синтетик моддалар бўлганлиги, уларни парчаловчи мавжудотлар редуцентлар бўлмаганлиги учун табиат таъсиридан ўзгармайди ва модда айланишига қўшилиб кетмайди. Шунинг учун ҳам улар биосферани ифлослантирадиган манбаларга айланиб, инсон учун зарур бўлган табиатнинг ўз қувватини тикланишига тўсқинлик қилмоқда.

Атроф-муҳитнинг ифлосланиши катта шаҳарларда яққол кўзга ташланмоқда. Ҳозирги вақтда ривожланган мамлакатларнинг йирик шаҳарларида ичимлик суви етишмаётганлиги, ҳаво заҳарли моддалар, жумладан, қўргошин билан заҳарланганлиги аниқланган. Кўпгана кўл ва дарёлар биологик нуқтаи назардан фаолияциз ҳисобланадиган бўлиб қолди. Йирик шаҳарлар ахлатлар, чиқиндиларга тўлиб кетгани туфайли турли юқумли касалликлар келиб чиқиш хавфи туғилмоқда. Умуман, инсоннинг табиатга бўлган таъсири шунчалик куч олиб, катта хавф туғдирмоқдаки, у биологик мувозанатнинг бузилишига сабаб бўлиб, ишлаб чиқариш кучларининг келгусида ривожланишига тўсқинлик қилиши мумкин.

Узоқ вақтгача инсон табиатга ўзининг моддий талабларини қондирадиган битмас-туганмас манба сифатида қараб келди. Лекин у кейинчалик ўзининг табиатга бўлган салбий таъсирини қанчалик зарарли эканлигига иқрор бўлган ҳолда ундан (табиатдан) оқилона фойдаланиш лозимлиги ва ҳатто уни муҳофаза қилиш зарурлигини тушуниб етди.

Табиатдан фойдаланиш - табиат ва табиий ресурслар имкониятини ҳисобга олган ҳолда, улардан тўғри фойдаланишининг турли шакллари, жамиятнинг моддий ва маданий талабларини қондириш учун табиатдан ва унинг ресурсларидан тўғри фойдаланиш, табиат қонунларини ҳисобга олган ҳолда кишилик жамияти манфаатларини кўзлаб, табиатни ўзгартириш, кишилик жамиятини Ернинг географик қобиғига таъсири мажмуаси ва табиат, табиий ресурслардан тўғри фойдаланиш ва уни муҳофаза қилиш тўғрисидаги фандир.

Табиатдан фойдаланишдаги омиллар - табиат бойликларидан фойдаланиш жараёнига таъсир кўрсатадиган омиллар (абиотик, биотик ва антропоген) ҳамдир. Омиллар қуйидаги уч гуруҳга бўлинади: табиат бойликларига таъсир кўрсатадиган, ишлаб чиқаришга таъсир (муҳит ифлосланиши) кўрсатадиган, табиатдан фойдаланувчи инсонга таъсир кўрсатадиган.
Инсоннинг нооқилона фаолияти табиатда илгари содир бўлмаган ва инсонга маълум бўлмаган бир қатор янги салбий табиий жараёнлар ва ҳодисаларнинг пайдо бўлишига олиб келмоқда. Эндиликда уларнинг олдини олиш ёки салбий таъсирини юмшатиш учун кўпинча махсус чора-тадбирлар кўрилади ёки ишлаб чиқариш уларга мослаштирилади. Бундай ҳодисаларга фотохимик смог (ниҳоятда қуюқ туман), кўл ва сув омборларининг эвтрофикацияси (ўсимлик билан қопланиши) ва бошқалар мисолдир.
 3-маъруза. Табиий ресурслардан оқилона фойдаланишнинг ҳозирги замон муаммолари (2-соат)
Режа:

1.Илмий-техника тараққиёти ва табиий ресурслардан фойдаланиш. 

2.Табиатга антропоген таъсир ва унинг оқибатлари. 

3.Атроф-муҳитга таъсирнинг кучайиши, ресурсларнинг етишмовчилиги, урбанизация ва уларни ҳал қилиш йўллари. 

4.Ўзбекистон Республикасида табиатни муҳофаза қилиш ва табиий ресурслардан оқилона фойдаланишнинг умумий муаммолари.
Илмий-техника тараққиёти меҳнат воситаларининг такомиллашишига, ўз навбатида табиий муҳитга ишлаб чиқариш таъсирининг кучайишига ва унинг ифлосланишига олиб келади. «Демографик портлаш», яъни ер юзи аҳолиси сонининг кескин ошиши ҳам табиатга салбий таъсир кўрсатмокда. Антропоген таъсир глобал экологик тизим биосферанинг фаолиятига ҳам жиддий таъсир етказиб, умумсайёравий экологик ҳалокат хавфини келтириб чиқармоқда.

Табиатни муҳофаза қилишнинг илмий, иқтисодий, соғломлаштириш, тарбиявий, эстетик мақсадлари адабиётларда етарлича ёритилган. Инсониятнинг табиатга, турли босқичдаги табиий мажмуаларга турлича таъсири юқори даражага кўтарилган бугунги кунда, экологик мувозанат бузилишининг олдини олиш муаммоси ҳал қилувчи аҳамиятга эга бўлмоқда.

Экологик вазиятни ўрганиш, табиатдан фойдаланиш ва табиатни муҳофаза қилишни тўғри ташкил этиш муҳим аҳамиятга эга. Экологик вазиятни ўрганиш табиий муҳит ҳолатини кузатиш ва тўғри бошқариш, яъни мониторингни ташкил қилишга боғлиқ. Мониторинг баъзи объект ёки ҳодисаларни кузатишни, яъни табиий муҳитдаги антропоген ўзгаришларни кузатишни, баҳолашни ҳамда башорат қилишни ўз ичига олади.

Ҳозирги кунда халқ хўжалигининг турли соҳаларида, туман, шаҳар, вилоятларнинг табиий муҳитга таъсирини назорат қилиш учун экологик паспортлаштириш амалга оширилмоқда. Экологик паспорт барча чиқиндилар манбалари тўғрисида ва уларнинг таъсир даражаси ҳақида маълумот беради.

Табиатдан фойдаланиш, табиатни муҳофаза қилиш принциплари Ўзбекистон Республикаси Конституциясида ўз аксини топди. Давлат ташкилотларининг бу соҳадаги фаолияти ҳам Конституцияда белгиланди. Ҳар бир давлатда табиат муҳофазаси бўйича алоҳида қонун қабул қилинади. Табиатни муҳофаза қилишга қаратилган қонунларни бузган шахслар маъмурий, моддий ва жиноий жавобгарликка тортилади. Экология ва маданият тушунчалари узвий боғланган. Аҳолининг маданий савияси қанчалик юқори бўлса, ўша жойда экологик шароит шунчалик тоза, яшаш муҳити қулай бўлади. Ҳар бир мутахассис, қайси соҳада фаолият кўрсатишидан қатьи назар аҳолининг умумий экологик маданияти савиясини юксалтиришга ўз ҳиссасини қўшиши керак. Бу борада юксак экологик маданиятни ўз ичига олган миллий маданий кадриятлар, урф-одатларни тиклаш ҳам муҳим аҳамиятга эга.

XIX асрнинг иккинчи ярми ва XX аср бошида кимё саноатининг ривожланиши, темир йўллар қурилиши, денгиз ва дарёларда кемаларнинг пайдо бўлиши, айниқса, фойдалй қазилмалардан тобора кўпроқ фойдаланиш кенгайди. Масалан, дунё бўйича чўян эритиш 1860 й. 4,2 млн. тоннадан 1900 й. 38 млн. тоннагача кўтарилди. Бу вақтга келиб, саноатда ва хўжаликнинг бошқа соҳаларида ички ёнув двигателларидан кенг фойдаланилиши муносабати билан техника тараққиётида катта ўзгариш юз берди. Ишлаб чиқаришда янги мураккаб машиналарни ва меҳнат қуролларини жорий қилиш, шаҳарлар ва саноат марказларининг кўпайиши, ишлатиладиган ёқилғи миқдорининг кескин ўсишига олиб келдики, бу ҳол фойдаланилмайдиган чиқиндиларнинг, ташландиқларнинг, шлакларнинг, чанг, қурум ва тутунларнинг кўпайишига сабаб бўлди. Буларнинг ҳаммаси атроф табиий муҳитнинг сезиларли ўзгаришига ва ифлосланишига олиб келмоқда. Ташқи муҳит ифлосланишининг бу қадар ошиб боришига қарамай, табиатдаги мувозанатни сақлаш масаласига етарли аҳамият берилмаяпти: бунинг устига саноат корхоналарининг чиқиндилари, ташландиқлари, шаҳарлардан тўпланган ахлатлар тоза сув ҳавзаларига, асосан дарёларга ташланмоқда. Шундай бўлсада, табиатнинг ўзини-ўзи тозалаш ва тикланадиган биологик ресурсларни такрор барпо этиш имконияти ҳали ҳам сақланиб қолмоқда.

Инсон хўжалик фаолиятининг табиатдаги салбий оқибатлари ер юзининг турли районларида бир хил эмас. Дастлаб, бундай зарарли таъсирга индустрияллаштириш ва урбанизация йўлига тушган Ғарб мамлакатлари (Британия Бирлашган Қироллиги, Франция, Бельгия, Голландия ва бошқалар) дуч келдилар.

Шундай қилиб, ишлаб чиқаришнинг юқоридаги босқичлари табиатдан самарали фойдаланиш имкониятини сўндира борди ва географик муҳитдаги тикланмайдиган салбий ўзгаришлар энди маҳаллий эмас, балки минтақавий миқёсга айланди, яъни катта- катта майдонларни ёппасига қамраб олди. Бироқ, табиат ўзининг узоқ эволюцияси давомида издан чиққан табиий жараёнларни ва мувозанатни тиклаш имкониятига ҳали ҳам эга.

Саноатнинг ривожланиши табиий ресурсларнинг камая боришидан ташқари, янги муаммони — атроф-муҳитнинг ифлосланиши муаммосини келтириб чиқарди. Сув ҳавзалари, атмосфера ҳавоси, тупроқлар саноат чиқиндилари билан кучли ифлосланиб бораётганлиги маълум. Булар бугунги кунда ўсимлик ва ҳайвонот дунёси, шунингдек, одамлар соғлиғига ҳам кучли хавф бўлиб қолди. Мазкур салбий омил аста-секин бутун ер юзини ўз таъсири остига ола бошлади. Бунинг асосий сабаби шунда эдики, агар, инсоннинг хўжалик фаолияти XX аср бошларига қадар лоакал ва регионал характерга эга бўлса, эндиликда сайёравий, яъни глобал масштабга айланиб кетди. Бу ҳол XX асрнинг 40-50-йилларидан бошлаб аниқроқ кўрина бошлади. Шу вақтга келиб, ер юзининг бирон-бир бурчагида инсоннинг у ёки бу даражада табиатга таъсири бўлмаган жой қолмади. Ҳатто, Антарктиданинг қўл теккизилмагандек кўринган табиатида ҳам радиоактив чанглар ва ДЦТ пестициди борлиги, ёқилғи маҳсулотлари ва бошқа сунъий бирикмалар мавжудлиги қайд қилинди.

Шундай қилиб, XX асрнинг иккинчи ярмига келиб, турли табиат ресурсларининг регионал танқислиги атроф-муҳитнинг эса, глобал масштабда ифлосланиши ва мувозанатининг бузилиши рўй бериб, у тобора кескин тус ола борди. Географик муҳитда энергетика балансининг ва экологик шароитнинг бузилиши учун реал хавф пайдо бўлди; бу эса кишилик жамиятининг келажакдаги ҳаёти ва фаолиятини мураккаблаштириб юборади. Ер шарида қишлоқ хўжалиги ишлаб чиқариши пайдо бўлгунга қадар, атиги бир неча ўн миллион одам яшаган. Қишлоқ хўжалиги ишлаб чиқаришининг вужудга келиши жаҳон аҳолиси сонининг тахминан 500 миллионга яқин бўлишига олиб келди. Саноат инқилоби туфайли эса аҳоли сони кескин ортиб, 3,5 млрд га етди.

Табиат ва унинг бойликлари инсон учун ниҳоятда хилма-хил: иқтисодий, соғломлаштирувчи, тарбиявий, эстетик ва илмий аҳамиятга эга. Шунга мувофиқ, табиатни муҳофаза қилиш муаммоси қуйидаги асосий жиҳатларга бўлинади:

-Иқтисодий жиҳат. Табиатнинг моддий ишлаб чикаришдаги аҳамияти аниқ ва равшандир. Табиат ва меҳнат — инсонга керак бўлган моддий фаровонликнинг бош манбаларидир. Инсон истеъмол қиладиган ҳар қандай маҳсулот ўсимликлар ёки ҳайвонлар, тупроқ унумдорлиги, фойдали қазилмалар, ҳаво ва сув, қуёш радиацияси ёки ер остининг иссиқликлари эвазига ҳосил қилинади.

-Илмий жиҳат. Табиатни муҳофаза қилиш ва ундан оқилона фойдаланиш, аввало, табиат қонунларини тадқиқ қилиш ва уларга қагьий амал қилишни тақозо этади. Бунда табиатнинг бир бутунлиги, доимий ўзгаришда ва ривожланишда эканлиги, ландшафтларнинг маълум даражада ўзини-ўзи тиклаш имконияти мавжудлиги, уларнинг зонал-регионал тарқалиш ва бошқа қонуниятларини чуқур тушуниб етиш табиатдан тўғри фойдаланишдаги асосий шартдир. 
-Соғломлаштириш-гигиеник жиҳат. Табиатнинг соғломлаштирувчи аҳамияти ҳар бир кишига маълум. Соф ҳаво, тоза, мусаффо сувдан баҳраманд бўлиш, ўрмонда дам олиш, денгизда чўмилиш, тоғларга саёҳат қилиш ва ҳоказолар инсон соғлигига ижобий таъсир кўрсатади ва даволашда кенг фойдаланилади. Бинобарин, ҳаво, сув ва ер қанча тоза бўлса, сув ҳавзалари, ўрмонлар, парклар, боғлар қанча кўп бўлса, аҳолининг соғлиги учун шунча яхши шароит яратилади. Бироқ, кейинги вақтларда йирик индустриал районларда атмосфера ҳавоси, сувлар ва тупроқлар ифлосланишининг кучайиши ҳамда табиатнинг ўзгариши муносабати билан аҳолининг соғлиги учун хавф вужудга келаяпти. Шунинг учун ҳам кейинги вақтларда табиатни муҳофаза қилишнинг соғломлаштириш-гигиеник жиҳатига, яъни қулай экологик шароит яратиш масаласига ниҳоятда катта аҳамият берилмоқда.

-Табиатни муҳофаза қилишнинг тарбиявий жиҳати шундан иборатки, табиат қўйнида бўлиш кишига яхши таъсир кўрсатиб, уни хушфеълроқ, мулойимроқ, олижаноб қилади, унда яхши ҳислар уйғотади. Табиатнинг ёшларни юксак эстетик руҳда тарбиялашдаги роли катта. Табиат билан тўғри муносабатда бўлиш ёшлар онгини ҳар томонлама ривожлантириб, уларда кузатувчанликни ўстиради, характерининг яхши томонларини шакллантиради, юксак ватанпарварлик ҳиссиётини ва табиатга нисбатан эҳтиётлик билан муносабатда бўлиш истагини рўёбга чиқаради. Шунинг учун ҳам табиатни муҳофаза қилишнинг тарбиявий жиҳати жуда муҳим аҳамиятга эга.

-Табиатни муҳофаза қилишнинг эстетик жиҳати. Табиат инсоннинг маънавий бойлигига катта таъсир кўрсатади. Табиат кишилик жамиятининг барча босқичларида санъатнинг илҳомчиси, буюк ижоднинг манбаи бўлиб келган. Ёзувчилар, рассомлар ва бастакорларнинг энг яхши асарларида табиатнинг гўзал манзаралари тасвирланган. Табиат гўзаллиги ижодий кайфият яратади, ижодкорга кўтаринки руҳ беради, одамда ижобий ҳис-ҳаяжон уйғотади, дид, ҳис ва туйғуларни тарбиялайди. Табиатни муҳофаза қилишнинг бу барча жиҳатлари маълум даражада шартли равишда ажратилган бўлиб, аслида кўпинча улар ўзаро чамбарчас боғлиқдир. Ҳозирги кунда, яъни фан-техника тараққиёти даврида табиатга ва унинг бойликларига таъсир кўрсатиш тобора ортиб бормоқда. Ерлардан максимал фойдаланиш, янги ерларни ўзлаштириш, ер ости бойликларини қидириб топиш ва уларни ишга солиш, сув, тупроқ, ўсимлик, ҳайвон ресурсларидан фойдаланиш кўлами кенгаймокда. Ўз тараққиётини олдиндан узоқ муддатга мўлжаллай оладиган ва табиий ресурслардан ўзи белгилаган мақсади йўлида фойдаланиш имконига эга бўлган жамиятгина табиатдан оқилона фойдалана олади, деган хулоса чиқади.

Табиий бойликлардан оқилона фойдаланишда табиатда рўй берадиган асосий жараёнларнинг ривожланиши ва ўзаро таъсири қонуниятлари ҳақидаги билим катта аҳамиятга эга. Бусиз табиий жараёнларга баҳо бериш, уларни ҳисобга олиш, табиатга кўрсатилган ҳар қандай таъсирнинг келажакдаги оқибатини билиш мумкин эмас. Инсоннинг табиат билан ўзаро таъсири жамият тараққиёти, ишлаб чиқариш усуллари мукаммаллаша борган сари жадаллашади ва унинг самарадорлиги ошиб боради.

Ҳозирги замон қурилиш техникаси, транспорти, алоқа воситалари катта шаҳарларда илгариги манзилгоҳларга қараганда юзлаб, минглаб марта кўп аҳоли жойлашишига, мелиорация, чўлларни серунум ерларга айлантиришга, селекция ва наслчиликни ривожлантиришга, ҳосилдор экин, мевалар, маҳсулдор чорва молларини яратишга имкон беради.

Саноат ривожланиши билан атроф-муҳитнинг ифлосланиши кучайди. Кейинги йилларда синтетик материаллар, кўмир, нефть, газни қайта ишлаб маҳсулот чиқариш, кимёвий ўғитлар ишлаб чиқариш, автомобиль, сув ва хаво транспортининг жуда ривожланиб кетиши, бунинг устига бир қанча мамлакатларда табиатни муҳофаза қилишнинг яхши йўлга қўйилмаганлиги атроф-муҳитнинг ифлосланишига олиб келди. Ишлаб чиқаришдан чиқариб ташланадиган чиқинди, қишлоқ хўжалигида ўғит, гербицид ва бошқалар агроф-муҳитни зарарлади.

Табиий бойликларнинг анча камайиб қолганлиги ва атроф-муҳитнинг ифлосланаётганлиги бир қанча мамлакат ҳуқуматларини табиатни муҳофоза қилиш тадбирларини кўришга мажбур этди. Кўпчилик ривожланган мамлакатларда ўрмон кесиш тартибга солинди, дарёларда балиқни кўпайтириш бошланди, ов ҳайвонлари кўпайтирилмокда, овчиликда тартиб ўрнатилди ва муҳофаза қилинадиган ҳудудлар кенгайтирилмоқда.

Ҳаммамизга маълумки, фан-техника тараққиётининг асоси энергетикадир. Одам тош асрида эндигина оловдан фойдаланган даврда ўртача суткасига жон бошига энергия истеъмол қилиш 5 ккал. га тенг эди. Ўрта асрда бу рақам 12 минг ккал. га етди. Ёқилғи сифатида кўмирдан фойдаланиш эса, 26 минг ккал. гача ортди. Ҳозирги вақтда саноати ривожланган мамлакатларда жон бошига сарфланадиган энергия 200 минг ккал. дан ошиб кетди.

Ер ягона меҳнат предмети бўлмай, балки умумий меҳнат предмети бўлиб, инсоният учун турли табиий меҳнат предметларини ҳам беради (ўрмондаги дарахт, фойдали қазилмалар ва бошқалар). Меҳнат воситалари, аввало ишлаб чиқариш қуроллари инсоннинг табиатга таъсир этишида ва моддий бойликлар яратишда иштирок этадиган воситалардир.

Кенгроқ маънода айтганда, меҳнат воситаларига ишлаб чиқариш жараёни учун зарур бўлган ҳамма моддий шароитлар киради (ишлаб чиқариш биноси, шу бино жойлашган ер, алоқа воситалари ва бошқа). Меҳнат воситаларидан энг муҳими - машиналар, станоклар, асбоб-ускуналар ва бошқалар. Ишлаб чиқариш кучларини ривожлантиришга меҳнат предметлари, меҳнат воситалари, географик муҳит, аҳолининг зичлиги ва ортиши, инсон эҳтиёжининг ўсиши, илм-фан тараққиёти каби омиллар таъсир кўрсатади. Ҳозирги замонда фан ҳам бевосита ишлаб чиқариш кучига айланиб бормоқда.

4-маъруза. Атмосфера муҳофазаси (4-соат)
Режа:

1.Атмосферанинг тузилиши ва ҳимоя хусусиятлари. 
2.Атмосфера газ балансининг ўзгариши. 
3.Атмосферанинг табиий ва сунъий ифлосланиши. 
4.Асосий ифлословчи модда ва бирикмалар. 
5.Атмосфера ифлосланишининг экологик ва ижтимоий-иқтисодий оқибатлари-озон туйнуклари, кислотали ёмғирлар, смог. 
6.Атмосфера ифлосланишини олдини олиш ва камайтириш тадбирлари. Ўзбекистонда атмосферанинг ифлосланиши ва унинг олдини олиш муаммолари. 

7.Атмосферани хуқуқий муҳофаза қилиш.

Атмосфера - ернинг ҳимоя қобиғидир, чунки у тирик организмларни турли ультрабинафша нурлар ва космосдан тушадиган метеоритларнинг зарарли таъсиридан ҳимоя қилади. Атмосфера бўлмаганда эди, Ер юзасида ҳам ойдаги каби ҳаёт бўлмас эди. Ер юзаси кундузи 100 градус қизиганда, кечаси эса минус 100 градус совиган бўлар эди.

Атмосфера қобиғи қуйидаги қатламларга бўлинади.

  1. Тропосфера – ер сиртида 0-15 км гача

  2. Стратосфера – 15-50 км гача

  3. Мезосфера – 50-80 км гача

  4. Термосфера – 80-800 км гача

  5. Экзосфера – 800-1000 км дан юқори.
Қуёш ва шамол энергияси, атмосфера ҳавоси ва ёғин-сочин иқлим ресурслари бўлиб, инсоният жамиятида катта аҳамиятга эга. Қуёшдан фазога жуда катта миқдорда иссиқлик энергияси тарқалиб туради. Ер юзасининг ҳар бир квадрат километр майдонига 2,5млн. от кучига тенг энергия тушади. Қуёш энергияси атмосферанинг юқори қатламларида ютилиб, ер юзасига жуда оз миқдорда етиб келади.

Инсоният қуёш энергиясидан ўз эҳтиёжи учун қадимдан фойдаланиб келган. Кейинги вақтларда куёш энергиясидан АҚШ, Япония, Исроил, Франция каби давлатлар яхшигина фойдаланмоқда. Туркманистон, Ўзбекистон, Грузия, Арманистон, Молдавия, Украина каби давлатларнинг бир қатор илмий-тадқиқот институтлари арзон қуёш энергиясидан халқ хўжалигида фойдаланиш йўлларини топмоқдалар. Инсоният қадимдан тугамайдиган ресурслардан бири бўлган шамол энергиясидан фойдаланиб келган. АҚШ, Британия Бирлашган Қироллиги, Франция, Германия, Дания давлатларида турли қувватларга эга бўлган кучли шамол электр станциялари қурилган. Ўзбекистон шамол энергиясига бой, аммо мамлакатда, бу арзон энергия туридан кам фойдаланилмоқда.

Ердаги ҳаётни ҳавосиз тассавур этиш қийин, шунинг учун ҳам тоза ҳаво муаммоси ҳозирги кунда ўта долзарб бўлиб қолди. Атмосфера ҳавоси ҳар доим аралашиб тургани учун, унинг кимёвий таркиби сайёрамизнинг ҳамма жойида асосан бир хилдир. Ҳаво қобиғи  асосан азот (78,09%) - С2; кислород (20,95%) - 02 дан иборат бўлиб, улар атмосфера газ таркибинииг 99% ини ташкил этади, қолгани эса бошқа (аргон (Аг) - 0,93%; карбонат ангидрид (С02)- 0,03%; неон, гелий, криптон, ксенон ва бошқалар) газлардир. Газларнинг бири кўпайиб, иккинчисининг камайиб кетиши тирик мавжудот ҳаётини мувозанатдан чиқариб юборади ва ҳалокатга олиб бориши мумкин.

Атмосферадаги азот асосан Ердаги микроорганизмлар фаолияти натижасида юзага келиб, биологик жараёнларда унчалик роль ўйнамайди. Ердаги тоғ жинсларида мужассамлашган азот атмосферадаги азотга қараганда, 50 баравар кўпдир. Атмосферада эркин ҳолатда учрайдиган кислород яшил ўсимликлар маҳсулоти бўлиб, тирик организмларнинг ажралмас қисми ва ҳаёт манбаи ҳисобланади. Инсон ҳаёти учун кўп энергия керак: кўп энергия олиш учун эса кислород зарур. Инсон кунига ўрта ҳисобда 9 кг ҳаво билан нафас олади. Инсон ўртача умр (75 ёш) давомида 700 минг куб метр ҳавони олади.

Атмосферада озон (Оз) ва сув буғларининг бўлиши алоҳида аҳамиятга эга. Атмосферадаги сув булут ва туманларда майда томчи ва муз кристалчалари ҳолида учрайди. Сув буғлари асосан 10 км гача бўлган баландликларда учрайди. Атмосферанинг қуйи қисмида учрайдиган карбонат ангидрид (С02) ўсимликларнинг фотосинтез жараёнида фаол қатнашади. Карбонат ангидрид вулқонлар отилиши, ёқилғилар ёниши, органик моддаларнинг чириши ва организмларнинг нафас олиши натижасида пайдо бўлади. С02 нисбатан оғир бўлиб, чуқур ерларда (эски қудуқ, шахта ва бошқа жойларда) учрайди.

Атмосфера чанглари ҳаво қобиғининг ажралмас қисмидир. Жуда майда заррачалар органик ва ноорганик жараёнлар тупроқ қатламининг емирилиши (нураши), вулқон ҳодисалари, ўрмон, дашт ва торф ёнғинлари, денгиз сувининг буғланиши оқибатида пайдо бўлгандир. Атмосферада жуда кўп миқдорда космик чанглар бўлиб, ер юзасига йилига 2-5 млн. тонна космик чанг тушади. Атмосферадаги турли чанг ядролари Ер ландшафт кобиғини ўзгартиришда катта аҳамиятга эгадир. Чунки газ ҳолидаги сув буғлари ядро атрофига йиғилиб, сув томчиларини ҳосил этади. Чанглар қуёш радиациясини ютиш қобилиятига эга ва ер юзасини нурланишдан сақлайди. Атмосферадаги чанглар ер юзасининг рельеф хусусияти, тузилиши ва баландлигига қараб турли миқдорда учрайди. Масалан, шаҳар устидаги 1 куб см. ҳажмдаги ҳаво да 100 минг дона чанг зарраси бўлса, океан устидаги 1 куб см. ҳажмдаги ҳавода 100 дона чанг зарраси бўлади. Инсоннинг хўжалик фаолияти атмосфера таркибини ўзгартириб юбормоқда: атмосферанииг қуйи қисмига кўплаб қўшилаётган карбонат ангидрид, ис гази, турли заҳарли газлар, радиоактив моддалар ва чанг заррачалари ҳаво қобиғи таркибини ўзгартиришга катта таъсир кўрсатмокда.

Атмосферанинг ифлосланиши Ернинг ҳаво, қобиғига таъсир этибгина қолмасдан, балки инсон ҳаёти ва теварак-атрофдаги муҳитни хавф остига қўяди. Атмосфера ҳавосидаги ҳар хил газлар, сув буғлари, каттиқ ва суюқ заррачалар, радиоактив чанглар ҳаво сифатини бузади, табиий муҳитга турли салбий оқибатлар олиб келади. Илгарилари ҳаво саноат объектлари устидагина ифлосланган бўлса, ҳозир саноат, транспорт, энергетика ва бошқалардан чиққан чиқинди катта-катта районлар, бир неча минглаб километр масофалардаги ҳудудлар ҳавосининг ифлосланишига сабабчи бўлмоқда. Баъзи бир маълумотларга кўра, ер юзида бир йилда ҳавога чиқарилган олтингугурт гази, ис гази (СО), кул ва карбонат ангидриднинг миқдори тахминан 1млрд. тоннага етмоқда.

БМТ маълумотларига кўра, инсоният пайдо бўлгандан то шу вақтгача 90-110 млрд. тонна турли ёқилғи ёқилган, шунинг ярми кейинги 25 йилга тўғри келади. Фақатгина кўмирнинг ўзи йилига 5 млрд. тонна ёқилади. Албатта, ёқилғини ёқиш учун кислород керак. Ҳозирги кунда ёқилғиларни ёқишга йилига 20-25 млрд тонна кислород сарфланмоқда. Йилига металл оксидланиши учун 100 млн. тонна кислород кетади. ЮНЕСКОнинг маълумотига кўра, турли мамлакатларда ишлаб турган салкам 300 млн. Автомашиналар йилига 1млрд. киши истеъмол қиладиган кислородни сарфлайди. 1000 км. юрган енгил автомобиль бир кишининг бир йиллик кислородини ютади.

Фан-техника инқилобининг бошланишидан олдин атмосферадаги карбонат ангидрид миқдори узоқ вақтгача бир меъёрда эди. Чунки ўсимлик фотосинтез йўли билан атмосферадан 110 млрд. тонна ёки 5 % карбонат ангиридни ютар эди. Бунинг ўрнини эса моддаларнинг чириши, ёқилғининг ёниши ва ёнғинлардан чиққан газлар эгаллар эди.

Ҳозирги вақтда турли ташқи кучлар таъсирида биосфера секин-аста ўзгариб бормоқда. Чунки инсон фаолияти натижасида кундан-кунга кўпайиб бораётган ис гази (СО) ни ўсимлик ва океандаги фитоплачктонлар ютиб улгура олмаётирлар. Атмосфера таркибидаги кислород муаммоси ҳам долзарб бўлиб, унинг миқдори йилдан-йилга камайиб бормоқда. Шунинг учун ҳавонинг ифлосланиши сабабларини аниқлаш ва унинг олдини олиш катта амалий аҳамиятга эга.

Ж.Детри атмосферанинг ифлосланиш сабабларини тўрт гуруҳга бўлишни таклиф этади.

-Табиий йўл билан ифлосланиш (минерал, ўсимлик, ҳайвон ва микроорганизмлар таъсирида).

-Саноат тармоқлари, транспорт ва турар жойларни иситишда фойдаланиладиган ёқилғилар орқали ифлосланиш.

-Саноат чиқиндилари орқали ифлосланиш.

-Саноат чиқиндилари ва маиший-хўжалик чиқиндиларини ёқиш орқали ифлосланиш.

Табиий йўл билан ифлосланиш атмосфера таркибида меъёрдан ортиқ катта ҳалокатлар рўй бериши оқибатида бўлиши мумкин. Аммо транспорт, саноат ва бошқаларнинг чиқиндилари табиий йўл билан ифлосланишга қараганда анчагина хавфлидир.

Техник тараққиёти натижасида ёнилғи ресурслари Ер ва океаннинг саёз ерларидан кўплаб олинмоқда ва ишлатилмокда. Оқибатда турли ёқилғи маҳсулотларининг қолдиқлари ҳавога қўшилиб, уни бузмоқда (биргина бензин ёниши натижасида 60 кг ис гази (СО) ҳавога кўтарилади ва аралашади).

Саноат объектлари ва иссиқлик электр станцияларида ёқилғининг тўлиқ ёнмаслиги оқибатида турли миқдорда заҳарли газлар ҳавога чиқиб, баъзилари эса ер юзасига тушганда, бошқалари атмосфера қатламларида узоқ вақтгача сақланиши мумкин. Масалан, «Электрисите де Франс» иссиқлик электростанцияси компанияси ҳар ойда 51 минг тонна кўмир ёқиши оқибатида ҳар куни ҳавога 33 тонна сульфат ангидрид гази ва 250 тонна кул чиқаради.

Нефть билан ишлайдиган иссиқлик электр станциялари ҳавога кул чиқармайди. Аммо кўмир ишлатадиган станцияга қараганда, уч баробар кўп сульфат ангидрид гази ажратиб чиқаради. Саноат тармоқлари ҳавога турли заҳарли модда ва газлар чиқариши билан бир қаторда, атмосферадан жуда катта миқдорда кислород ютади. Масалан, бир тонна чўянни рудадан ажратиб олиш учун 150 куб метр, бир тонна пўлат олиш учун 35-70 куб метр, бир тонна аммиак олиш учун 500 куб метр ва бир тонна ацетилен олиш учун 3600 куб метр кислород кетади.

Киши соғлиги учун чанг, қурум, кул ва бошқалар зарарлидир. Ёнилғи тўла ёнмаслиги, сифатининг пастлиги ва тутунни тутиб қоладиган ускуналарнинг суст ишлаши натижасида ҳаводаги турли бирикмалар секин-аста ер юзасига тушади. 1952 йили Лондонда бир ҳафта давом этган ифлос туман натижасида 4000 киши, кейинчалик (3 ой мобайнида) яна бир неча минг киши нобуд бўлган. 1962 йил декабр ойида бу шаҳарда қурумдан 750 киши ўлган. Цемент заводлари ҳам атмосферани кўплаб ифлослайди. Цемент чанглари узоқ-узоқ жойларгача тарқалиши мумкин. Ҳозирги вақтда заводларга чанг заррачаларини тутиб қоладиган ускуналар ўрнатилиб, миллионлаб тонна қимматбаҳо қурилиш материаллари тежаб қолинмоқда.

Кейинги вақтларда кимё саноатининг қолдиқлари атмосфера ҳавосини кўплаб ифлосламоқда. Кимё саноат тармоқларидан чиққан заҳарли газ ва бирикмалар ҳавога аралашиб, заҳарли газлар миқдорини ошириб юбормоқда. Оқибатда, кимё заводлари ва комбинатларига яқин бўлган ерларда фауна, флоралар зарар кўрмоқда ва баъзи ўсимликлар бутунлай нобуд бўлмоқда. Натижада бундай ерларда табиий ландшафт ўз хусусиятини йўқотиб, ўзгача тус олмокда. Ҳаво таркибидаги карбонат ангидрид, ис гази, азот, хлор, фосфор, фенол, фтор ва бошқаларнинг кўп миқдорда бўлиши инсон саломатлигига таъсир этмай қолмайди. Натижада, кўпгина кишилар астма, рак каби касалликларга дучор бўлишади.

Биохимик олим Эйри Гейган-Смит 1950 йили атмосферада озоннинг турли азотли бирикмаси ниҳоятда хавфли эканлигини аниқлади. Озон кимёвий реакцияга жуда тез киришиб, ўсимлик баргларидаги хлорофилл турларини бузади, резина ва ип-газламаларни емиради. Азотли бирикмалар эса кўз, ўпка касалликларига олиб келади ва ҳавода қўланса ҳид тарқатади. Кимёвий бирикма ва қурумлар тарихий ва архитектура ёдгорликларини ҳам бузмоқда. Венеция, Санкт-Петербург, Кёльн, Милан, Лондон ва бошқа шу каби қадимий шаҳарлар кўчаларидаги нодир ёдгорликлар ва ҳайкаллар емирилмокда ёки коррозияга учрамокда. Атмосферанинг ифлосланишида транспорт воситаларининг роли катта: автомашина, самолёт ва бошқалар катта миқдорда кислород ишлатади. Масалан, Америка-Европа орасида учадиган биргина суперреактив лайнер 8 соат ичида 50 тонна кислород сарф қилади. Шунча миқдордаги кислородни 25-50 минг гектар ердаги ўрмон 8 соатда етказиб беради.

Транспорт турлари инсон саломатлиги учун зарарли бўлган карбонат ангидрид, ис газидан ташқари турли бирикмалар ҳам чиқаради. Автотранспортдан чиқадиган майда зарралар, жумладан, автомобиль покришкасидан чиқадиган резина зарралари нафас олиш учун, умуман ҳаёт учун хавфлидир (биргина автомобиль покришкаси емирилиши натижасида бир йилда 10 кг чангсимон резина заррасини ҳавога аралаштиради).

Атмосфера ва табиий муҳитнинг ифлосланишида радиоактив моддаларнинг таъсири жуда хавфлидир. Радиоактив моддаларнинг сунъий равишда Ер юзасида тарқалиши асосан иккинчи жаҳон урушидан кейин бошланди. Атмосферада, сув ости ва қуруқликда турли кучга эга бўлган кўплаб атом, водород, нейтрон бомбалари портлатиб синаб кўрилди. Оқибатда, атмосферага радиоактив моддалар тарқалди. Биргина атом бомбасини портлатиш натижасида 200 дан ортиқ турли радиоактив моддалар пайдо бўлади, баъзилари эса радиоактив занжирларини ҳосил этиб, бир элементдан иккинчисига ўтади.

Портлатиш натижасида атмосферага кўтарилган радиоактив моддаларнинг йирик зарралари қуруқ чанг ҳолатида ёки ёғин-сочинга қўшилиб бир неча соат ичида яна ерга қайтиб тушиши мумкин. Уларнинг радиоактив таъсири жуда кучли. Жуда майда радиоактив моддалар эса атмосферанинг юқори қатламларигача кўтарилиб, бир неча минглаб километр масофани ифлослаши мумкин. Ҳозирги вақтда бундай заҳарли моддаларни баланд тоғларда, Антарктида музликларида ҳам учратиш мумкин.

Шундай қилиб, атмосферанинг ифлосланиши халқ хўжалигига катта иқтисодий зарар етказади. Жумладан:

-атмосферанинг ифлосланиши туфайли материаллар емирилади ва коррозияга учрайди;

-шаҳарларда, айниқса, саноатлашган жойлардаги ифлос ҳаво корхона асбоб-ускуналарининг фойдаланиш муддатини 1,5 баробар камайтиради;

-атмосферанинг ифлосланиши натижасида кўпгина касалликлар пайдо бўлмоқда (кишилар жисмоний ва руҳий касалликларга учрамокда);

-ҳаво ифлосланиши қишлоқ хўжалик майдонларига катта зарар кўрсатмоқда;

-ҳаво ифлосланишидан аччиқ тутундан транспортларнинг ҳаракати қийинлашиб, кўп ҳалокатлар (самолёт ҳапокати) рўй бермокда;

-атмосферанинг ифлосланиши ярим ўтказгичлар, аниқ асбоблар ишлаб чиқаришни қийинлаштириб юбормоқда;

-эски технологиялардан фойдаланиш оқибатида завод ва фабрикалардан қимматбаҳо моддалар бекорга атмосферага чиқиб кетмоқда;

-атмосферанинг ифлосланиши натижасида географик қобиқнинг табиий ҳолатида ўзгариш юз бермоқда.

Инсоннинг хўжалик фаолияти туфайли атмосфера ҳавоси таркибида газ, чанг, қурум, қаттиқ заррачалар шаҳарларда қишлоқларга нисбатан кўп. Эрамизнинг биринчи асридаёқ Рим файласуфи Сенека ёзади: «Римни аччиқ, сассиқ ҳавосини тарк этишим билан ўзимда енгил руҳий тетиклик ҳис этаман». Ҳақиқатан ҳам, Ер юзасининг қаерида жойлашмасин шаҳар ҳавоси оғир.

Кейинги вақтда ҳар томонлама тараққиёт жараёни, инсоният ўзига турли қулайликларни таъминлаш оқибатида атрофида табиат ноқулайликларини келтириб чиқарди. Ер юзида урбанизация жараёни жуда тезлик билан ўсиб бориши оқибатида янги-янги шаҳарлар пайдо бўлмоқда. Дунёдаги шаҳарларнинг умумий майдони 0,5 млн. кв. км. ни, Ер курраси майдонининг 0,3 % ни ташкил этади. Дунё аҳолисининг 49 % аҳолиси 100 минг дан ортиқ бўлган шаҳарларда яшайди. Шаҳар аҳолиси Шимолий Америкада бутун аҳолининг 74 фоизини, Европада 71 фоизини, Британия Бирлашган Қироллигида 86 фоизини ташкил этади.

Ўзбекистон Республикаси эгаллаган майдон Ўрта Осиёнинг 1/3 қисмига (Қозоғистон киритилмаган), бутун аҳолисининг 60 фоизга ва шаҳар аҳолисининг 62 фоизга тўғри келади. Ўзбекистон Республикаси аҳолисининг аксарияти қишлоқ жойларда истиқомат қиладики, шаҳар аҳолиси 36 фоизни ташкил этади. Бу Россияга нисбатан 40 фоизга, Эстонияга нисбатан 35 фоизга камдир.

Ер юзида аҳоли зич жойлашган, саноат ва транспорти ривожланган йирик шаҳарлар кўп. Шаҳар, қишлоқ ва сув ҳавзалар ҳавосидаги чанглар ер юзасининг рельеф хусусияти, тузилиши, баландлиги, ҳатто, унинг географик ўрнига қараб турли миқдорда учрайди. Кейинги 100 йил ичида дунёдаги йирик шаҳарлар ҳавоси метеорологик станцияларда, телеминораларда, баланд уйлар томида кундалик кузатишлар ва суньий йўлдошлардан олинган махсус фотоахборотлар асосида кузатилади. Маълум бўлишича, катта шаҳарларда ҳаво ҳарорати атрофга қараганда, баланд бўлади, унинг ўзига хос «иссиқлик ороли» вужудга келади.

Радиация баланси шаҳар устидаги ифлосланган ҳавода, шаҳар атрофига қараганда, анча фарқ қилади. Масалан, Марказий Европанинг бир қатор шаҳарларида қуёш радиациясининг шаҳарга тушиши, шаҳар атрофига қараганда, 29-36 фоизга кам. Шаҳар ҳавоси таркибидаги ҳар хил заҳарли газлар, айниқса, антропоген чанглар транспортлардан, саноатдан, иситиш иншооларидан, қурилишлардан чиқади. Шаҳарларда ҳаво айланишининг (циркуляция) сустлиги туфайли диаметри 4-10 микронга тенг чанглар 1 км баландликкача кўтарилиб, радиуси 10 км бўлган майдонга тарқалади. Диаметри каттароқ (10 микрондан катта) бўлган чанглар унча юқорига кўтарилмай атрофга ёйилиб, 300-500 м баландликларда учиб юради ва сўнгра шаҳарга чанг, қурум сифатида қайтиб тушади.

1-чизма. Кимёвий моддаларнинг атроф-муҳитда айланиб юриши (Н.Н.Мельников ва бошқалар)

Шаҳар ҳавосининг ифлосланиб, чанг миқдорининг кўпайиши ультрабинафша нурларнинг ўтишини камайтиради, бу эса ҳавода касал тарқатувчи бактерияларнинг кўпайишига шароит яратади. Саноатлашган катта шаҳарларда баъзан шамол эсмаслиги, ифлос ҳавонинг бир неча кун туриб қолиши натижасида «смог», яъни заҳарли газ ва чанглардан вужудга келган аччиқ туман пайдо бўлади.

Нам денгиз иқлими мавжуд бўлган Лондон шаҳри устида иқлимнинг намлиги туфайли атмосферадаги антропоген чанг ва газлар кимёвий реакцияга киришиб, ўта заҳарлашади ва сарғиш аччиқ туман (смог) вужудга келади. Кам булутли, шамол кам, очиқ ва қуруқ об-ҳаво ҳукм сурган Лос-Анжелес шаҳрида аччиқ ёки фотокимёвий аччиқ туман ҳосил бўлади. Чунки, ҳаво очиқ ва шамол кам бўлганлиги сабабли заҳарли газ, тутун ва чанглар қуёш нури таъсирида фотокимёвий реакцияга киришади. Ўзбекистон

Республикасининг катта шаҳарларида ҳавонинг тозалиги доимо кузатиб турилади. Лекин шаҳарлар ҳавосини тоза сақлаш устидан назорат инспекцияларининг амалга ошираётган ишларига қарамай, баъзи корхоналарда тозаловчи иншоотларнинг йўқлиги туфайли, атмосферага чанг, қурум ва заҳарли газларни чиқариб юбориш ҳоллари рўй бермоқда. Ўзбекистон Республикаси Табиатни муҳофаза қилиш Давлат Қўмитасининг маълумотларига қараганда, Ўзбекистон ҳавосига ҳар йили стационар ва кўчма манбалардан 4 млн. тонна заҳарли моддалар қўшилмоқда.

Шундан ярми углерод оксидига, 15 фоизи карбонат ангидриди, 14 фоизи олтингугурт икки оксиди, 9 фоизи азот оксиди, 8 фоизи қаттиқ моддалар, фақатгина 4 фоизи ўзига хос заҳарли мураккаб бирикмаларга тўғри келади. Шуни алоҳида таъкидлаш керакки, ҳавога кўтарилаётган ифлослантирувчи моддаларнинг 67 фоизи кўчма манбаларга мансуб бўлади, аммо қолган ўта заҳарли бирикмалар 2 мингдан ортиқ стационар корхоналарникидир (Олмалиқ кон-металлургия комбинати, Муборак газни кайта ишлаш заводи, Олмалиқ ва Фарғона, Андижон, Чирчиқ, Навоий, Қўқон, Муборак шаҳарларидаги корхоналар шулар жумласидандир). Ҳавога кўтарилган олтингугурт оксиди турли жараёнлар таъсирида сульфат кислотасига айланиб, ёғии билан ер юзасига тушади. Бундай жараённи Олмалиқдан 50 км узоқда жойлашган биосфера қўриқхонасида кузатиш мумкин. Ҳозирги кунда Ўзбекистонда чиқинди ва ахлатларни қайта ишлайдиган, бартараф этадиган линиялар йўқ. Тезликда зарарсизлантирувчи линияларни қуриш, чиқинди ва ахлатларни йиғиб, уларни зарарсизлантириш технологияларини яратиш бугунги кунда долзарб вазифалардан биридир.

Атмосфера ҳавосини тоза сақлашда саноат объектларини географик шароитга қараб жойлаштириш муҳим аҳамиятга эга. Бунда саноат объектлари ва йирик коммунал корхоналари алоҳида саноат зонасида уй-жой массивларидан ташқарида бўлиши керак. Шунингдек, шамолнинг йўналиши уй-жой зонасидан саноат зонаси томон эсадиган бўлишига риоя қилиш лозим. Акс ҳолда, саноатдан чикқан чанг, қурум ва газлар уй-жой зонаси томон шамол орқали келиб, ҳавони ифлослайди. Уй-жой зонаси билан саноат зонаси орасида кенглиги 100 м дан бир неча километр келадиган яшил ўсимликлардан иборат санитария-ҳимоя зонаси бўлиши яхши натижа беради.

Атмосфера ҳавосини тоза сақлашда транспорт чиқинди газларини, тутунларини камайтириш жуда муҳимдир. Ҳавони ифлослантиришда транспорт турлари ичида бензин билан ишлайдиган автомобиллар (АҚШда-75 % ни ташкил этади) етакчилик қилади, кейинги ўринларда ҳаво транспорти (5 %), дизель двигателли автомашиналар (4 %), трактор ва бошқа қишлоқ хўжалик машиналари (4 %), темир йўл ва сув транспорти (2 %) туради. Ўзбекистонда ҳавони ифлослантиришда автомобиллар алоҳида ўрин тутади, улар атмосферага чиқадиган умумий заҳарли моддаларнинг 60 фоизини ташкил этади. Тошкент, Андижон, Бухоро, Гулистон, Самарканд каби йирик шаҳарларда бу кўрсатгич 80 фоизгача кўтарилади.

Шаҳарлар ҳавосини тоза сақлашда автомобиль ёқилғилари сифатини яхшилаш, хусусан, атмосферага кам газ чиқарадиган, қуюқлаштирилган газлардан фойдаланишга ўтиш яхши натижа беради. Бунда газнинг тўлиқ ёниши туфайли атмосферага заҳарли моддалар кам чиқади ва бу жараённи амалга ошириш жуда арзонга тушади. Масалан, Тошкент шаҳридаги баъзи автомашиналар 1978 йилдан бери бензин ўрнига ёппасига қуюқлаштирилган пропан-бутан ёқилғиси билан ишлашга ўтган. Қуюқлаштирилган газ бензинга нисбатан 2-3 марта арзонга тушишидан ташқари атмосферага жуда кам заҳарли моддалар чиқаради. 2000 йил республикада 15 мингдан ортиқ автомобиль қуюқлаштирилган табиий газга ўтганлиги оқибатида, ҳавога ифлос моддаларнинг қўшилиши 10 минг тоннага камайган.

Автомобилларнинг газ асосида ишлаши (бензинда ишлашига нисбатан) натижасида цилиндр гильзалари, поршенлар, поршень ҳалқалари, валларнинг ёйилиши SO-70% га камайди. Двигателларнинг иш қобилиятини эса 60% га оширади. Баъзи давлатларда автомобиллар бензин эмас, балки спирт билан юрмоқда. Натижада, атроф-муҳитга заҳарли газлар жуда кам чиқарилмоқда ва арзонга тушмоқда. Автомобилдан чиқадиган заҳарли газ миқдорини камайтириш учун яна уларнинг техника ҳолати ва двигателга ёқилғининг бир меъёрда боришига қатьий риоя қилиш керак. Автомобилдан чиқадиган газнинг атмосферадаги миқдори, шунингдек, йўлнинг кенглигига, кўча ҳавосининг алмашиб туришига, автомобиль оқимининг шаҳар транспорт артериялари бўйлаб тўхтовсиз ҳаракат қилишига ҳам боғлиқ. Агар чорраҳаларда автомобиллар тўпланиб қолса, ўша жойда зарарли газлар кўпроқ тўпланиб қолади. Шунинг учун серқатнов кўчаларда автомобиль туннеллари, кўприклари ва йўловчилар учун ер ости ўтиш жойлари қуриш автомобилларнинг тўхтовсиз ҳаракатини таъминлайди.

Шаҳарлар ҳавосини тоза сақлашда транзит (шаҳарлараро) қатновидаги транспортларни шаҳар кўчаларига қўймаслик, уларни шаҳар атрофидаги айланма йўл ҳалқаси орқали ўтказиб юбориш яхши натижа беради. Шунингдек, автотранспорт серқатнов кўчалар атрофида ўсимлик зоналари ташкил этиш керак. Чунки, бу ўсимлик тўсиқлари автомобиллардан чиққан заҳарли газларни ютиб туришдан ташқари шовқин-суронни кескин камайтиради.

Ниҳоят, шаҳарлар ҳавосини - тоза сақлаш учун жамоат транспортининг электрэнергия асосида ишловчи атмосферани ифлосламайдиган турларига - метро, троллейбус, трамвайдан фойдаланишга ўтиш зарур. Шаҳарларда атмосфера ҳавосини тоза сақлашда электрлаштирилган транспорт (ер ости ва ер юзаси) ини аҳамияти катта. Электрлаштирилган транспорт аҳолини ифлос газлардан ва шовқиндан сақлайди. Трамвай ва троллейбусларни шаҳар тракспортидаги мавқеини кўтариш керак, чунки бу транспортлар ҳозирги замон учун қулай ва фойдали транспорт турларидир. Трамвай тезлигини 16-20 км/соат ўрнига 30-32 км/соатга кўтариш керак. 1 км. трамвай йўлининг қурилиши, 1 км. метро йўли қурилишига қараганда, 8-12 маротаба арзон тушади.

Ҳозирги кунда йирик шаҳарларда атмосфера ҳавосини тоза сақлаш мақсадида, нефть ва бензиннинг танқислиги ҳисобга олиниб, альтернатив ёқилғилар изланмоқда. Бу соҳада электромобилларнинг келажаги порлоқ. Электромобиллар акқумулятив батареялар энергияси асосида ишлайди. Бироқ, оддий автомобилларга нисбатан кучсиз ва акқумулятив батареялар бензинли мотордан заиф бўлганлиги сабабли, ҳаётда ўз ўрнини тезликда топа олмади. Лекин, кейинги вақтларда баъзи давлатларда электромобиллар халқ хўжалигида кенг фойдаланилмоқда. Масалан, Британия Бирлашган Қироллигида 45 минг электромобил йўловчи ташувчи, 100 мингдан ортиқ электромобил эса завод, шахта, касалхона ва боғларда ишламоқда (уларнинг тезлиги соатига 32 км. дан ошмайди). «Клорид» компанияси яратган автобуслар электробатареялар кучида ҳаракатга келиб, уларнинг тезлиги соатига 64 км. га боради. Ушбу автобуслар 64 км. гача йўлни батареяни қайта зарядламасдан юриши мумкин.

Шаҳарлар ҳавосини тоза сақлашда шаҳарлар ва саноат марказларида ҳавонинг тозалигини мунтазам назорат қилиб туриш катта аҳамиятта эга. Шу сабабли кўпчилик шаҳарларда ҳавонинг ҳолати мунтазам равишда кузатиб турилади. Катта шаҳарлар ҳавосининг ҳолатини суткада 3-4 марта кузатиб, ўлчаб турувчи бир неча пунктлар бор. Масалан, Санкт-Петербург ҳудудида 40 та, Москвада 30 дан ортиқ, Тошкент шаҳрида ўнга яқин кузатиш пунктлари бўлиб, улар томонидан ҳаводан намуна олиниб, унинг таркибида мавжуд газ ва буғларнинг миқдори, заҳарли моддаларнинг концентрацияси текширилиб турилади. Тошкент шаҳри ҳавосининг тозалигини 1966 йилдан бошлаб, назорат қилиш амалга оширилмоқда. Бир йилда Тошкентда ҳаво таркиби 45 минг мартагача, бир кунда эса турли пунктларда 124 мартадан ортиқ анализ қилинади, агар ҳаво таркибининг ифлосланиши меъёрдан ошиб кетса, дарҳол унинг олдини олиш чоралари кўрилади. Шаҳардаги ҳавонинг ҳолатини кузатиш пунктларидан олинган маълумотлар умумлаштирилиб, шаҳар ҳоқимиятига бериб турилади. Шаҳарлар ҳавосининг тозалигини мунтазам текшириш билан бирга, улар махсус жиҳозланган ва автомат-назорат-ўлчов тизими билан қуролланган автомашиналар ёрдамида ҳам (автомашина шаҳар кўчаларини, саноат корхоналарининг атрофларини) ҳавонинг сифат кўрсаткичлари аниқланади.

Ҳозирги кунда Ўзбекистоннинг 26 шаҳрида атмосфера ҳавосининг ифлосланиши 65 стационар (доим бир жойда турадиган) постларда кузатилмоқда. Ўзбекистон ҳавосини ифлосланишини кузатишга Гидрометерология бошқармаси раҳбарлик қилади. Унинг таркибига қуйидагилар киради: Ўзбекистон Республикаси атроф-муҳит ифлосланишини кузатиш маркази, Фарғона ва Навоий шаҳарларидаги икки кузатиш мажмуаси, атмосфера ҳавосининг ифлосланишини кузатувчи 7 лаборатория (Олмалиқ, Андижон, Самарканд, Чирчиқ, Ангрен, Бекобод шаҳарлари), ҳаво ифлосланишини кузатувчи 4 гуруҳ (Бухоро, Гулистон, Нукус ва Наманган шаҳарларида), атроф-муҳитни ифлосланишини кузатувчи Сариосиё идоралараро лабораторияси ва икки мониторинг (Чотқол қўриқхонаси, Абрамов музлиги) станциялари киради. Йирик шаҳарларимиздан Қарши, Термиз, Когон, Дўстлик шаҳарларида ва бошқа худудларда махсус дастурлар бўйича ишлайдиган экспедицияларда ҳавонинг ифлосланишини кузатиш ишлари олиб борилади. Атмосферани ифлосланишдан сақлашда, шаҳар ва қишлоқлар ҳавосини соғломлаштиришда ишончли усуллардан бири бўлган яшил ўсимликлар майдонини кенгайтириш зарур.

Қўшимча маълумотлар
Табиатни муҳофаза қилиш муаммоси кун сайин мураккаблашиб бормоқда. Ҳар қандай экологик муаммо биринчи навбатда инсонга, унинг саломатлигига таъсир кўрсатади. Масалан, Орол муаммоси ижтимоий ва иқтисодий муаммоларни келтириб чиқаради. Чунки, амалда Оролга яқин ҳудудларда яшовчи аҳоли турли касалликларга чалинмоқда. Нафақат, Орол бўйида, балки минглаб километр узоқда жойлашган ҳудудларда ҳам иқлимнингўзгариши, атмосферанинг ифлосланиши ҳолатлари кузатилмоқда.
Кейинги йилларда атмосферани ҳимоя қилиш доирасидаги чора-тадбирлар боис, атмосферага заҳарли моддаларни чиқариш кўлами камайди. Масалан, Ўзбекистонда охирги 5 йилда 1000 тонна миқдордаги заҳарли газларнинг атмосферага чиқаришнинг олди олинди.
Ўзбекистонда бугунги кунда атроф-муҳит муҳофазасида эътиборга лойиқ ишлар амалга оширишоқда. Жумладан, атмосферани муҳофаза қилишдаги Амалий қадамлардан бири автотранспортларни ёқилғининг экологик тоза тури газга ўтказишдир. Масалан, Янгийўл шаҳридаги 2503 автоколоннадаги автомобилларнинг 78 фоизи газ ёқилғиси асосида ҳаракатга келади. Бироқ шаҳарнинг икки йирик автомагистрал оралиғида жойлашганлиги, автоқатновлар оқимининг юқорилиги муаммони тўла бартараф этиш имконини бермайди.
Шунингдек, йирик саноат тугунлари жойлашган тоғ водийларида ҳам атмосфера ҳавосининг ифлосланиши ҳолатлари кузатилади (шаҳарлар Чирчиқ - Тошкент - Янгийўл; Наманган - Андижон - Фарғона - Хўжанд - Бекобод; Ангрен - Оҳангарон - Нуробод - Олмалиқ). Бу тоғ водийларида атмосфера ҳавосининг айланиши маҳаллий хусусиятларига кўра, атмосфера чиқиндиларининг ўзаро алмашиниши осонгина кечади. Автомобиль двигателидан атмосферага чиқадиган чиқиндилар таркибида қўрғошин оксиди кўп бўлиб, улар ён атрофдагилар ўсимликлар, мева, резаворлар орқали инсон организмига тушиш хавфи мавжуд.

5- маъруза. Сув ресурсларидан фойдаланиш (4-соат)
Режа:
1.Гидросфера. Сувларнинг табиатдаги катта ва кичик айланма харакати. 
2.Сувнинг биосфера ва инсон ҳаётидаги роли ва аҳамияти. 
3.Сувларнинг тақсимланиши ва ундан фойдаланиш муаммолари, профилактикаси, комплекслиги. 
4.Ичимлик суви муаммолари. Дунё океани ва уни муҳофаза қилиш масалалари.

5.Сувларнинг ифлосланиш манбалари ва асосий ифлословчи модда ва бирикмалар. 

6.Марказий Осиё ва Ўзбекистоннинг сув ресурслари ва улардан оқилона фойдаланиш   масалалари. 

7.Орол ва Оролбўйи муаммолари. Сувларни хуқуқий муҳофазаси.

Биосферадаги жараёнлар ва инсоният жамиятида сув катта аҳамиятга эга. Сув - водород билан кислороднинг бирикишидан ҳосил бўлган суюқ, рангсиз модда. Сувда вазнга кўра, 11,11 фоиз водород ва 88,89 фоиз кислород мавжуд. Бу мураккаб минерал табиатда турли (газ, суюқ ва қаттиқ) ҳолларда мавжуд бўлиб, модда ва энергия айланма ҳаракатида катта роль ўйнайди. Сувнинг уч хил агрегат ҳолатда бўлиши Ер шарининг турли ҳудудларида об-ҳаво ва иқлим шароитнинг шаклланишида муҳим аҳамиятга эгадир. Сув ресурсларига дарё, кўл, сув омборлари, каналлар, ботқоқлик, денгиз ва океан, ер остидаги сувлар, тупроқ, намлиги, қутб ва тоғлардаги музликлар, ҳаттоки, атмосферадаги намликлар ҳам киради.

Ер юзасидаги барча сувлар гидросферани ташкил қилади. Океан ва денгизларнинг умумий майдони қуруқлик юзасига қараганда, 2,5 баробар кўпдир. Океан сувлари Ер шарининг 3/4 қисмини эгаллаган бўлиб, ўртача қалинлиги 4000 м га тенгдир. Гидросферанинг 93,96 фоизи океан сувига, 4,39 фоизи қуруқликдаги дарё, кўл ва ер ости сувлари, 1,65 фоизи қутб ва тоғлардаги музликларга тўғри келади.

Сув Ер юзасидаги турли иқлимни вужудга келтиришда асосий омиллардан бири, сув буғлари эса алоҳида аҳамиятга эгадир. Атмосфера сувларисиз жойнинг об-ҳавосини тасаввур этиб бўлмайди.

Ҳавода сув буғларининг миқдори ер юзаси ва йил фаслларига боғлиқ: экватор ҳавосида сув буғлари энг кўп бўлса, қутбий ўлкаларда энг кам бўлади. Ер юзасидан йилига 525100 минг км сув буғланади. Океан ва денгизлар юзасидан кўтарилган буғ атмосфера ҳавоси намлигининг асосий манбаи ҳисобланади. Атмосферадаги намлик булутларни вужудга келтиради. Баъзи булутларда юзлаб тонна сув бўлади. Бу улкан сув массаларидан иборат бўлган нам ҳаво оқимлари Ер юзасида бир ердан иккинчи ерга кўчиб, жойларга намгарчилик келтиради, жойнинг ҳаво ҳароратига ҳам таъсир кўрсатади. Океан ва денгизлар юзасидан буғланган намлик конденсация жараёнида сув томчиларига айланади ва бевосита океан ва денгизларга тушиб, сувнинг кичик айланма ҳаракатини ҳосил қилади. Атмосферанинг хилма-хил ёғинлари қуруқлик юзасига тушиб тупроқ намлигига, оқимга, кўл ва ботқоқликка, музликка айланади. Намлик яна буғланиб, баъзи ерга синган ва сингмаган қисмлари сув оқимини вужудга келтириб, денгиз ва океанларга қайта тушиб, Ер шарида сувнинг катта айланма ҳаракатини ҳосил этади. Сувнинг айланма ҳаракати жараёнида океан сувининг тўла алмашиниши 3000 йил давом этади.

Ёғин қуруқлик ва океанлар юзасига турли миқдорда тушади ва буғланади. Масалан, океан юзасига тушадиган ёғиннинг ўртача миқдори 107-114 см, буғланиши эса 116-124 см, қуруқликка эса ўртача 71 см Ёғин ёғиб, 47 см сув қайта буғланади. Қолган 24 см сув қуруқликдан дарёлар орқали денгиз ва океанларга қуйилади.

Атмосфера намлиги сув ва энергия алмашувида фаол иштирок этиши билан бир қаторда, турли оғирликдаги модда заррачаларини ўзи билан бирга олиб юради. Ҳавога кўтарилган тупроқ зарралари, денгиз тўлқини кўпигидан чиққан туз заррачалари шамол таъсирида узоқ масофаларга олиб кетилади. Ҳисобларга қараганда, биргина Оролбўйи ҳудудига чанг-туз заррачалари ҳар гектар майдонга 520 кг, Орол деигизи қирғоқ бўйларига 260-800 кг, денгиз сувидан холи бўлган, яъни қуриб қолган ерларга гектарига 1000 кг гача тушади.

Сув қудратли кучга эга. Ернинг ҳозирги орографик хусусияти ва рельефи сувнинг узлуксиз фаолияти натижасида шаклланди ва янада мураккаблашди. Сув қаттиқ жинслардан тузилган тоғ тизмапарини емиради. Тошлар орасига кириб қолган сувлар музлаганда ёриқларни кенгайтириб, мустаҳкам гранит ва базальтларни ҳам ёриб юборади. Сув кучли эритувчи бўлиб, у табиатда кимёвий жиҳатдан тоза ҳолда учрамайди. Сув қаттиқ тоғ жинсларини ҳосил қилган минералларни емириб, эритиб водийларга ётқизади. Масалан, Амударёнинг биргина ирмоғи Вахшнинг ҳар 1 км.кв. сув йиғилиш майдони юзасидан йилига 2680 тонна лойқа оқизиқлар ва жинсларни ювиб кетади. Ҳозирги кунда Ўрта Осиёда бундан кўпроқ ювиладиган жой бўлмаса керак.

Органик дунё ва инсоният жамиятини сувсиз тасаввур қилиш қийин. Сув организмлардаги биофизик ва биоқимёвий жараёнларда ҳамда уларнинг яшаш муҳити сифатида ҳам алоҳида аҳамиятга эга.Сувсиз ҳаёт йўқ. Чунки ўсимлик таналарииинг 80-85 фоизи, ҳайвон организмларининг 60-75 фоизи, медуза танасининг 99,7 фоизи сувдан иборат. Янги туғилган чақалоқ танасининг 70 фоизини, катта ёшдаги киши организмининг 65 фоизини сув ташкил этади. 70 килограмм оғирликдаги ўрта ёшдаги кишининг 45 кг.га тенг қисми сувдан иборат. Сув инсон танасининг ҳамма аъзосида учрайди, ҳатто суякнинг 20 фоизини ҳам сув ташкил этади. Инсон истеъмол қиладиган сабзавот таркибида 80-90 фоиз, сутда 89 фоиз, гўштда 50 фоиз сув бор.

Инсон ўз танасидаги намликнинг бир хил бўлишига ҳаракат қилади, чунки танасидан 12 фоиз намликни йўқотган одам ҳалок бўлади. Инсон, сувсиз бир неча кунгина яшаши мумкин, унинг сувга бўлган бир кунлик физиологик талаби 2,5 литрга тенг. Бу рақам иш шароитига, ташқи муҳит ва ҳаво ҳароратига қараб фарқ килиши мумкин.

Чучук сувнинг етишмаслик сабаблари қуйидагилар: 

- хўжалик тармоқлари ва аҳолининг тез ўсиши туфайли сув ресурслари кўп сарф бўлади;

- дарёнинг сув йиғадиган ҳавзаларидаги ўсимликларни қирқиш, ерларни ҳайдаш, бирламчи ҳамда иккиламчи шўрланишни ювиш ва бошқалар;

- чучук сув ресурсларининг саноат, маиший коммунал хўжалиги сувлари билан ифлосланиши.

Усимликларда ҳам сувга талаб катта. Сув ўсимликларни иссиқдан, жазирама кунларда қуриб қолишдан сақлайди. Уруғдан кўкарган вақтдан бошлаб ўсимликнинг сувга бўлган талаби орта боради. Масалан, биргина кунгабоқарни вояга етказиш учун 40 литрча, 1 грамм қуруқ беда тайёрлаш учун 500 грамм сув керак бўлади. Олинадиган ҳосилнинг ҳар тоннаси учун буғдойга 1500 тонна, шолига 4000 тонна, пахтага эса 10000 тонна сув сарфланади. Суткасига бир бош карам бир килограмм сувни ўзидан ўтказади. Ўсимликларни сув билан таъминлаб туришда тупроқ хусусияти алоҳида аҳамиятга эга, чунки ўсимлик намни тупроқдан олади. Ўсимликлар намни танасига, сўнгра баргига етказиб беради ва буғлатиб юборади.

Тупроқдаги намлик миқдори тупроқнинг механик таркибига, жойлашиш ҳудудига ва рельефга боғлиқдир. Масалан, 100 кг. қумоқ ерда - 25 кг., 100 кг. лойқада - 70 кг. намлик бўлади. Тупроқдаги намлик бир йилда янгиланиб туради, дарёдаги сувлар12 суткада (йилига 30 марта), атмосферадаги буғ - 9 суткада (йилига 40 марта) бутунлай алмашиниб туради. Ҳозирги вақтда тоза сувга бўлган эҳтиёж жуда тезлик билан ортиб бормоқда, чунки инсоннинг хўжалик фаолиятини тоза сувсиз тасаввур этиб бўлмайди.

Инсоният жамияти сувни борган сари ўз эҳтиёжи учун кўп сарфламоқда (аҳолини сув билан таъминлашда, саноатда, электроэнергия олишда, суғориш ва ўзлаштиришда, транспорт, балиқчилик ва бошқалар). Сувдан фойдаланмасдан ривожланадиган хўжаликнинг бирор соҳаси йўқ.

Кейинги вақтларда, Ер юзи аҳолисини чучук сув билан таъминлаш масаласи долзарб муаммога айланмоқда. Чунки, аҳолининг тез суръатлар билан ўсиши, саноат ва қишлоқ хўжалигининг шиддат билан тараққий этиши сувга бўлган талабни кучайтиради. Айниқса, саноат тармоқларидан қора металлургия, рангли металлургия, нефтни қайта ишлаш, кимё, целлюлоза-қоғоз саноати сувни кўп ишлатади.

Ер шарида чучук сувга бўлган талаб кундан-кунга ортиб бормоқда. Гидросферанииг фақат 2 фоизини ташкил этувчи чучук сув дарё, кўл, фаол сув алмашиниш зонасидаги ер ости сувлари, музликларда мужассамланган. Чучук сув ресурсининг 24.0 млн. км3 тенг қисми ҳозирча инсоният жуда кам фойдаланаётган музликларга тўғри келади.

Чучук сувга бўлган талаб кундан-кунга ортиб бормоқда. Шаҳарларда 1 киши суткасига 200-600 литр, қишлоқларда эса 100-200 литр сув сарф қилади (сув қувурлари йўқ ерларда 30-50 литрга тўғри келади). А.М.Владимировнинг (1991) маълумоти бўйича турли қулайликларга эга бўлган йирик шаҳарлар аҳолисининг ҳар бир кишисига қуйидагича сув тақсим бўлади: Москва ва Нью-Йорк - 600 л.сутк., Париж ва Санкт-Петербургда - 500 л.сутк., Лондонда - 263 л.сутк.

Ер шарида аҳолининг кўпайиши, янги шаҳарларнинг пайдо бўлиши оқибатида сувга бўлган талаб ортиб бормокда. Масалан, 1900 йилдан то 1950 йилгача сувга талаб 3 бараварга ошди. 1970 йилда Ер шари бўйича сувга талаб 120 км3 га, 2000 йилда эса 180 км3 га етган. Дарё сувлари Ер шарида бир текисда тарқалмаган. Дунё аҳолисининг 72 фоизи яшайдиган Евросиёда умумий дарё сувнинг 31 фоизига яқини оқади. Агар Европада аҳоли жон бошига йилига 4,4 минг м3, Осиёда 6,24 минг м3, Африкада 13,1 минг м3 сув тўғри келган бўлса, Жанубий Америкада 51,5 минг м3 сув тўғри келади.

Ер курраси бўйича ҳар бир кишига йилига ўртача 11 минг м3 сув тўғри келса, маиший хўжалик эҳтиёжлари учун бир йилда ишлатиладиган сувнинг (234 минг км3) 20 фоизи бутунлай сарфланиб кетади, қолган 80 фоизи ифлосланган ёки ярим тозаланган ҳолда дарёларга, канал ҳамда ариқларга ташланади ва чучук сувни ифлослаб юборади. Тошкент шаҳрида жон бошига суткада маиший хўжаликлар учун 300 куб литргача сув сарфланса, бир йилда 0,2 куб км. дан ортиқ сув керак бўлади. Бу Чирчиқ дарёсининг йиллик сув миқдорининг фақатгина 3 фоизини ташкил этади (Чирчиқ дарёсининг йиллик сув миқдори 6,9 куб. км).

Ўрта Осиёда Амударё ва Сирдарё сув ҳавзалари асосий сув манбалари ҳисобланиб, уларнинг ирмоқлари экинларни суғоради ва аҳолининг эҳтиёжи учун сарфланади. Ўзбекистонда Амударё ва Сирдарёдан ташқари яна Зарафшон, Қашқадарё, Сурхондарё, Чирчиқ, Оҳангарон каби дарё сувларидан фойдаланилади (Амударёнинг сув йиғиш ҳавзаси - 227, 0 минг км2; сув сиғими 78 км3 /йилига; узунлиги 1440 км; Сирдарёнинг сув йиғиш ҳавзаси 150 км2; сув сиғими 36 км3; узунлиги 2140 км).

Ҳозир Ўзбекистонда турли соҳалар учун йилига 75 км3 сув сарфланмоқда. Шунинг ярмидан кўпи суғоришда, қолган қисми саноат, коммунал хўжаликда ва бошқа соҳаларда ишлатилади. Суғоришга олинган сувнииг фақат 12 км3 қайтарма сувга айланади, қолган қисми бутунлай сарфланиб кетади.

Ўзбекистон Республикасида олинган чучук сувнинг 92 фоизи қишлоқ хўжалигида, 6 фоизи саноатда, 0,5 фоизи коммунал хўжалигида ишлатилади, 1,5 фоизи эса буғланиб кетади. Туркманистонда эса олинган чучук сувнинг 72 фоизи қишлоқ хўжалигида, 2 фоизи саноатда, 0,5 фоизи коммунал хўжалигида сарфланса, 25,5 фоизи буғланиб кетади.

Сув ресурсларининг ифлосланиши деганда, биз ҳар хил органик ноорганик, механик, бактериологик ва бошқа моддалар тўпланиб, унинг физик хоссалари (ранги, тиниқлиги, ҳиди, мазаси) ва таркибининг (реакцияси ўзгариши, органик ва минерал қўшимчалар миқдори ортиб. заҳарли бирикмалар пайдо бўлиши) ўзгаришини, сувнинг юзасида ҳар хил моддалар сузиб, сув тагига чўқишини, сувнинг таркибида кислороднинг камайиб кетиши, бактериялар кўпайиши, юқумли касалликлар бактерияларининг пайдо бўлишини тушунамиз.
Сувни ифлословчи манбалар орасида энг муҳим ўринни саноат ишлаб чиқаришидан ҳосил бўлган ва маиший коммунал хўжаликдан чиққан оқова сувлар эгаллайди. Саноат ва маиший коммунал хўжалик корхоналаридан даволаш-соғломлаштириш ва бошқа ташкилотлардан чиқадиган ифлос оқова сувлар; ювувчи синтетик моддалар; рудали ва рудасиз қазилма бойликларининг қазиб олинишидаги чиқиндилар; шахталарда, конларда, нефть корхоналарида ишлатилган ва улардан чиққан ифлос сувлар; автомобиль ва темир йўл транспортидан чиққан ташлама сувлар; ёғоч тайёрлаш, уни қайта ишлаш ва сувда оқизишда, ташишда ҳосил бўлган чиқиндилар; чорвачилик фермалари ва комплексларидан оқиб чиқадиган ифлос сувлар; зиғир ва бошқа техник экинларни бирламчи ишлов беришдан чиққан чиқиндилар; экинларини суғориш натижасида вужудга келган оқова-ташландиқ ва зовур сувлари; ҳар хил минерал ва органик ўғитлар ҳамда зараркунандаларга сепилган заҳарли химикатлар ишлатилган далалардан оқиб чиқадиган сувлар: шаҳар, шаҳарчалар ва қишлоқ ҳудудидан оқиб чиқадиган (ёғин сувлари) сувлар: электр станциядан чиққан иссиқ сувлар; радиоактив ифлосланган сувлар ва бошқалар.

1-жадвал

	Тип
	Ифлосланиш даражаси
	Ифлосланган сув хавзалари

	1
	Тоза сув оқимлари ва сув хавзалари
	Улар асосан тоғли худудларда тўпланади, сувда минерал зарралари кам, биоген элементлар ва органик қўшилмалар кам учрайди. Сув хавзаларига хос бўлган оғир металлар ва пестицидларга ўхшаш зарарли моддалар меъёридан ошмаган (ПДК). Писком, Оқбулок, Қизилсой, Тошкескан, Теракли. Оксу, Гелендарё

	2
	Тоғ олдидаги суст ифлосланган сув оқимлари ва сув хавзалари
	Рекреацион объектлар ва кичик аҳоли пунктлари таъсирида ифлосланган. Октошсой, Угом, Охангарон (Ангрендан юқори), Говасой, Қашкадарё (Варганза кишлоғи), Омонқўтон, Сазаган, Чорвок ва Ҳисор сув омборлари.

	3
	Уртача ифлосланган тоғ олди ва текисликдаги сув оқимлари ва сув хавзалари
	Улар кўпгина ахоли зич ерларда мавжуд. Биоген, минерал, органик моддалар меъёрдан 2-3 баробар ортиқ. Оғир металлар ва нефть маҳсулотлари меъёрдан ортиқ. Чирчиқ, Охангарон (ўрта оқими), Қорасув канали, Қўқонсой, Норин, Қорадарё, Марғилонсой, Зарафшон (Самарканддан юкори), Туябўғиз, Жанубий Сурхон, Чимқўрғон, Қайрокқум, Туямўйин сув омборлари, Сирдарё (Фарғона водийсида), Амударё (Термиз-Нукус йўналиши).

	4
	Уртача ифлосланган сув оқимлари ва сув хавзалари
	Бундай сувлар қишлоқ хўжалигида фойдаланаётган қадимги суғориладиган ерларда учрайди. Саноат оқизиклари, сувда азот ва минерал, органик модда учрайди. Меъёрдан 3-4 баробар оғир металл, нефть қолдиқлари ва пестицидлар учрайди. Чирчиқ (саноат комплексидан қуйи), Қўқонсой (Қўқондан куйида), Шимолий Боғдод коллектори, Сиоб коллектори ва бошқалар.

	5
	Ифлос сув хавзалари ва сув оқимлари
	Улар асосан шўр тупроқли қишлоқ хўжалиги ерларида, юкори минераллашган сувли ерларда, йирик ахоли пунктларининг қуйи кисмида жойлашган. Бу категорияга кирувчи сувлар, Амударёнинг Оролбўйи зонаси, Бухоро вохаси, Мирзачўл массиви ва Фарғона вохаси. Биологик, минерал, органик моддалар, оғир металлар ва нефть қолдиқлари меъёрдан 3-5 баробар ортиқ. Улар Тошкент шахрининг қуйи қисмидаги Қорасув, Охангарон, Чирчиқ дарёлари.

	6
	Ифлос, жуда ифлос сув оқимлари ва сув хавзалари
	Бундай сувлар йирик ахоли пунктларига, шахарларга тўғри келади. Уларнинг сувларида кўп миқдордаги турли захарли моддалар учрайди. Оғир металлар меъёрдан 40-50 баробар ортиқ. Буларга Чирчиқ(Салардан кейии), Салар (Тошкент. Янгийўлдан сўнг) киради.


Саноат чиқинди сувлари таркибида тирик организмлар учун хавфли бўлган ҳар хил кислоталар, феноллар, водород сульфата, аммиак, мис, рух, симоб, цианид, мишьяк, хром ва бошқа заҳарли моддалар, ёғ, нефть маҳсулотлари, ҳар хил биоген моддалар мавжуд бўлиб, улар саноат корхоналарида ишлатилган оқова сувлар билан бирга дарё, кўл ва сув омборларга бориб қўшилади.Республикада энг ифлос сувлар Тошкент шаҳри ва Тошкент вилоятига мансубдир. Агар бирор сув ҳавзасининг ифлосланиш даражасини 100 фоиз деб олсак, шунинг 42 фоизи минерал ифлосланиш - ҳар хил туз, қум, ишқор, кислота, минерал ёғлар, шлак ва бошқалар, 58 фоизи органик ифлосланиш - коммунал хўжалиги - шаҳар канализацияси, ҳаммом, кир ювадиган жойлар ва бошқа санитария - соғломлаштириш ташкилотлари; тери, қоғоз-целлюлоза, пиводан чиқадиган оқовалар; ўсимлик мойлари, мевалари, полиз экин қолдиқлари; инсон чиқиндиларига тўғри келади.

Ўзбекистон сувлари ва сув ҳавзалари антропоген ифлосланишига қараб 6 типга бўлинади (1-жадвал):
Сув киши саломатлигида ва унинг хўжалик фаолиятида катта аҳамиятга эга. Акс ҳолда, ифлос сув турли салбий оқибатларга олиб келиши мумкин. Касалликларни пайдо қилади, тарқатади, саноат корхоналаридаги технологик жараёнга салбий таъсир кўрсатади, маҳсулот сифатини пасайтиради, қимматбаҳо асбоб-ускуналарни ишдан чиқаради, гидротехник, темир-бетон иншоотларини, сув қувурларини емиради ва жуда катта иқтисодий ва маънавий зарар етказади.

Инсоният жамияти тараққиёт жараёнида табиий сув таркибини ўзгартирди ва тезлик билан яна ўзгартирмоқда. Шунинг учун, сувларни муҳофаза қилишда ифлос сувларни тозалашдаги инженерлик услубларини янада такомиллаштириш лозим.

Сувни ифлосланишидан сақлашда уни қайта тиклашда қуйидаги чора-тадбирлар муҳим аҳамият касб этади:

- чучук сувнинг сифат меъёрини, яъни сувдаги зарарли моддаларининг меъёрига қатъий риоя қилиш;

- саноат корхоналарида илғор технологияни қўллаб, ифлос оқова сувлар миқдорини камайтиришга эришиш;

- бир-бирига яқин корхоналарнинг сувидан кооперативлашган ҳолда фойдаланишга ўтиш. Яъни бир корхона ишлатаётган сувни тозалаб, совутиб иккинчисида ишлатиш;

- ҳар бир корхона қошида чиқинди сувларни тозаловчи иншоотлар қуриш ва мавжудларини такомиллаштириш;

- корхона иншоотларини, ускуналарини сув ёрдамида эмас, ҳаво ёрдамида совитиш;

- сув истеъмол қилишнинг илмий асосланган меъёрларини ишлаб чиқиш ва унинг асосида ифлос сувлар миқдорини қисқартириш;

- корхоналарда «қуруқ» технологияни қўллаб чучук сувни ишлатмаслик. Агар 1 тонна қоғоз олиш учун 250 тонна сув сарфланса, «қуруқ» технологияда сув ишлатилмайди;

- корхоналар оладиган чучук сув учун эмас, балки чиқинди ифлос сув миқдорига қараб ҳақ тўлашни жорий этиш;

- сувни сақлаш учун ифлос сувдан суғоришда фойдаланиш; сувни ифлосланишдан сақлашда, уни сифатли бўлишда саноати ривожланган шаҳарларда иккита водопровод тармоғи бўлиши керак, бири юқори сифатли ичимлик суви, иккинчиси эса коммунал хўжаликда фойдаланиш учун ифлос сув билан таъминлаши керак;

- қишлоқ хўжалигида ишлатиладиган кимёвий ўғитлар миқдорини камайтириш, заҳарли химикатлар кўпгина салбий натижаларга олиб келмоқда;

- сувни ифлосланишдан сақлашда зовур-дренаж сувларидан оқилона фойдаланиш;

- ўта ифлос сувларни ер остида сақлаш; гидрологик - географик чора-тадбирлар (сув режимини бошқариш, ер ости сув омборларини ташкил этиш, ўсимлик қопланишини сақлаб қолиш);

 чучук сувни тежамкорлик билан сарфлаш (жўмракларни очиб қўйишга чек қўйиш) каби тадбирларни амалга ошириш керак.

Ифлос сувларни тозалашда асосан тўрт усулдан: механик, кимёвий, биологик ва электролиз усулларидан фойдаланилади. Табиатда сувни механик усул билан тозалашда дарё террасалари ва текис (алоҳида ажратилган) майдонлардан фойдаланилади. Чунки, ифлос сувлар тупроқ орқали ўтганда (фильтрация) зарарли моддалар тупроқ қатламида қолади (сув фильтрацияси учун 80 см қалинликдаги тупроқ қоплами етарли). Сув тупроқдан бир неча марта ўтгандан сўнг зарарсизланади. Баъзи вақтларда сувни тозалашда кичик омборлардан ҳам фойдаланилади. Бу ҳолда бир неча сув ҳавзаси бир-бири билан туташган ва нишаб бўлиши керак. Чунки, тиниган ифлос сув бир ҳавзадан, иккинчи бир ҳавзага ўтганда, тозаланиб боради. Бунда оқар сувларда эримайдиган аралашмалар механик қурилмалар ёрдамида ушлаб қолинади. Турли аралашмаларни ушлаб қолиш учун ҳар хил қурилма ва асбоблар: панжара, сетка (тўр) ҳамда сузгичлардан фойдаланилади.

Махсус жойларда сув тиндирилганда эса оғир заррачалар чўкиб, енгиллари сув юзасига қалқиб чиқади. Умуман, механик тозалаш маиший-хўжалик ташлама сувларидан 60% гача, саноат оқар сувларидан эса 95 % гача бўлган эримайдиган аралашмаларни ажратиб олишга имкон беради.
2-жадвал

	№


	Тозалаш

усуллари
	Тадбирлар
	Натижалар

	1.
	Механик

усул
	Махсус қурилмалар, сувга кўшилган оғир зарралар орқали
	Сув юзасидаги мой, ёғ, нефть ва бошқа аралашган моддаларни ушлаб  қолади.

	2.
	Кимёвий

усул
	Турли реагентлар орқали
	Реагентлар баъзи бирикмалар билан реакцияга киришса, бошқаларни зарарсизлантиради.

	3.
	Биологик усул
	Биокимёвий ва микробиологик жараёнлар орқали
	Биологик усул билан кўпроқ маиший хўжалик ташланма сувлари, қисман эса саноат оқар сувлари тозаланади.

	4.
	Электролиз

усули
	Ифлосланган сув орқали, электр токи юбориш орқали
	Электр токи сувлардаги зарарли органик моддаларни емиради, металлар, кислоталар ва бошқа ноорганик моддаларни эса


Кимёвий тозалаш усули. Бунда оқар сувларга шундай реагентлар қўшиладики, улар зарарли бирикмалар билан реакцияга киришиб, уларнинг чўкишига ёки зарарланишига имкон беради. Кимёвий тозалаш усули ифлос оқар сувлардаги эримаган бирикмаларнинг 95 % га, эриганларини эса 25 % гача камайтиради.

Кейинги вақтларда ифлос сувларни тозалашнинг электролиз усули кенг қўлланилмоқда. Бу усул шундан иборатки, ифлосланган сув орқали электр токи юборилади.

Механик, кимёвий ва электролиз усуллари оқар сувларни сув ҳавзаларига юборишдан олдин тамомила тозалаш усули сифатида қўлланилади ёки улар биринчи босқич вазифасини ўтаб, улардан кейин сувлар биологик усулда тозаланади.

Ифлос сувни биологик усулда сунъий шароитда тозалаш майдончаларига махсус қурилмалар қурилади. Йирик ва ўрта катталикдаги материаллар устига турли қалинликда аэроб микроорганизмли биологик плёнка қопланади ва ифлос сув шу материаллардан ўтказилади. Натижада, биофильтр сувдаги турли зарарли моддаларни олиб қолади ва сувни тоза ҳолда чиқаради. Бу усулда дарё ёки бошқа сув ҳавзаларининг биокимё ва физиологик ўз-ўзини тозалаш хусусиятидан фойдаланилади. Биологик усул оқар сувлардаги органик ифлос бирикмаларни аэроб шароитида биокимё жараёнлар ёрдами билан минераллаштиришга асосланган. Бу усул икки хил - табиий ҳамда сунъий шароитда амалга оширилади.

Ифлосланган оқар сувларни биологик усул билан тозалаш махсус тайёрланган майдонларда — фильтрация далаларида амалга оширилади. Бунда тупроқ фильтр ролини ўйнайди. Қалинлиги 80 см бўлган тупроқ қавати ифлос сувни етарли даражада тозалайди.

Оқар сувларни табиий шароитда биологик тозалашда биологик ҳовузлар ёки сунъий кўллардан ҳам фойдаланилади. Сувни ифлос чиқиндилардан ҳоли этиш ва яна инсон хизматига бўйсундириш учун яна ўнлаб усуллар ишлаб чиқилди (сувдаги чиқиндиларни ёқиш, махсус майдонларда сувни буғлатиш, шўр сувларни музлатиш ва бошқалар). Ҳар бир тозалаш усулини амалда қўллаш учун жойнинг табиий шароитини илмий асосда жуда яхши ўрганиш керак, шундагина қўлланилган усул хўжалик учун катта фойда келтиради.

Ер юзидаги океан ва денгизларнинг шўр сувларидан фойдаланиш муаммоси ҳам долзарбдир. Ер юзасида миллиондан ортиқ аҳоли сув танқислигидан қийналади. Қуруқликнинг 60 % қисмида сув йўқ ёки етишмайди.

Қадимдан инсон шўр сувни чучуклаштириб, ундан ўз эҳтиёжи учун фойдаланиб келган. Чучук сув олиш жараёни оддий: шўр сув иссиқликда буғлатилади, буғлар совитилиб чучук сув олинади.

Ҳозирги вақтда баъзи давлатларда шўр сувдан чучук сув олиш учун турли мажмуалар қурилган. Улардан ҳар бири суткасига 100 тоннадан ортиқ чучук сув беради. Бундай қурилмалар Ўрта Шарқда, АҚШ, Қозоғистон каби мамлакатларда минглаб тоннагача чучук сув етказиб беради (Қозоғистондаги Мангишлоқ ярим оролидаги қурилма суткасига 12 минг тонна чучук сув чиқаради). Сув аҳоли истеъмолига юборилмасдан олдин, сувдан фойдаланиш стандартининг қатъий илмий талабларига жавоб берадиган ҳолга келтирилади (сув ўтларининг ҳидини йўқотиш учун сув турли кўмирли қатламлардан; сувда кальций карбонати ҳосил этиш учун мармар парчаларидан ўтказилади ҳамда сувга турли табиий минераллар кўшилади). Шуни ҳам эслатиб ўтиш керакки, тозаловчи иншоотларни қуриш кўпинча жуда катта капитал маблағ ажратишни талаб қилади; бу харажат баъзан саноат маҳсулоти таннархини 20-30% гача оширади.

Материклар ичкарисидаги нефтни қайта ишлаш корхоналари ички қуруқлик ҳудудларини ифлосласа, нефтни қитьалараро ташишда асосан материкларнинг Дунё океани билан туташ қирғоқлари ифлосланади.

1-расм. Дунё океанининг нефть билан ифлосланган ҳудудлари карта-чизмаси
Ифлосланган оқар сувларни тозалаш муаммоси аҳолиси зич ва саноати ривожланган барча мамлакатларда энг қийин техникавий муаммолардан бири бўлиб қолмоқда. Чунончи, АҚШ да сувларнинг ифлосланиши фақат асосий дарёлардагина эмас, балки улар қуйиладиган денгиз қўлтиқларида ҳам хавфли даражага етмоқда. АҚШ да тозаловчи иншоотларни қуриш учун йилига бир неча миллиард доллар ажратилади. Худди шундай аҳволни Германия, Франция, Бельгия, Швейцария ва бошқа мамлакатларда ҳам кузатиш мумкин.

Фан-техника тараққиёти сувларни тежаш ва ифлосланган оқар сувлар миқдорини қисқартиришга кенг имкониятлар очмоқда. Бунга нефтни қайта ишлаш саноатидан мисоллар келтириш мумкин. Агар эски корхоналарда (50-йилларгача) бир тонна нефтни қайта ишлашга 20-30 м3 сув сарфланган бўлса, эндиликда унга бир кубометрдан ҳам кам сув сарфланмоқда. Айрим заводларда эса бир тонна нефтни қайта ишлашга сарфланадиган тоза сув миқдори 0,12 м3 гача камайган. Юқорида айрим корхоналар учун юқори сифатли сувнинг ишлатилиши шарт эмаслиги айтилди. Шунинг учун сувни кўп талаб қилувчи саноати ривожланган шаҳарларда иккита сув қувури тизими барпо қилиш мақсадга мувофиқдир. Унинг биттаси юқори сифатли ичимлик сув берса, иккинчиси саноат учун сув беради. Икки алоҳида сув қувури системаси қатор йирик шаҳарлар, жумладан, Париж, Ганновер, Штутгарт, Франкфурт-Майн ва бошқа шаҳарларда анчадан бери мавжуд. Сувдан тежамли фойдаланишнинг яна бири — сув билан совитишни камайтириб, ҳаво билан совитишга ўтиш. Одатда, саноатда истеъмол қилинадиган сувнинг 45 фоизи техник аппаратларни совитишга сарфланади. Уларни сув билан совитишдан ҳаво билан совитишга ўтиш, нефткимё, газ, озиқ-овқат, металлургия ва саноатнинг бошқа қатор тармоқлардаги сув сарфини 70-90 фоизга қисқартиради.

Саноат ишлаб чиқаришининг сувни жуда кўп талаб қилиши ва чиқиндилар чиқариши доимий эмас, балки вақтинчалик бўлиб, технологик жараён ва схемаларнинг такомиллашуви билан улар аста-секин бартараф қилинади. Фан-техника тараққиёти келажакда ифлосланган оқар сувлар миқдорини кескин камайтиришга имкон беради. Бунга Японияда атом энергиясидан фойдаланиб, домна ва мартен печларисиз металл эритиш усулининг жорий қилинганлиги яққол мисолдир.

Гидрологик-гидрографик чора-тадбирлар. Улар Ердаги нам айланишини ва қуруқлик сув балансини бошқаришга имкон беради. Гидрологик-гидрографик тадбирларнинг моҳияти сув ҳажмини мутлақ кўпайтиришдан иборат бўлмай, балки сув ресурсларининг энг қимматли турлари — барқарор сизот сувлар оқимини, ер ости сувлари захирасини, тупроқ намлигини, музликларни, минераллашган сувларни ва бошқа сув ресурсларини қайта тиклаб туришдан иборатдир. Сув ресурсларини тиклашни кенгайтириш сувнинг айланиб юриш жараёнини, унинг айрим ҳалқаларини оқилона бошқариш йўли билан амалга оширилади ва амалда қуйидаги тадбирларни ўз ичига олади:

1. Дарёлар режимини тартибга солиб (бошқариб) туриш. Бунинг учун дарёларда сув омборлари қурилиб, уларнинг сув баланси тартибга солинади, жумладан, дарёлардаги сув тошқинлари бартараф қилинади. Сув омборлари сув ресурсларини муҳофаза қилиш нуқтаи назаридан ҳам муҳим аҳамиятга эгадир. Чунки, бу билан сувни оқилона истеъмол қилишга эришилади. Сув омборлари бир томондан, дарёларнинг тўлин сув давридаги ортиқча сувларини ўзида тўпласа, иккинчи томондан, дарё суви жуда камайиб кетган вақтда унга қўшимча сув беради.

Сув омборлари тартибга солиб турадиган оқим миқдори Шимолий Америкада - 26%, Африкада - 27%, Европада - 18%, Осиёда - 16%, Австралияда - 7,5%, Жанубий Америкада - 4,2%ни ташкил этади. Дарё оқимларини сув омборлари воситасида тартибга солиш, фойдаланиш мумкин бўлган чучук сув ресурсларини кўпайтирди. Лекин сув омборлари билан боғлиқ бўлган баъзи салбий ҳодисалар ҳам мавжуд. Булар сувнинг кўпроқ буғланиб кетиши, сув омборларида дарё оқимидагига нисбатан сувнинг ўз-ўзини тозалаш жараёнининг сусайиши, ер ости сувлари сатҳининг кўтарилиши натижасида ботқоқланиш, шўрланиш ва бошқа салбий оқибатларнинг рўй беришидан иборатдир.

2. Ер ости сувларининг айланиб юриш ҳалқасини кучайтириш йўли билан ер ости сув омборларини кенг қўллаш. Бунда ер ости суви ер усти суви ҳисобига тўлдирилади. Натижада, ер ости қатламларидан табиий захирасидагига нисбатан кўп сув олинади. Ер ости сувлари тошқин сувлари ёки ишлатилиб чиққан сувлар ҳисобига тўлдирилиб, ер ости сув омборлари барпо қилинади. Ер ости сув омборларининг афзаллиги шундаки, уларда сув буғланмайди ва ифлосланмайди. Ер ости сув омборида чўкиндилар тўпланиб, улар кичраймайди, энг муҳими - қишлоқ хўжалик ерларини эгалламайди ва унча кимматга тушмайди. Катта ер ости сув омборлари Германия, Туркия ва бошқа мамлакатларда қурилган. Айниқса, улар АҚШда кўп. Фақат биргина Калифорния штатида 300 га яқин сунъий ер ости сув омбори бўлиб, улар, асосан қишда — суғориш учун сув керак бўлмаган вақтда тўлдирилади. Келажакда ер ости сув омборлари ҳудудни сув билан таъминлашнинг кенг тарқалган манбаларидан бири бўлиб қолади. Бироқ ер ости сув омбори қуриш анча мураккаб масала бўлиб, уни кенг ҳал этиш махсус илмий тадқиқот, лойиҳа ва конструкторлик муассасалари катта иш олиб боришини тақозо этади.

3. Маданий ўсимликлар, ўрмон ва ўтлоқларни сув билан оптимал таъминлаш мақсадида тупроқдаги намлик ресурсларини бошқаришга каратилган агромелиорация, гидромелиорация ва ўрмон-мелиорация тадбирларини ўтказиш. Ўрмоннинг сувни муҳофаза қилишдаги роли ҳаммага маълум. Ўрмоннинг асосий гидрологик аҳамияти сувларни тартибга солишдан иборат. Ўрмон тупроқлари сувни яхши ўтказиши ва ўзида тўплаши туфайли қор ва ёмғир сувлари тупроқда яхши ўзлаштирилади. Ўрмонда ер усти оқими деярли йўқдир, унинг миқдори йиллик Ёғинлар миқдорининг 3 фоизидан ошмайди, ўтлоқда эса у 38 фоизга етади. Ер ости оқими эса, ўрмонда Ёғин сувларининг 42 фоизини, очиқ далада эса - атиги 18 фоизини ташкил қилади. Ўрмонлар гидрологик хусусиятининг асосий натижаси шундан иборат бўлиб, улар сувнинг тупроқ - грунтда айланиб юришини кучайтиради. Шундай қилиб, ўрмон ва бутазорлар дарёларнинг сув оқимини тартибга солади ва кўпайтиради. Бинобарин, ўрмон ландшафтларини муҳофаза қилиш, айни вақтда сув ресурсларини ҳам муҳофаза қилиш демакдир.

Агромелиорация ва гидромелиорациянинг асосий тадбирлари деҳқончиликда (айниқса, обикор дехқончиликда) сувни тежаб сарфлаш, суғоришнинг прогрессив ва тежамли усулларини (чунончи, сунъий ёмғирлатиб суғориш, тупроқ остидан сув бериш ва бошқаларни) кенг жорий қилиш, суғориш системагтарининг фойдали коэффициентини ошириш, яъни каналларнинг устини қоплаш, бетонлаштириш, темир-бетон лотоклар қуриш каби бошқа усуллар билан сув фильтрацияси (тупроққа шимилиши) ҳамда буғланишни қисқартиришдан иборат. Шунингдек, нам танқис ерларда тупроқларга ишлов беришни янада такомиллаштириш, қорларни тутиб қолиш, ихота дарахтзорлари барпо этиш ҳамда кузги шудгорлашни кенг жорий қилиш ҳам юқоридаги чора-тадбирлар тизимига киради.

Иккинчидан, хўжалик комплексининг ирригация, саноат, энергетика ва коммунал хўжалик каби тармоқларнинг жадал ривожланиши ва сувга бўлган талабининг тобора ошиб бориши ҳамда сув ресурсларининг нотекис ҳудудий тарқалишини ҳисобга олиб, сув ресурсларидан фойдаланишга ниҳоятда эҳтиётлик билан муносабатда бўлиш сув хўжалиги вазифаларини ечишнинг комплекс йўлларидан ҳисобланади.

Инсоният олдида турган кўплаб вазифалар орасида сув ресурсларини муҳофаза қилиш муаммоси алоҳида ўринни эгаллайди. Маълумки, Ер шари сувнинг айланма ҳаракати туфайли катта сув ресурсларига эга. Айланма ҳаракат натижасида сув ресурслари тўхтовсиз тикланиб туради. Сувнинг айланиб юриши унинг миқдоридагина эмас, балки сифатида ҳам муҳим роль ўйнайди. Бироқ, ифлосланган сувларни дарё ва сув ҳавзаларига ташлаш бу жараённи бузади, материкдаги чучук сувларни ифлослайди.

Яқин келажакда сув хўжалигига муҳим ўзгаришлар киритилмаса, сув ресурсларининг сифати устидан қаттиқ назорат ўрнатишмаса, чучук сувларнинг миқдори ва сифатида жиддий салбий оқибатлар кузатилиши муқаррардир. Бунинг олдини олиш учун сув ресурсларидан фойдаланишнинг янги тамойилларига ва уларни ифлосланишдан муҳофаза қилишга алоҳида эътибор бериш лозим.

Шундай қилиб, ҳозирги вақтда сувдан, умуман табиий ресурслардан фойдаланишдаги барча қийинчиликларга объектив баҳо бериш ва жамиятимизнинг ҳозирги ижтимоий-иқтисодий ривожланиш анъаналарини ҳисобга олган ҳолда, табиат бойликларидан тўғри фойдаланишнинг асосий йўлларини ишлаб чиқиш навбатдаги муҳим вазифалардандир.

Қўшимча маълумотлар

Дунё миқёсидаги барча сувларни 100 фоиз деб оладиган бўлсак, шундан 96,4 фоизини дунё океани, 1,86 фоизини музликлар ва доимий қор қопламлари, шунингдек, музликлар чучук сувларнинг 72,2 фоизини ташкил қилади.Ер ости сувлар барча чучук сувларнинг 28,6 фоизини ташкил қилиб, уларнинг дунё миқёсидаги ҳажми 10530 минг км. кв. Океан сувининг ўртача шўрлиги 35 промилле ва тропик кенгликларда 36 промилле бўлса, қутбий сувларнинг ўртача шўрлиги 33 промиллега тенг. Гидросферанинг пайдо бўлиши ҳақида ҳозирга қадар ягона фикрга келинмаган. Кўпинча олимлар сувли қобиқнинг пайдо бўлишини Ер мантиясидан кимёвий жараёнлар натижасида водород ва кислород ажралиб чиқиши билан боғланганлигини эътироф этишса, бошқалари коинотдан Ерга тушган космик жисмлар таркибида сувнинг мавжудлигини таъкидлашади.
Ўзбекистон Республикаси суғорма деҳқончиликка ихтисослашган ва саноат ишлаб чиқариши (озиқ-овқат саноати, енгил саноат) кўп сув тежаб қолувчи минтақалардан бири ҳисобланади. Мамлакатнинг асосий икки йирик артерияси Амударё ва Сирдарё бўлиб, Амударё Панж, Вахш, Қундуз, Кофирниҳон, Сурхондарё, Шеробод дарёларидан ҳамда Туркманистон ва Афғонистон дарёларидан тўйинади. Сирдарё эса Норин, Қорадарё, Чирчиқ, Ангрен, Келес, Арис ҳамда Фарғона водийси дарёларидан тўйинади. Сирдарёнинг сув йиғиш майдони 150 минг кв. км. бўлиб, Амударёга нисбатан 2 маротаба кичикдир. Ҳозирги кунда Амударё ва Сирдарёга қўйилувчи ер ости сувларининг умумий ҳажми 23-25 млрд куб. Шундан 5 млрд куби Амударёга, 10 млрд куби Сирдарёга, қолган 8-10 млрд куби кичик дарёлар ва табиий ботиқлар (шўр кўллар) га қуйилади.
6-маъруза. Ер ресурсларидан фойдаланиш (2-соат)
Режа:
1.Ер ресурслари тушунчаси, дунёнинг ер фонди.
2.Ерлардан фойдаланишнинг иқтисодий, экологик, хуқуқий муаммолари.

3.Тупроқларнинг табиат ва инсон ҳаётидаги аҳамияти.
4.Инсоннинг тупроқларга таъсири.

5.Тупроқ эрозияси, тупроқларнинг шўрланиши, ифлосланиши, кимёланиши ва чўлга айланишидан сақлаш.

6.Ўзбекистоннинг ер ресурслари ва улардан фойдаланишнинг экологик муаммолари. Тупроқларнинг хуқуқий муҳофазаси.

Ер инсон - табиат мажмуасада табиатни бошқа унсурлари қаторида халқ хўжалиги ишлаб чиқаришининг асосий воситаси ҳисобланади. Ер саноатда фақат фундамент, корхоналар турадиган жой вазифасини бажаради. Қишлоқ хўжалигида эса меҳнат жараёни ва маҳсулотлар яратиш бевосита ернинг хусусиятларига, унинг сифат ҳолатига ва фойдаланиш характерига боғлиқдир.

Ердан фойдаланишнинг тизими ва шакллари тарихий тараққиёт жараёнида ўзгаради. Ижтимоий меҳнат тақсимотининг ривожланиши ва шу билан боғлиқ равишда одамларнинг ўтроқлашуви ерни дастлаб қабилалар, сўнгра эса оилалар ўртасида тақсимланишига олиб келди. Бу ҳол ердан фойдаланишнинг қатьийроқ шаклини юзага келтирди. Қулдорлик даврида ердан асосан, қулдорларнинг ўзлари фойдаланган. Феодализмда ердан фойдаланишнинг кўпгина шакллари пайдо бўлган: феодал ер эгалиги, крепостной деҳқонларнинг ердан фойдаланиши, озод деҳқонларнинг феодалга аброк(жузия) тўлайдиган ер эгалиги, кейинчалик ердан фойдаланиш тизими ернинг хусусий мулк бўлишига ёки ер ижараси шартномасига асосланади.

Ўзбекистон Республикаси Конституциясида алоҳида шахсларга шахсий турар жой қуриш, жамоа бўлиб боғдорчилик, сабзавотчилик билан шуғулланиш учун ердан фойдаланишга рухсат этилади. Улар доимий ва вақтинчалик бўлиши мумкин. Ердан фойдаланувчиларга ердан унумли фойдаланиш мажбурияти юклатилади. Ердан меҳнат қилмай даромад олиш, ерни сотиб олиш ёки сотиш, ҳадя қилиш, ижарага қўйиш, ўз ҳолича бошқа шахсларга бериш тақиқланади. Ер давлат ва жамоат эҳтиёжлари учун зарур бўлиб қолганда давлат томонидан қайтариб олиниши мумкин.

Ўзбекистоннинг умумий ер фонди 44,8 млн. га, шундан 27,9 млн. га қишлоқ хўжалигига қарашли ерлар. Қишлоқ хўжалигида фойдаланишда бўлган ерларнинг 10 фоиздан ортиқ қисми ҳайдаладиган ерлардан иборат. Республиканинг ер фонди фойдаланиш хусусиятларига кўра хилма-хил. Мамлакат умумий ер фондининг 5-6 млн. гектари деҳкончиликда фойдаланилади. Улар суғориладиган ва лалми ерлардир. Қолган худудлар асосан яйлов ва қисман тоғ ўрмонларидан иборат.

Суғориладиган ерлар 3,8 млн. гектардан иборат, шундан 1,4 млн. гектари денгиз сатҳидан 400-500 метргача бўлган баландликдаги чўл зонасида, қолган қисми сур қўнғир тупроқ минтақада, суғориладиган ерлар Фарғона водийси, Зарафшон, Чирчиқ, Оҳангарон, Қашқадарё, Сурхон, Шеробод водийларида, Амударёнинг қуйи қисмларида катта майдонларни эгаллайди. Лалмикор ерлар майдони 600 минг гектардан зиёд. Экин экиш учун етарли даражада намлик тўпланадиган ерлардан фойдаланилади. Лалмикор ерлар Қашқадарё, Самарқанд, Тошкент, Жиззах вилоятларида жойлашган.

Чўл яйловлари Ўзбекистонда энг катта майдон - 22,8 млн. гектарни ташкил этади, шундан 10 млн. гектари сур-қўнғир тупроқли, қарийб 13 млн. гектари қумли ерлар ва қумли тупроқлар, қолган қисми ўтлоқ-тақир тупроқлар ва тақир ҳамда шўрхоклардан иборат. Чўл-яйлов жойлардаги суғоришга яроқли ялпи майдон қарийб 12 млн. гектарни ёки 95 фоиздан ортиқ қисмини беради. Ҳозирги вақгда ер ресурсларини ҳолати фақат иқтисодиётга таъсир этмасдан, у экологик шароитга ҳам ўз таъсирини кўрсатмоқда.

Ер ресурси табиатнинг асосий бойлиги бўлибгина қолмасдан, у Республиканинг ижтимоий-иқтисодий ўсишига ҳам таъсир кўрсатади. Кейинги 35-40-йиллар ичида Ўзбекистонда ердан фойдаланишда катта муваффақиятларга эришилди. Суғориладиган ер майдони 1,5 баробарга кенгайтирилди. Айниқса, 1970-1985- йилларда суғориладиган ерлар 2,8 дан 4,0 млн. гектарга етди ёки 43 фоизга ортди. Янги суғориладиган ерлар бутун Ўзбекистон вилоятлари бўйича тақсимланади (асосан, Қашқадарё - Сурхондарё, Самарканд - Жиззах, Қорақалпоғистон - Хоразм регионларига тўғри келади).

Янги ерларнинг очилиши ва ўзлаштирилиши у ерларнинг сифатига ва мелиоратив ҳолатига таъсир кўрсатади. Суғориладиган ерларнинг энг салбий томони бу - шўрланишдир. Шўрланиш катта маблағ талаб қилиши билан бирга катта сув миқдори ювиш учун ишлатилади. Ер шўрини ювиш -мелиоратив тадбирлардан бири; тупроқнинг асосий илдиз жойлашадиган қаватидаги ортиқча тузларни сувда эритиб, зовурларга чиқариб юборишдир.

Дунё қуруқлик юзасининг 11,5 фоизга яқин қисмига ҳайдаладиган ерлар тўғри келади. Келажакда илғор агротехникани қўллаш ва техникадан тўғри, кенг фойдаланиш натижасида экинзорлар майдони 9,33 млрд. гектаргача етиши мумкин. Чунки, ҳайдаб деҳқончилик қилинадиган ерлар ҳали кўп. Масалан, Жанубий Америка материги умумий ер майдонининг атиги 5 фоизидан ҳозирда қишлоқ хўжалигида фойдаланилмоқда. Ваҳоланки, қишлоқ ҳўжалигига яроқли ерлар материк майдонининг 2 фоизини ташкил этади. Австралияда қишлоқ хўжалигига яроқли ерлар майдони 56 млн.га тенг. Ҳозирги кунда шундан 9 миллиони фойдаланилмоқда.

Ер шари қуруқлик майдонининг фақат 14 фоизи суғориладиган ерлардан иборат. Ана шу суғориладиган ерлардан олинган даромад ҳозир дунё аҳолисининг 50 фоизини озиқ-овқат билан таъминламоқда. Ер шари қуруқлик юзасининг 31 фоизга яқин ерлари кам яроқли ва яроқсиз ерларга тўғри келади. Яъни уларнинг 15 фоизи муз ва тундра зоналар, 15,2 фоизи тоғлар, 0,7 фоизи қуруқликдаги сувлардан ташкил топган. Қолган 69 фоизи эса тупроғи яхши ривожланган ўрмон, ўрмон-дашт, чала чўл, чўл, саванналар, субтропик, тропик зоналар, дарё водийларидаги ҳудудларга тўғри келади.

Қуруқлик юзасида ер фондининг структураси: дунё бўйича 13393 млн. гектар (100%) шундан 4041 млн. гектарни (30,l % и) ўрмонлар, 2987 млн. гектар (22,3%) ни ўтлоқ ва яйловлар, 1457 млн. гектар (10,8 % и) ни ҳайдаладиган ва экин экиладиган ерлар, қолган 4908 млн. гектар (36,8 % и) ни қумли чўллар, музлик ва қорликлар, қишлоқ ва шаҳарлар, саноат объектлари ишғол қилган ерлар эгаллаган. Ҳозирда Европанинг мўътадил иқлим зонасидаги мамлакатларда ва АҚШда қишлоқ хўжалигида фойдаланиш мумкин бўлган ерлар тўла ўзлаштирилган.

Ер ресурсларининг энг қимматли қисми унинг ҳосилдорлик хусусиятига эга бўлган қисми - тупроқ қопламидир. Тупроқ бошқа табиий бойлик билан алмаштириб бўлмайдиган ноёб табиий ресурсдир. Инсон қадимдан ҳозиргача фан-техника эришган улкан муваффақиятларга қарамай, ўзининг яшаши учун зарур бўлган қарийб ҳамма нарсани тупроқдан олади.

Ҳозирги кунгача табиий тупроқ ўрнини босадиган соф сунъий тупроқ яратиш мумкинлиги исботланган эмас. Ўсимликларни тупроқсиз (гидропоника, пластопоника) ўстириш ҳар қанча мукаммаллашмасин, барибир ҳеч нима, ҳеч қачон тупроқ ўрнини боса олмайди.
Сўнгги йилларда сайёра тупроқ қоплами табиий ҳолатининг ўзгаришига қишлоқ ҳўжалик ишлари билан боғлиқ бўлган тадбирлар таъсир этмоқда. Чунончи, ўрмонли ерларда дарахтларни кесиб, ҳайдаб экин экиш; алмашлаб экиш; ерларни ҳайдаб культивация қилиш; тупроқка кўплаб органик моддалар (торф, гўнг ва бошқалар) ва минерал ўғитлар (оҳак, лёсс, минерал ўғитлар) солиш, тупроқни суғориш ва шўрини ювиш; зах ва ботқоқ ерларни қуритиб ўзлаштириш; ерларни планировка қилиш ва текислаш; кўплаб мевали ва декоратив дарахтлар ўтказиш; кўплаб мол боқиш ва бошқалар шулар жумласидандир. Бу ишларнинг таъсири суғориб экин экиладиган ерларда, айниқса, кучли бўлиб, унинг натижасида бир томондан, тупроқнинг табиий ҳолати тез ўзгарса, иккинчи томондан, унинг унумдорлиги ортиб боради ва тупроқнинг ҳолати яхшиланади.

Шу билан бирга, Ер шарида, шу жумладан, Ўзбекистонда саноатни ривожланиши, кўплаб янги қазилма конларининг қидириб топилиши янги шахта ва карьерларини қуришни талаб этади. Булар ўз навбатида, қишлоқ хўжалиги айланмасидаги ерлар майдонининг қарийб, тупроқ ҳолатининг ёмонлашиб боришига сабаб бўлмоқда.

Ҳозир Ер шарида эрозияга учраган, қайта шўрланган ва ботқоқланган, қум босган, саноат ва карьерлардан чиқариб ташланган чиқиндилар (отвал) билан қопланган ва бошқа ерлар майдони 4,5-5 млн. кв. км. ерни ишғол қилади. Шаҳарларнинг, айниқса, тез ўсиши билан қишлоқ хўжалигига яроқли ерлар майдони тез қисқариб бормоқда.

Ҳозир ер шарида суткасига жон бошига 27 т.дан ортиқ минерал хом ашё қазиб олинади ва ундан умумий ҳажмининг 2 фоизи миқдорида руда ажратиб олинади, қолган қисми (98%) чиқинди тариқасида атрофидаги қишлоқ хўжалиги учун яроқли ерларга ташланади. Очиқ карьер усулида кўмир ва бошқа қазилмалар қазиб олиш натижасида катта майдонлардаги ерлар бузилмоқда. Карьер-отваллар ҳисобига қишлоқ хўжалиги айланмасидаги ерларнинг қисқариши Ўзбекистонда, айниқса, Ангрен-Олмалиқ тоғ-кон саноати районида ҳам содир бўлмоқда. Шу сабабли, карьер-отвал ишғол қилган ерларни тезлик билан рекультивация қилиш, яъни қайта ўзлаштириш лозим. Бунинг учун карьер-отвалли ерлар текисланиб, устига унумдор тупроқ тўкиб ёки ҳар хил ўсимликлар экиб, қишлоқ хўжалиги айланмасига киритиш лозим.

Шундай қилиб, карьер-отвалли ерлар чорвачиликда, ўрмончиликда, экин экишда, парк хўжалигида фойдаланиш мақсадида қайта ўзлаштирилади. Суғориладиган (обикор) деҳқончилик маданияти Ўрта Осиёда жуда узоқ тарихга эга. Мовароуннаҳрда ерларни суғориш эрамиздан олдин IV асрларда мавжуд бўлган. Хоразмда VII асрга бориб тақалади. Мурғоб воҳасида ундан ҳам қадимги.

Урта Осиё дарёларидаги сув таркибида жуда кўп миқдорда эриган ва эримаган минерал ҳамда органик моддалар бўлиб, ерлар суғорилганда тупроққа ўтиб, воҳа тупроқлари ҳаётида муҳим аҳамиятга эга. Биргина Амударё суви келтирадиган эримаган ётқизиқларнинг умумий миқдори Термиз шаҳри яқинида айрим йиллари 200 млн. тоннадан ортиб кетади.

Антропоген эрозия ер шарида деҳқончилик учун офат ҳисобланади. Чунки, эрозия таъсирида миллионлаб гектар ерлар емирилиб, унумсиз ерларга айланиб қолади.

Антропоген эрозияни олдини олиш ва унга қарши курашиш учун уни вужудга келтирувчи омилларни тушуниб олиш зарур:

1. Тупроқни эрозиядан сақлашда ўрмон ва умуман ўсимликларнинг роли катта. 10 минг га ердаги ўрмон 500 минг куб. м. сувни ушлаб қолади.

2. Эрозия жараёнини вужудга келтириш ва тезлаштиришда яйловлардан нотўғри фойдаланиш муҳим ўрин эгаллайди.

3. Тик бўлган ёнбағирларни нотўғри ҳайдаш.

4. Деҳқончиликда нотўғри усулдан фойдаланиш. Бир хил ўсимлик экиш, қумлик ерларни ҳайдаш, суғориш меъёридан нотўғри фойдаланиш.

Сув эрозияси - тупроқнинг унумдор устки юзасини ёғин (ёмғир, жала, қор) сувлари таъсирида ювилишидир. Сув эрозиясининг юзлама, чизиқли ёки жарли ҳамда сурилиш, қулаш каби шакллари мавжуд.

Тупроқ ва сув эрозиясининг олдини олиш ва унга қарши кураш тадбирлари:

1. Ташкилий хўжалик тадбирлари. Бунда ҳар бир хўжалик, ўзининг табиий шароитини ҳисобга олиб, хўжаликни ихтисослаштириши керак.

2. Агротехника тадбирлари орқали сув эрозиясига қарши курашиш керак.

3. Ўрмон мелиорацияси тадбирлари.

4. Гидротехника тадбирларини қўллаш. Суғориладиган зоналарида ирригация эрозиясига курашиш (латок, шланка, ёмғирлар), ботқоқликларни қуритиш, қайта шўрланишни олдини олиш лозим.

Суғориладиган ерларни баҳолаш балл билан олиб борилади. Баллар тупроқни тадқиқот қилиш орқали, яъни тупроқ бонитети орқали ҳисобланади.
Ер фонди - ҳар бир давлат чегараларига қадар бўлган ҳамма ерлар (қишлоқ хўжалигида, саноатда, транспортда, турли хўжаликларда фойдаланиладиган ерлар) шўрликлар, ботқоқликлар, тўқай, қумлик ерлар, йўллар, ҳатто сув омборлар, канал-дарёлар ости ва бошқа ерлардир.

Ер пўсти - ернинг устки қаттиқ қисми ва Ер томирлари ер пўсти ёриқларини тўлдирган минерал қисмлардир. 

Ер ҳуқуқи - ердан унумли фойдаланиш мақсадида ер муносабатларини тартибга соладиган, ердан фойдаланувчи шахс ва ташкилотларнинг ҳуқуқларини ҳимоя қиладиган, ер муносабатларида қонунчиликни мустаҳкамлайдиган ҳуқуқшунослик соҳасини ўз ичига олади. 

Ер эгалиги - ерга хусусий мулк сифатида ёки ижара йўли билан эгалик қилиш ҳисобланиб, Ер эгалиги шакли ишлаб чиқариш усули билан белгиланади. Ер билан боғлиқ қонунчилик деярли дунёнинг барча минтақаларида такомиллашди. Масалан, Ер пайи - қишлоқ хўжалик корхоналари (кооператив-ширкат хўжалиги) га ажратилган ер участкаларидан олинган фойдага эга бўлиш ҳуқуқини беради. Ер ҳисоб-китоби - эса ер майдонларини аниқлаш, тақсимлаш, ерлардан тўғри фойдаланишни назорат қилиб боришни ва бошқа масалалар юзасидан кўриладиган тадбирлар тизимидан иборат.

Ердан фойдаланиш - муайян усул ёки қонун асосида ердан фойдаланиш. Ер тузиш - ердан тўла ва унумли фойдаланиш, деҳқончилик маданиятини юксалтириш учун қулай шароит яратиш, ерни муҳофаза қилиш, ер тўғрисидаги бошқарув органлари қарорларини ҳаётга татбиқ этиш юзасидан амалга ошириладиган чора-тадбирлар тизими бўлиб, унинг тизими ва шакллари тарихий тараққиёт жараёнида ўзгаради.

Ерларни муҳофаза қилиш — улардан белгиланган мақсадда, оқилона фойдаланиш, тупроқ унумдорлигини, ўрмон фонди ерларининг самарадорлигини тиклаш ва ошириш, қишлоқ хўжалик айланмасидан ва алоҳида муҳофаза этиладиган ҳудудлар таркибидан ерларни асоссиз равишда олиб қўйилишининг олдини олиш, уларни кишилар фаолияти зарарли таъсиридан ҳимоя қилишга қаратилган ҳуқуқий, ташкилий, иқтисодий, технологик ва бошқа тадбирлар тизими.

Давлат ер кадастри - ерларнинг табиий, хўжалик ва ҳуқуқий ҳолати, уларнинг хиллари, сифат кўрсаткичлари ва баҳоси, ернинг жойлашган манзили ва ўлчамлари, уларнинг ер эгаларига, ердан фойдаланувчиларга, ижарачиларга ҳамда мулкдорларга тақсимлаш тўғрисидаги зарур, ишончли маълумотлар ва ҳужжатлар тизими. 

Ернинг иқтисодий функцияси - ернинг ишлаб чиқариш воситаси ва турли операциялар базаси макони сифатида кишиларнинг моддий эҳтиёжларининг қондирилиши. 

Қишлоқ хўжалигига мўлжалланган ерлар - қишлоқ хўжалиги эҳтиёжлари учун бериб қўйилган ёки ана шу мақсадлар учун белгиланган ерлар.

Қўшимча маълумотлар
Жаҳон ер фонди 13045,4 млн. гектар бўлиб, жаҳон ер фондини ҳисоблаш жуда мураккаб вазифа, шу боис, турли манбаларда турли рақамлар қайд этилади. Чунки, ер захиралари доимо бир турдан иккинчи турга ўтиб туради (қурилиш, ўрмонлар, чўллашув ва б.қ.). Жаҳон ер фондида энг катта улушни ўрмонлар ташкил этиб, унинг майдони жаҳон бўйича 4 млрд гектарни эгаллайди. Кейинги йилларда юз бераётган ёнғинлар натижасида уларнинг кўлами йил сайин пасайиб бормоқда.
Ўтлоқлар эса жаҳон ер фондининг иккинчи катта улушини ташкил этгани ҳолда, 3,4 млрд гектар, учинчи катта улушни эса ҳайдаладиган ерлар 1345,3 млн гектар ҳудудни эгаллайди. Ҳайдаладиган ерлар энг кўп тарқалган ҳудудларга АҚШ (185 млн. га.), Ҳиндистон (160 млн.га.), Россия (120 млн.га.), Хитой (95 млн. га.), Канада (46 млн. га.), Бразилия (43,2 млн.га.) ни киритиш мумкин. 
Дунё бўйича қишлоқ хўжалиги учун яроқли ерлар майдони 397 млн. гектарга, аҳоли манзилгоҳлари 18,8 млн. гектар, шундан шаҳарлар жойлашган ҳудудлар 7,8 млн. гектар, қишлоқ аҳоли пунктлари 11,0 млн. гектар майдонни эгаллайди. Жаҳон миқёсидаги махсус қўриқланадиган ҳудудлар 34,1 млн. гектарни ташкил этиб, юзлаб қуриқхоналар, миллий боғлар ва заказникларни ўз ичига олади.
7-маъруза. Биологик ресурслардан фойдаланиш (4-соат)
Режа:

1.Ўсимлик ва ҳайвонларнинг биосферадаги роли ва аҳамияти. 
2.Инсоннинг биологик ресурсларга таъсири. 
3.Ўсимлик ва ҳайвонлардан фойдаланиш ва уларни муҳофаза қилиш. 

4.Ўзбекистоннинг биологик ресурслари ва улардан фойдаланишнинг экологик            муаммолари. 
5.Алоҳида муҳофаза қилинадиган худудлар ва уларнинг аҳамияти. 

6.“Қизил китоб” ва унинг аҳамияти. 

7.Биологик ресурсларни хуқуқий муҳофазаси масалалари.

Биологик хилма-хиллик умумий маънода «ҳаётнинг хилма-хиллигини» англатади. Бу тушунча генетик ҳар хилликни, кенг тармоқланган таксономик бирликларни (оила, синф, тип ва бошқалар), шунингдек, ҳар хил муҳит шароитларини ва экотизимларни ўз ичига олади. Мадомики, «Биологик хилма-хиллик» жуда хам кенг маънодаги тушунча бўлганлиги учун, унга қўйиладиган аниқ хусусий талаблар ҳозирги кунда йўқ; унинг қайси сохада ишлатилишига боғлиқ. Кўпинча, амалиётда биологик хилма-хиллик дейилганда, аввалом бор, турларнинг хилма-хиллиги тушунилади.

Биологик хилма-хиллик, оддий ҳаётий шаклларга нисбатан анча кенг қамровли. У нафақат амалий текширишларнинг йўналишларини аниқлайди, балки шундай мақомга эгаки, агар биологик хилма-хиллик мавжуд бўлса, экотизимнинг барқарорлиги мустаҳкам бўлади. Шунинг учун ҳам уни доимий равишда ҳимоя қилиш мақсадга мувофиқ ва табиатни муҳофаза қилиш тадбирларида биологик хилма-хилликни асраш масаласига алоҳида эътибор берилади.

Экотизимда кечадиган мураккаб жараённи ўрганиш Биологик хилма-хилликнинг моҳиятини англашга, шунингдек, жонли организмлардан инсонлар томонидан фойдаланишнинг илмий жиҳатдан асосланган янги шаклларни яратиб беради. Миллион йиллар давомида табиатда кечаётган табиий танлаш натижасида ҳар бир популяция маълум муҳит шароитларида яшашга мослашган ва муайян ирсий хусусиятларга эга бўлиб, булар авлоддан-авлодга ўтиб туради. Ўсимлик ва ҳайвонлар популяцияси инсоннинг амалий фаолиятининг асосий объекти ҳисобланади. Ҳозирги кунда Ер юзасидаги табиий популяциялар антропоген омилнинг кучли таъсирига учраган.

Ҳозир Ер юзидаги 120 дан ортиқ мамлакатда 8,5 миллион квадрат километрга яқин майдонни эгаллаган 8500 дан ортиқ муҳофаза қилинадиган ҳудудлар мавжуд. Уларни ташкил қилишдан асосий мақсад, келгуси авлодларга бугунги кундаги мавжуд экотизимларни табиий ҳолида етказишдир. Ушбу ҳудудларни самарали бошқаришда истеъмол маҳсулотларига маҳаллий аҳолининг талаб ва эҳтиёжларини инобатга олиш муҳим.

1992 йилда Рио-де-Жанейро шаҳрида бўлиб ўтган атроф-муҳит ва ривожланиш масаласига бағишланган Умумжаҳон саммитида биологик хилма-хиллик тўғрисида Конвенция қабул қилинди. Уни жаҳоннинг 188 та мамлакати ратификация қилган. Шу тариқа, бу ҳужжат энг обрўли халқаро шартномалардан бири бўлиб қолди. 2000 йилда жаҳон етакчилари Минг йиллик Декларациясини қабул қилишган эди. Бу ҳужжатда XXI асрда саккиз йўналишдаги ривожланиш мақсадлари белгилаб берилган. Ушбу мақсадларнинг бири биологик хилма-хилликнинг йўқолиб бориш суръатларини қисқартиришга йўналтирилган.

Ўзбекистоннинг 1995 йилда «Биохилма-хиллик тўғрисида»ги халқаро Конвенцияга қўшилгани ва мамлакатимизда конвенция талабларини ҳисобга олган ҳолда республикамиз қонунчилигига қатор тегишли ўзгартишлар киритилган.

Бирлашган Миллатлар ташкилоти (БМТ) 2010 йилни Халқаро Биологик хилма-хиллик йили деб эълон қилди. БМТ шу тариқа Ер юзи табиатини ҳимоя қилиш ва ундан оқилона фойдаланиш масаласига эътибор қаратиш, экологик тизимнинг хилма-хиллигини сақлаш ва ноёб табиат объектларини асраш йўлидаги ҳаракатларни амалга оширишга интилмоқда.

Бугунги кунда Ўзбекистон Республикаси Табиатни муҳофаза қилиш давлат қўмитасида Республика Олий Мажлиси Қонунчилик палатасининг Аграр, сув хўжалиги масалалари ва экология қўмиталари ҳамкорлигида кўплаб тадбирлар амалга оширилмоқда.

Ичимлик суви ҳамда энергия ресурсларини исроф қилиш, ўрмонларнинг оммавий равишда кесиб юборилиши биологик хилма-хилликнинг камайишига олиб келиб, инсон фаолиятининг табиатга таъсирини кучайтирмокда. Бугунги кунда 7 мингдан ортиқ жониворлар ва 60 мингдан ортиқ ўсимлик турлари йўқолиб кетиш хавфи остида турибди. Маълумки биологик хилма-хиллик ердаги барча ҳаётнинг хилма-хиллигини - ҳайвонлар, ўсимликлар, микроорганизмлар, уларнинг генлари ва экотизмларни англатади.

Ушбу термин замирида маълум бир организм тўғрисида маълумот эмас, балки биологик дунёнинг барча қисмлари ўртасидаги ўзаро муносабат ўз аксини топган. Ўзбекистоннинг биологик хилма-хиллиги 27 мингдан ортиқ турни ўз ичига олади. Ўзбекистон  Марказий Осиёдаги бир қанча биографик ўлкалар туташган ҳудудда жойлашганлиги боис, унинг биохилма-хиллиги ниҳоятда бой. Юртимизнинг чўл ва текисликлардан иборат кенг текисликлари, тоғ-даштлар, ўрмонлар, яйловлар, тўқайзорлар, сув ҳавзалари, маданий ландшафтлар - буларнинг барчаси ўзига хос флора ва фауна мажмуаларга эга экотизимларни ташкил этади.

Ҳар қандай тизимнинг таркиби  қонуний равишда улар жисмларининг боғланишидир. Экотизимларнинг тузилиши кўп тармоқли бўлиб, уни текшириш бир канча аспектларга ажратилади. Тур (species) атамаси органик моддаларга нисбатан илмий манбаларда ишлатила бошланганига икки асрдан ошди. Дастлаб тур иборасини Жон Рей ўзининг «Historiagenezalisplantarum» деган асарида қўллаб, энг кичик организмларнинг йиғиндиси, амалий морфологик, бирга кўпаядиган ва авлод берадиган, ўхшашликни сақлаб қоладиган индивидларни тур деб аташ фикрини илгари суради. Бу атаманинг фанда ўз ўрнини топишда йирик инглиз табиатшунос олими Карлл Линнейнинг хизмати катта бўлган.

Популяциялар турларга бой ёки аксинча, кам бўлиши мумкин. Доимий равишда экологик омиллар салбий таъсир этувчи ҳудудларда жойлашган биоценозларда ҳам турларга ажралиш унчалик юқори бўлмайди. Биоценозларнинг тур таркиби, бой ёки камёблигидан ташқари, уларнинг узоқ яшашига ҳам боғлиқдир. Инсонлар томонидан шакллантирилган биоценозлар (дала, боғ ва полизлар) табиий ҳолдагисига нисбатан (ўрмон, саҳро, яйловлар) турга жуда ҳам кам бўлади. Лекин тур жиҳатидан жуда кам биоценоз ҳам ўз ичида бир қанча ўнлаб тур организмларни сақлайди, булар турли тизим ва экологик гуруҳларнинг вакилларидир. Ғалла экинларидан ташкил топган агроценозларда кам миқдорда бўлса ҳам, ҳар хил бегона ўтлар, ҳашаротлар, буғдой зараркунандалари ва йиртқичлар каби бошқа кўпчилик турлар яшашлари мумкин. Турга бой бўлган биоценозларда бир-бирига айнан ўхшаш турларни учратиш жуда қийин. Шундай қилиб, тур таркибини оддий тахлил қилиш ҳам биоценознинг хилма-хиллигини кучли равишда қисқартиради. Турларнинг мўллиги маълум майдонда бир турга муносиб индивидларнинг сони ёки уларнинг ишғол қилган майдони билан белгиланади.

«Ҳаёт шакли» деган ибора биринчи марта даниялик ботаник олим Е.Варминг томонидан 1884 йили таклиф қилинади. Яъни, ҳаёт шакли деганда, ўсимликларнинг барча ўсиш аъзолари бутун ҳаёти давомида ташқи муҳит билан доимий гармоник боғланишда бўлади, деб тушунади. Узоқ давом этган тараққиёт босқичи давомида ўсимликлар ҳаётига таъсир қилган муҳитнинг бир неча экологик омиллари таъсирида ҳозирги кунда мавжуд бўлган турлар ана шу омилларга мосланиш маҳсулидир. Ўсимликларнинг бундай мослашишлари ўсимликлар географияси фанининг асосчиларидан А.Гумбольд, А.К.Краснов, К.Раункиер, Браун-Бланке, Б.А.Келлер каби йирик ботаник олимлар томонидан ўрганилган.

Даниялик ботаник Кристен Раункиер «Ҳаёт шакли »ни тасниф этишда фақат битта белгига эътибор беради. Бу белги турларнинг адаптацияси, яъни мослашувида ниҳоятда катта аҳамиятга эга бўлди. Жумладан, куртакларни ёки юқорида жойлашган новдаларнинг йилнинг ноқулай шароитларида тупроққа ёки қор қатламларига нисбатан жойлашиши аниқланган. Олим ўз таснифини, даставвал, Европа ўсимликларига, кейинчалик эса тропик зона ўсимликларига ҳам татбиқ этади. Шундай қилиб, бу тасниф дунё олимлари томонидан тан олинган ва концептуаль таснифга айланган.

К.Раункиер ўсимликларни уларнинг ҳаёт шаклига қараб, қуйидаги 5 гуруҳга ажратади:

1. Фанерофитлар (ph) - бу хилдаги ўсимликлар, асосан, дарахт ва буталардан ташкил топган бўлиб, уларнинг куртаклари ердан анча баландда жойлашган. Йилнинг об-ҳаво шароитлари ноқулай бўлган пайтларида барглари тўкилади ва шох-шаббалари эса уйқу даврини ўтайдилар.

2. Ханефитлар (ch) - куртаклари ердан унча юқори жойлашмаган чала бута ва бутачаларни ўз ичига олади. Қишда бундай куртаклар қор устида ва остида қишлайди. Черника, брусника ва шунга ўхшаш шимолий зонада ўсадиган ўсимликларнинг кўпчилиги анна шу турқумга киради.

3. Гемикриптофитлар (НК) — қишлайдиган қисмлари, шу жумладан, куртаклари ҳам тупроқ юзасида жойлашган кўп йиллик ўт ўсимликлари бўлиб, уларнинг куртаклари махсус қобиқлар - хазон ва қисман тупроқ билан қўшилган бўлади ва шу ҳолда қишлайди. Бу гуруҳга ўртача иқлимли кенг ўрмонларда ўсадиган ўсимликларнинг вакиллари киради.

4. Криптофитлар (К) - қишловчи аъзолари, шу жумладан, куртаклари тупроқ остида жойлашган кўп йиллик ўтлардан ташкил топган. Уларнинг илдизи, илдизпояси, пиёзи ва туганаги ер остида қишлашга мослашган. Бу хилдаги ўсимликлар қуруқлик, ботқоқлик ва сув муҳитида яшовчи кўпгина ўсимликларнинг вакилларидан ташкил топган.

5. Терофитлар (Th) - бир йиллик ўсимликлардан ташкил топган бўлиб, улар ҳар йили уруғидан униб чиқади ва шу йилнинг ўзида ҳалок бўлиб, фақат уруғ қолдирадилар. Марказий Осиёнинг чўл минтақасидаги бир йиллик ўсимликларни уларга мисол тариқасида келтириш мумкин.

К.Раункиернинг фикрича, организмларнинг ҳаёт шакллари тарихий жараён бўлиб, бу ўсимликлар дунёнинг иқлим шароитларига адаптацияси ёки мослашишининг натижасидир. Ўрганилаётган ҳаёт шакли жиҳатидан турларнинг тақсимланиш фоизини биологик спектр деб кўрсатади. Ҳар бир ҳудуд ва давлатлар учун биологик спектр тузилган бўлиб, у шу минтақанинг иқлим шароитларини аниқлашда индикатор вазифасини бажаради. Шундай қилиб, иссиқ ва нам иқлимли тропик зоналар фанерофит иқлимли, ўртача иқлимли зоналар эса гемикриптофит иқлимли деб юритилади.

Архитектоник ўсимликларнинг ҳаёт шаклида вегетатив қисмлар ҳал қилувчи аҳамиятга эгадир. И.Г.Серебряков маълумотларига асосан, ҳаёт шакли бу муайян ўсимликлар гуруҳининг ўзига хос умумий қиёфасидир (габитус), маълум шароитда ўсиш ва ривожланиши натижасида уларнинг антогенезида вужудга келган.

Бу қиёфа (габитус) тарихий равишда ўсимликларнинг муайян тупроқнинг қулай ва ноқулай шароитларига мослашиш белгиси сифатида намоён бўлган. Чунончи, вегетатив аъзолар организмларнинг ҳаёт шаклларини ҳосил қилади ва бу шу ўсимликнинг ҳаётий заруриятидир. Тупроқда яшайдиган майда бўғимоёқлилар, тупроқ қатламининг маълум зоналарида жойлашишларига қараб, экологик гуруҳларга ажралади. Чунки, тупроқнинг чуқурлигига қараб, озиқланиш муҳитидаги барча шароитлар: бўшлиқнинг ҳажми, ёруғлик билан таъминланганлиги, ҳарорат ҳамда намлик тартиблари ўзгаради.

Атмобионтлар — ҳажми катта бўлиб, тупроқнинг устки қатламларида тарқалган ва ўсимликларнинг пастки қисмларига чиқиши мумкин. Кўзлари ривожланган, қўшимча аъзолари (антенна оёқлари) узун, бўёқ моддалари (пигментлари) яхши сезилади.

Эуэдафик турлар - тупроқнинг юпқа минерал бўшлиқларида яшайдиган майда организмлар, қўшимча органлари жуда калта, кўзи бўлмайди, пигментлари ҳам йўқ.

Гемиэдафик шакллар - оралиқ чувалчанглар шаклида ҳаракатланади. Қисман кўзлари редукцияланган, пигментлари тарқалган, шаюшари қисқарган ва бошқалар. Шундай қилиб, ҳаёт шакли бу морфологик ва экологик категориядир. Организмлар ҳаёт шакли жиҳатидан тасниф қилинганда генератив жиҳатдан тўла ривожланган ўсимлик тури тушунилади.

Популяция деганда бир турга кирувчи, маълум майдонда тарқалган, бошқа популяциялардан ажралган ва бир-бири билан ўзаро боғланган индивидлар йиғиндиси тушунилади. «Популяция» сўзи лотинча «популюс» сўзидан олинган бўлиб, «халқ», «аҳоли» деган маънони англатади. Узоқ вақт давом этган давр мобайнида ўзига ўхшаш индивидлар йиғиндисидан у ёки бу даражада ажралган турлар йиғиндисига экологик популяция деб аталади.

Биринчи бор популяция тушунчаси фанга 1907 йилда Йоғанн-Сен томонидан таклиф этилади. Популяциянинг аъзолари бир-бирига бирга яшаётган организмларнинг турлари каби таъсир кўрсатади. Популяцияда у ёки бу шаклда табиатда мавжуд бўлган барча боғланишлар, айниқса, турлараро боғланишлар учрайди. Махсус турлар ичида бўладиган боғланишлар тарқоқ ишлаб чиқариш билан боғлиқдир.

Жинсий кўпайиш вақтида популяцияларда содир бўладиган алмашиниш билан популяция нисбатан генетик тизимга айланади. Агар четдан чангланиш бўлмаса ва популяцияда, асосан, вегетатив, партеногенетик ёки кўпайишнинг бошқа усуллари бўлса, генетик алоқалар кучсиз бўлади ва популяция кланлар ёки соф линиялардан иборат бўлиб, муҳитдан биргаликда фойдаланаётган индивидлар йиғиндисини ташкил қилади. Бундай популяциялар, асосан, экологик боғланишлар орқали бирлашганлар. Кўпчилик турларнинг популяцияси ўзларининг миқдорларини ўзлари бошқариш хусусиятларига эгадир.

Маълум даврда турларнинг миқдорини оптимал ҳолда сақлашга популяциянинг гомеостази дейилади. Популяциянинг гомеостазлик имконияти ҳар хил турларда ҳар хил шаклланган. Бу индивидларнинг ўзаро таъсири туфайли намоён бўлади.

Гуруҳ хусусиятлари бу популяциянинг асосий характеристикаси ҳисобланади. Бунга қуйидагилар киради: 

1) популяциянинг тур миқдори, яъни ажратилган майдондаги индивидларнинг умумий сони; 

2) популяциянинг зичлиги, майдон бирлигига нисбатан индивидларнинг ўртача сони ёки популяциянинг эгаллаб турган ерининг умумий ҳажми; 

3) туғилиш, яъни янгидан пайдо бўлган индивидлар сони кўпайиши натижасида маълум вақт ичида янгидан вужудга келган индивидлар; 

4) ўлиш, яъни популяцияда маълум вақт ичида ўлиб, йўқолиб кетган индивидлар сони;

5) ўсиш - популяцияда ўсиш ижобий ва салбий бўлиши мумкин, бу туғилиш билан ўлиш ўртасидаги нисбат орқали аниқланади; 

6) ўсиш суръати - популяциядаги турларнинг маълум вақт ичида ўртача ўсиши тушунилади. Популяциялар маълум қонуниятлар асосида ташкил топган бўлади

Индивидларнинг маълум майдонда ёйилиши гуруҳларнинг жинсий муносабатлари, ёши, морфологик, физиологик ҳолати, хулқ-атвори ва уларнинг генетик хусусиятлари популяциянинг таркибий қисмини ташкил қилади. Булар ҳаммаси, бир томондан, турларнинг биологик хусусиятларида, асосан, шаклланади. Иккинчи томонидан эса шу популяция жойлашган муҳитдаги абиотик омиллар таъсири туфайли вужудга келади. Популяциянинг таркиби мослашиш табиатига эгадир. Бир турнинг ҳар хил популяциялари ўхшаш хусусиятларга эга бўлган таркибга ва бир-биридан фарқ қиладиган таркибий қисмларга эга бўлиши мумкин. Булар уларнинг яшайдиган муҳити, махсус экологик хусусиятлари билан боғлиқдир.

Шуни таъкидлаш керакки, кўпчилик иқлимлаштириш тадбирлари ҳали ҳаёт текширишларидан тўла ўтмаган, шундай бўлишига қарамасдан, амалиётда кенг тарғиб қилинади. Кўпчилик ҳолатларда илмий асосланмаган ва текширилмаган иқлимлаштириш ишлари самарали ечим топмайди. Авваламбор, бу узоқ йиллар ва кўп илмий амалий меҳнат талаб этадиган жараён ҳисобланади. Буни, айрим ўсимлик ва чорва наслларини иқлимлаштириш мисолида ҳам кўриш мумкин. Кейинги даврда экологик ва генетик олимлар ҳамкорлигида биосферанинг ноёб генетик фондини асраб қолиш бўйича муҳим тадбирлар ишлаб чиқиш зарур эканлигига алоҳида эътибор берилмоқда.

Шундай қилиб, ҳар бир индивиднинг мослашиш (адаптация) имкониятидан ташқари, маълум майдонда тарқалган турлар гуруҳ ҳолда муҳит шароитларига мослашиш хусусиятлари билан ҳам тавсифланади, бу популяцияларга хос хусусиятлар бўлиб, индивидуал (алоҳида) тизимдан устун туради. Булар ҳар бир индивиднинг мослашиш тизимидан, умуман, юқори бўлади.

Умумжаҳон биохилма-хиллик йили - Ер юзидаги ҳаётнинг асосий манбаи бўлмиш - биологик хилма-хилликни софлигича сақлаб қолишда, уни қайта тиклаш ва кўпайтириш борасида аҳоли, айниқса, улғайиб келаётган ёш авлодни огоҳликка даъват этишда зўр имкониятдир.

Биохилма-хилликни сақлаб қолишда муҳофаза этиладиган табиий ҳудудларнинг аҳамияти каттадир. Ўзбекистон Республикаси ўзининг барқарор тараққиёти, ижтимоий-иқтисодий ривожланишида биологик ресурсларнинг аҳамиятини эътироф этган ҳолда Халқаро Биологик хилма-хилликни сақлаш Конвенциясига аъзо бўлган.

Ўзбекистон Республикасида биологик хилма-хилликни сақлаш Миллий стратегияси ва Ҳаракатлар режасининг тасдиқланиши биохилма-хилликни сақлаб қолиш йўлидаги улкан ишлардан бири бўлди. Бу стратегиянинг асосий вазифаларидан бири — мамлакат умумий майдонининг 10 фоизга яқин қисмини қамраб оладиган муҳофаза этиладиган табиий ҳудудлар барқарор тизимини ташкил қилишдан иборатдир.

2004 йилнинг декабрь ойида Ўзбекистон Республикаси Олий Мажлиси томонидан «Муҳофаза этиладиган табиий худудлар тўғрисида» ги Қонуннинг янги таҳрири қабул қилинди ва у ҳозирда муҳофаза этиладиган табиий ҳудудларнинг ҳуқуқий асоси бўлиб хизмат қилмоқда. Мазкур Қонун «Биологик хилма-хилликни сақлаш тўғрисида» ги, «Ёввойи хайвонларнинг кўчиб юрувчи турларини муҳофаза қилиш тўғрисида» ги, «Халқаро аҳамиятга эга бўлган, асосан сувда сузувчи қушлар яшаш жойлари хисобланган сув-ботқоқ ҳудудлар тўғрисида» ги Халқаро Конвенциялар юзасидан олинган мажбуриятларнинг бажарилишини таъминлашга қаратилган.

Республикада замонавий ахборот тизимларини қўллаган ҳолда табиий ресурслар давлат кадастрини юритиш ишлари давом эттирилмоқда. Мисол учун, ўтган фақат 2009 йил давомида Бухоро вилоятининг Тўдакўл, Хадича, Зикри сув ҳавзаларидаги қушларни ҳисобга олиш ишлари бажарилган ва натижада қишлайдиган қушлар сонининг кескин камайганлиги қайд этилган. Худди шундай тадбир Тошкент вилоятида ҳам ўтказилиб, камёб ва овбоп қушлар турлари бўйича кадастр тадкиқотлари олиб борилган. Ҳисор қўриқхонаси атрофида умуртқали ҳайвонларни, «Далварзин» овчилик хўжалигида қирғовулларни ҳисобга олиш ишлари амалга оширилган, натижада қирғовуллар сонининг анча кўпайгани маълум бўлди. Сирдарё вилоятидаги «Сайхун» хўжалигида ҳайвонларнинг овбоп турларини ҳисобга олиш ишлари натижасида: сирдарё қирғовули - 610-630 бош; катта томоқ - 450-500 бош; тўнғиз -8-10 бош; толай қуёни 40-45 бош; тулки - 10-15 бош эканлиги; бўрсиқ - уч-тўрт оилалилиги аниқланган. Бу каби тадбирлар Фарғона водийсида ҳам ташкил этилиб, табиий ўсимликлари ва ер усти умуртқалилар фаунасини инвентаризациядан ўтказиш ишлари бажарилган. Глобал миқёсда йўқолиб кетиш хавфидаги қуш тури - стерхнинг Ўзбекистон ҳудудидан учиб ўтиш йўлини аниқлаш бўйича халқаро экспедициялар ташкил этилган.

«Жайрон» экомарказида «Бухоро қўйи»ни кўпайтириш ишлари амалга оширилмоқда. Ҳозирги кунда экомарказда бир бош бурама шоҳли эчки, 10 бош бухоро қўйи сақланмоқда, 2008 йилда 3 бош қўзи дунёга келган. «Жайрон» экомаркази ҳудудини кенгайтириш учун Бухоро вилоят ҳоқимининг қарори билан қўшимча 9369 га ер майдони ажратилиб, қўшимча 4500 га ер майдонини бериш кўзда тутилган.
Ўзбекистоннинг қўриқхоналари ва миллий боғлари

Жамиятнинг ривожланиб бориши билан инсонларнинг атроф-муҳитга таъсири ҳам ўсиб боради. Инсон табиат билан, яъни ўсимлик ва ҳайвонот дунёси ҳамда ер ости ва ер усти бойликлари билан ўзаро мулоқотда бўлади. Табиат ва инсон ўртасидаги муносабат маълум бир қонунлар орқали бошқарилади, уларга риоя қилмаслик эртами кечми, албатта, ҳалокатга олиб келади.

Ўзбекистон Республикаси қонунларига мувофиқ, давлат табиий қўриқхоналари қатьий муҳофаза қилинадиган худудлар бўлиб, уларда ёввойи табиат йил бўйи кузатиб борилади. Ҳозирги кунда республика ҳудудида 9 та давлат қўриқхонаси мавжуд бўлиб, уларнинг асосий вазифаларидан бири табиат ландшафтлари, ноёб ва нодир ҳайвон, ўсимлик турларини табиий аҳволда сақлаб қолиш ва кейинчалик бошқа худудларни улар билан бойитишдан иборат. Мавжуд иккита боғнинг вазифаси эса, гўзал ландшафтлар ва уларнинг ёввойи вакилларини муҳофаза қилиш билан бирга, экологик туризмни ривожлантириш, инсонларнинг табиат билан алоқасини кучайтиришдир. Ушбу қўриқхоналарнинг ер майдони республика умумий ер майдонининг 0,5 фоизини, миллий боғлар эса 1,3 фоизини ташкил этади.

Бодайтўқай қўриқхонаси — Қорақалпоғисгон Республикасида Амударё дельтасида жойлашган бўлиб, унинг майдони минг гектар. Қўриқхона иқлими мўътадил, ёзи иссиқ ва қуруқ, қиши эса ўртача совуқ. Йиллик ўртача ҳарорат +110С бўлиб, қишда ҳарорат -5 0С гача тушиб кетади. Ёзда эса ҳарорат +250С гача кўтарилади, баъзан ундан ҳам юқори бўлади. Ҳупуддаги йиллик ёғинлар миқдори 80 мм. ни ташкил қилади. Бодайтўқай қўриқхонаси тўқай ландшафтидаги қушлар ва ҳайвонларни муҳофаза қилиш мақсадида ташкил этилган. Ҳудудда қушлардан қора калхат, тустовуқ, узун думли бургут каби ноёб қушлар мавжуд. Сутэмизувчилардан Бухоро буғуси, тўнғиз кўп учрайди.

Зарафшон қўриқхонаси — Зарафшон дарёсининг ўрта оқимида жойлашган бўлиб, майдони 2330 гектар. Қўриқхона тўқай ландшафти, ундаги ўсимлик ва ҳайвонот дунёсини муҳофаза қилиш учун 1959 йилда ташкил этилган. Қўриқхона иқлими континентал, субтропик. Ҳудуддаги ўртача йиллик харорат +180С, ҳаво ҳарорати июль ойларида +270С дан ҳам ортиб кетади. Қиши бирмунча илиқ бўлиб, -10С гача совийди, холос. Йиллик ёғин миқдори 300 мм ни ташкил этади. Қўриқхонада Туркистон дўланаси, чаканда каби ноёб ўсимликлар кўп. Ҳайвонлардан ҳар хил кемирувчилар - юмронқозиқ, қундуз, қушлардан тустовуқ ва бошқалар муҳофаза қилинади.

Зомин қўриқхонаси — Ғарбий Туркистон тизмаларининг шимолий ён бағрида жойлашган бўлиб, унинг майдони 15600 гектар. Қўриқхона иқлими мўътадил, йиллик ўртача ҳарорат +80C бўлиб, қишда ҳарорат -60С гача тушиб кетади. Ёзда эса ҳарорат +150С гача кўтарилади, баъзан ундан ҳам юқори бўлади. Ҳудуддаги йиллик ёғинлар миқдори 400 мм. ни ташкил қилади. Зомин қўриқхонаси тоғ ландшафтига хос ўсимликлар, ҳайвонлар ва қушларни муҳофаза қилиш мақсадида ташкил этилган. Ҳудудда арча, терак, тоғ лоласи ўсади, қушлардан қора лайлак, бургут каби ноёб қушлар мавжуд. Сут эмизувчилардан қўнғир айиқ, силовсин яшайди ва улар қизил китобга киритилган.

Китоб қўриқхонаси — Зарафшон тоғи ён бағрида жойлашган бўлиб, унинг майдони 5378 гектар. Қўриқхона иқлими қуруқ субтропик, ёзи иссиқ ва қуруқ, қиши эса ўртача совуқ. Қишда ҳарорат -50С гача тушиб кетади. Ёзда эса ҳарорат +180С гача кўтарилади, баъзан ундан ҳам юқори бўлади. Ҳудуддаги йиллик Ёғинлар миқдори 600 мм. ни ташкил қилади. Китоб қўриқхонаси 300-400 млн. йиллар илгари яшаган ҳайвонларнинг ўзларини ва тоғ жинсларини муҳофаза қилиш мақсадида ташкил этилган. Ҳудудда Шарқ чинори, Зарафшон арчаси, анзур пиёзи усади, қушлардан бургут, каклик каби ноёб қушлар мавжуд. Судралиб юрувчилардан Туркистон кўзойнакли илони, эчкиэмар кўп учрайди.

Сурхондарё давлат қуриқхонаси — Кўҳитанг тоғ тизмаси ён бағрида жойлашган. Қўриқхона иқлими қуруқ субтропик, қиши эса ўртача совуқ. Йиллик ўртача ҳарорат +15-180C бўлиб, қишда ҳарорат -00С ни ташкил этгани ҳолда илиқ кечади. Ёзда эса ҳарорат +28-30оС гача кўтарилади, баъзан ундан ҳам юқори бўлади. Ҳудуддаги йиллик ёғинлар миқдори 300-400 мм. ни ташкил қилади. Сурхондарё давлат қўриқхонаси тоғ ландшафтидаги эндемик ўсимликларни муҳофаза қилиш мақсадида ташкил этилган. Худудда сутэмизувчилардан бурама шохли эчки, оқ тирноқли айиқ, Туркистон силовсини, тўнғиз яшайди. Қушлардан бургут, судралиб юрувчилардан капча илон (кобра) мавжуд.

Нурота қуриқхонаси — Нурота тоғларининг марказий қисмида 400-2000 м. мўтлоқ баландликларда жойлашган бўлиб, унинг майдони 22135 гектар. Қўриқхона иқлими континентал, қишда харорат -20С гача тушиб кетади. Ёзда эса ҳарорат +1-150С гача кўтарилади. Йиллик ўртача ҳарорат +150C. Ҳудуддаги йиллик ёғинлар миқдори 250-550 мм. ни ташкил қилади. Нурота қўриқхонаси тоғ ва тўқай ландшафтидаги қушлар ва ҳайвонларни муҳофаза қилиш мақсадида ташкил этилган. Худудда бодом, ёнғоқ, арча ўсади, қушлардан қирғий, бургут каби ноёб қушлар мавжуд. Сутэмизувчилардан Қизилқум қўйи кўп учрайди.

Чотқол қўриқхонаси — Ўзбекистонда, Ғарбий Тяншаннинг Чотқол тизмасида жойлашган бўлиб, унинг майдони 35 минг гектар. Қўриқхона иқлими континентал, қиши эса ўртача совуқ. Қишда ҳарорат -150С гача тушиб кетади. Ёзда эса харорат +250С гача кўтарилади. Ҳудуддаги йиллик ёғинлар миқдори 700-900 мм. ни ташкил қилади. Чотқол қўриқхонаси тоғ ландшафтидаги қушлар ва ҳайвонларни муҳофаза қилиш мақсадида ташкил этилган. Ҳудудда сутэмизувчилардан тоғ эчкиси, буғу, оқ тирноқли айиқ кўп учрайди. Қўриқхонада мингдан ортиқ ўсимлик тури бор.

Ҳисор қўриқхонаси — Ҳисор тизмасининг ғарбий ёнбағирларида жойлашган бўлиб, қўриқхона иқлими, доим, мўътадил, ёзи иссиқ ва қуруқ, қиши эса ўртача совуқ. Йиллик ўртача ҳарорат +140С бўлиб, қишда ҳарорат -50С гача тушиб кетади. Ёзда эса ҳарорат +25-280С гача кўтарилади, баъзан ундан ҳам юқори бўлади. Ҳудуддаги йиллик ёғинлар миқдори 100-150 мм. ни ташкил қилади. Ҳисор қўриқхонаси тоғ ландшафтидаги ўсимликлар, қушлар ва ҳайвонларни муҳофаза қилиш мақсадида ташкил этилган. Ҳудудда қушлардан бургут, каклик каби ноёб қушлар мавжуд. Сутэмизувчилардан оқ тирноқли айиқ, силовсин, қор қоплони, тўнғиз кўп учрайди. Ўсимликлардан арча, тоғ пистаси, бодом, ёнғоқ ўсади.

Қизилқум қўриқхонаси — Амударё ўрта оқимининг ўнг соҳилида жойлашган бўлиб, унинг майдони 3,9 минг гектар. Қўриқхона иқлими кескин континентал, қуруқ. Қиши эса ўртача совуқ. Қишда ҳарорат -5 0С гача тушиб кетади. Ёзда эса ҳарорат +25-290С гача кўтарилади, баъзан ундан ҳам юқори бўлади. Ҳудуддаги йиллик ёғинлар миқдори 8-100мм. ни ташкил қилади. Қизилқум қўриқхонаси чўл ландшафтдаги қушлар ва ҳайвонларни муҳофаза қилиш мақсадида ташкил этилган. Худудда қушлардан Амударё қирғовули, калхат, ўрдаклар мавжуд. Сутэмизувчилардан Бухоро буғуси, хонгул кўп учрайди.

Қўшимча маълумотлар

Ўзбекистон Республикаси давлат ўрмон фондининг умумий майдони 4994 минг гектарга тенг. Шундан 1788 минг гектари ўрмонлар билан қопланган. Асосий ўрмон майдонлари пистазорлар, ёнғоқзорлар, чинор, нок, арчазорлардан иборат.
Республика флораси 1400 турдан иборат бўлиб, улар доривор, маданий озуқа ўсимликлари, техник ва бошқа хом ашё ўсимликларига бўлинади. Уларнинг кўпчилиги доривор ҳамда асосан экспорт қилинадиган ўсимликлардир. Масалан, Ўзбекистонда йилига 400 тонна доривор ўсимликлар етиштирилади.
Ўзбекистон фаунаси ҳам ўзига хос бўлиб, ёввойи йиртқичларнинг 99 тури, қушларнинг 410 тури, балиқларнинг 79 тури учрайди.
Маълумки, экотизимнинг биологик маҳсулдорлиги биомассанинг ҳудудлар бўйлаб тақсимланиши билан боғлиқ. Шунингдек, биомасса- бирламчи маҳсулдорлик- ўсимликлар биомассаси, яъни фотосинтез жараёнида таркиб топувчи ҳамда иккиламчи маҳсулот- ҳайвонот оламига бўлинади. Баъзи ҳисобларга кўра, биосферанинг бирламчи маҳсулдорлиги 2,29 1015 ккал, иккиламчи маҳсулдорлиги эса, 0,29 101 ккал ҳамда Ер биосфераси умумий маҳсулдорлиги 2,6 -1015ккал. га тенг.
П.Дювинъо ва М.Танг «Биосфера ва унда инсоннинг ўрни» асарида инсониятнинг истеъмол кўрсаткичини 2,7 -1015 ккал. деб белгилайди ва дунё аҳолисини боқишга етмаслигини қайд этади.

8- маъруза. Ер ости бойликларидан фойдаланиш (2-соат)
Режа:

1.Ер ости қазилма бойликларини ўзлаштириш ва унинг табиатга таъсири.

2.Қазилма бойликлардан оқилона фойдаланиш ва атроф-муҳитни ифлосланишдан   сақлаш муаммолари. 

3.Қазилма бойликлардан рационал фойдаланишнинг асоси- режалаштириш ва башорат қилиш принциплари. 

4.Ўзбекистоннинг минерал ва хом-ашё бойликларидан фойдаланишнинг экологик муаммолари.

Ер ресурсларининг энг қимматли қисми унинг ҳосилдорлик хусусиятига эга бўлган қисми - тупроқ қопламидир. Тупроқ бошқа табиий бойлик билан алмаштириб бўлмайдиган ноёб табиий ресурсдир. Инсон қадимдан ҳозиргача фан-техника эришган улкан муваффақиятларга қарамай, ўзининг яшаши учун зарур бўлган қарийб ҳамма нарсани тупроқдан олади.

Ҳозирги кунгача табиий тупроқ ўрнини босадиган соф сунъий тупроқ яратиш мумкинлиги исботланган эмас. Ўсимликларни тупроқсиз (гидропоника, пластопоника) ўстириш ҳар қанча мукаммаллашмасин, барибир ҳеч нима, ҳеч қачон тупроқ ўрнини боса олмайди.
Сўнгги йилларда сайёра тупроқ қоплами табиий ҳолатининг ўзгаришига қишлоқ ҳўжалик ишлари билан боғлиқ бўлган тадбирлар таъсир этмоқда. Чунончи, ўрмонли ерларда дарахтларни кесиб, ҳайдаб экин экиш; алмашлаб экиш; ерларни ҳайдаб культивация қилиш; тупроқка кўплаб органик моддалар (торф, гўнг ва бошқалар) ва минерал ўғитлар (оҳак, лёсс, минерал ўғитлар) солиш, тупроқни суғориш ва шўрини ювиш; зах ва ботқоқ ерларни қуритиб ўзлаштириш; ерларни планировка қилиш ва текислаш; кўплаб мевали ва декоратив дарахтлар ўтказиш; кўплаб мол боқиш ва бошқалар шулар жумласидандир. Бу ишларнинг таъсири суғориб экин экиладиган ерларда, айниқса, кучли бўлиб, унинг натижасида бир томондан, тупроқнинг табиий ҳолати тез ўзгарса, иккинчи томондан, унинг унумдорлиги ортиб боради ва тупроқнинг ҳолати яхшиланади.

Шу билан бирга, Ер шарида, шу жумладан, Ўзбекистонда саноатни ривожланиши, кўплаб янги қазилма конларининг қидириб топилиши янги шахта ва карьерларини қуришни талаб этади. Булар ўз навбатида, қишлоқ хўжалиги айланмасидаги ерлар майдонининг қарийб, тупроқ ҳолатининг ёмонлашиб боришига сабаб бўлмоқда.

Ҳозир Ер шарида эрозияга учраган, қайта шўрланган ва ботқоқланган, қум босган, саноат ва карьерлардан чиқариб ташланган чиқиндилар (отвал) билан қопланган ва бошқа ерлар майдони 4,5-5 млн. кв. км. ерни ишғол қилади. Шаҳарларнинг, айниқса, тез ўсиши билан қишлоқ хўжалигига яроқли ерлар майдони тез қисқариб бормоқда.

Ҳозир ер шарида суткасига жон бошига 27 т.дан ортиқ минерал хом ашё қазиб олинади ва ундан умумий ҳажмининг 2 фоизи миқдорида руда ажратиб олинади, қолган қисми (98%) чиқинди тариқасида атрофидаги қишлоқ хўжалиги учун яроқли ерларга ташланади. Очиқ карьер усулида кўмир ва бошқа қазилмалар қазиб олиш натижасида катта майдонлардаги ерлар бузилмоқда. Карьер-отваллар ҳисобига қишлоқ хўжалиги айланмасидаги ерларнинг қисқариши Ўзбекистонда, айниқса, Ангрен-Олмалиқ тоғ-кон саноати районида ҳам содир бўлмоқда. Шу сабабли, карьер-отвал ишғол қилган ерларни тезлик билан рекультивация қилиш, яъни қайта ўзлаштириш лозим. Бунинг учун карьер-отвалли ерлар текисланиб, устига унумдор тупроқ тўкиб ёки ҳар хил ўсимликлар экиб, қишлоқ хўжалиги айланмасига киритиш лозим.

Шундай қилиб, карьер-отвалли ерлар чорвачиликда, ўрмончиликда, экин экишда, парк хўжалигида фойдаланиш мақсадида қайта ўзлаштирилади. Суғориладиган (обикор) деҳқончилик маданияти Ўрта Осиёда жуда узоқ тарихга эга. Мовароуннаҳрда ерларни суғориш эрамиздан олдин IV асрларда мавжуд бўлган. Хоразмда VII асрга бориб тақалади. Мурғоб воҳасида ундан ҳам қадимги.

Урта Осиё дарёларидаги сув таркибида жуда кўп миқдорда эриган ва эримаган минерал ҳамда органик моддалар бўлиб, ерлар суғорилганда тупроққа ўтиб, воҳа тупроқлари ҳаётида муҳим аҳамиятга эга. Биргина Амударё суви келтирадиган эримаган ётқизиқларнинг умумий миқдори Термиз шаҳри яқинида айрим йиллари 200 млн. тоннадан ортиб кетади.

Антропоген эрозия ер шарида деҳқончилик учун офат ҳисобланади. Чунки, эрозия таъсирида миллионлаб гектар ерлар емирилиб, унумсиз ерларга айланиб қолади.

Антропоген эрозияни олдини олиш ва унга қарши курашиш учун уни вужудга келтирувчи омилларни тушуниб олиш зарур:

5. Тупроқни эрозиядан сақлашда ўрмон ва умуман ўсимликларнинг роли катта. 10 минг га ердаги ўрмон 500 минг куб. м. сувни ушлаб қолади.

6. Эрозия жараёнини вужудга келтириш ва тезлаштиришда яйловлардан нотўғри фойдаланиш муҳим ўрин эгаллайди.

7. Тик бўлган ёнбағирларни нотўғри ҳайдаш.

8. Деҳқончиликда нотўғри усулдан фойдаланиш. Бир хил ўсимлик экиш, қумлик ерларни ҳайдаш, суғориш меъёридан нотўғри фойдаланиш.

Сув эрозияси - тупроқнинг унумдор устки юзасини ёғин (ёмғир, жала, қор) сувлари таъсирида ювилишидир. Сув эрозиясининг юзлама, чизиқли ёки жарли ҳамда сурилиш, қулаш каби шакллари мавжуд.

Тупроқ ва сув эрозиясининг олдини олиш ва унга қарши кураш тадбирлари:

1. Ташкилий хўжалик тадбирлари. Бунда ҳар бир хўжалик, ўзининг табиий шароитини ҳисобга олиб, хўжаликни ихтисослаштириши керак.

2. Агротехника тадбирлари орқали сув эрозиясига қарши курашиш керак.

3. Ўрмон мелиорацияси тадбирлари.

4. Гидротехника тадбирларини қўллаш. Суғориладиган зоналарида ирригация эрозиясига курашиш (латок, шланка, ёмғирлар), ботқоқликларни қуритиш, қайта шўрланишни олдини олиш лозим.

Суғориладиган ерларни баҳолаш балл билан олиб борилади. Баллар тупроқни тадқиқот қилиш орқали, яъни тупроқ бонитети орқали ҳисобланади.
Ер фонди - ҳар бир давлат чегараларига қадар бўлган ҳамма ерлар (қишлоқ хўжалигида, саноатда, транспортда, турли хўжаликларда фойдаланиладиган ерлар) шўрликлар, ботқоқликлар, тўқай, қумлик ерлар, йўллар, ҳатто сув омборлар, канал-дарёлар ости ва бошқа ерлардир.

Ер пўсти - ернинг устки қаттиқ қисми ва Ер томирлари ер пўсти ёриқларини тўлдирган минерал қисмлардир. 

Ер ҳуқуқи - ердан унумли фойдаланиш мақсадида ер муносабатларини тартибга соладиган, ердан фойдаланувчи шахс ва ташкилотларнинг ҳуқуқларини ҳимоя қиладиган, ер муносабатларида қонунчиликни мустаҳкамлайдиган ҳуқуқшунослик соҳасини ўз ичига олади. 

Ер эгалиги - ерга хусусий мулк сифатида ёки ижара йўли билан эгалик қилиш ҳисобланиб, Ер эгалиги шакли ишлаб чиқариш усули билан белгиланади. Ер билан боғлиқ қонунчилик деярли дунёнинг барча минтақаларида такомиллашди. Масалан, Ер пайи - қишлоқ хўжалик корхоналари (кооператив-ширкат хўжалиги) га ажратилган ер участкаларидан олинган фойдага эга бўлиш ҳуқуқини беради. Ер ҳисоб-китоби - эса ер майдонларини аниқлаш, тақсимлаш, ерлардан тўғри фойдаланишни назорат қилиб боришни ва бошқа масалалар юзасидан кўриладиган тадбирлар тизимидан иборат.

Ердан фойдаланиш - муайян усул ёки қонун асосида ердан фойдаланиш. Ер тузиш - ердан тўла ва унумли фойдаланиш, деҳқончилик маданиятини юксалтириш учун қулай шароит яратиш, ерни муҳофаза қилиш, ер тўғрисидаги бошқарув органлари қарорларини ҳаётга татбиқ этиш юзасидан амалга ошириладиган чора-тадбирлар тизими бўлиб, унинг тизими ва шакллари тарихий тараққиёт жараёнида ўзгаради.

Ерларни муҳофаза қилиш — улардан белгиланган мақсадда, оқилона фойдаланиш, тупроқ унумдорлигини, ўрмон фонди ерларининг самарадорлигини тиклаш ва ошириш, қишлоқ хўжалик айланмасидан ва алоҳида муҳофаза этиладиган ҳудудлар таркибидан ерларни асоссиз равишда олиб қўйилишининг олдини олиш, уларни кишилар фаолияти зарарли таъсиридан ҳимоя қилишга қаратилган ҳуқуқий, ташкилий, иқтисодий, технологик ва бошқа тадбирлар тизими.

Давлат ер кадастри - ерларнинг табиий, хўжалик ва ҳуқуқий ҳолати, уларнинг хиллари, сифат кўрсаткичлари ва баҳоси, ернинг жойлашган манзили ва ўлчамлари, уларнинг ер эгаларига, ердан фойдаланувчиларга, ижарачиларга ҳамда мулкдорларга тақсимлаш тўғрисидаги зарур, ишончли маълумотлар ва ҳужжатлар тизими. 

Ернинг иқтисодий функцияси - ернинг ишлаб чиқариш воситаси ва турли операциялар базаси макони сифатида кишиларнинг моддий эҳтиёжларининг қондирилиши. 

Қишлоқ хўжалигига мўлжалланган ерлар - қишлоқ хўжалиги эҳтиёжлари учун бериб қўйилган ёки ана шу мақсадлар учун белгиланган ерлар.

Табиат билан инсон ўртасидаги муносабатлар ҳаммани қизиқтириб келаётган энг муҳим муаммолардан бири ҳисобланади. Айниқса, илмий – техника тараққий этган ҳозирги даврда инсон билан табиат орасидаги муносабат муаммоси янада кескин тус олмоқда.

Табиат бутун жонли мавжудотларни ривожланишига ҳамда унинг моддий-маънавий эҳтиёжларини қондирувчи бирламчи манбадир. Инсон табиатнинг ажралмас бир қисми, аммо у табиатнинг бошқа элементларидан ақл-заковати, онглилиги билан ажралиб туради.

Инсон бутун меҳнат фаолияти давомида табиатда яшаб унга таъсир этиб яшаши учун зарур бўлган барча нарсаларни озиқ-овқат, кийим-бош, қурилиш материаллари, энергетик ва минерал ресурслар ва бошқаларни меҳнати натижасида табиатдан олади.

ХХ асрнинг 50-йилларидан бошлаб фан-техниканинг жадал ривожланиши инсониятнинг табиатга таъсири миқёси ва даражасининг кескин ортишига олиб келди. Инсон қудратли техника ёрдамида  биосферадаги модда ва энергия алмашинуви жараёнларига бевосита таъсир кўрсатиб, айрим жойлардаги табиий мувозанатнинг бузилишига сабаб бўлади. Табиий ресурсларнинг мислсиз ўзлаштирилиши, саноат ишлаб чиқаришнинг ортиши, транспорт воситалари сонининг кўпайиши атроф муҳитни кучли ифлосланиши муаммосини келтириб чиқаради. Натижада ҳаво ва сув ифлосланмоқда, тупроқ эрозияси тезлашмоқда, ўсимлик ва ҳайвонларнинг баъзи турлари йўқолиб ёки камайиб кетмоқда. Чунки бугунги кунда инсон ихтиёрида радиоактив моддалар, ракета ва космос техникаси, автоматика ва электроника, синтетик материаллар, кимёвий минерал ўғитлар, заҳарли химикатлар, ҳар хил машиналар, товушдан тез учар транспорт турлари ва бошқалар мавжуд. Шу туфайли кишилар табиатга кўпроқ таъсир этиб, уни тезлик билан ўзгартирмоқда. Бугунги кунда ер ва сув юзасида кишилик жамияти фаолиятининг бевосита ва билвосита таъсирига учрамаган табиий ландшафтлар қолмади. Бундай ҳолатда табиатни муҳофаза қилиш ва табиий ресурслардан оқилона фойдаланиш масаласи жуда муҳим муаммога айланиб қолди. Ҳозирги кунда инсониятнинг эҳтиёжлари учун ер остидан 120 млрд. тоннадан ортиқ фойдали қазилмалар олинади. Халқ хўжалигининг турли тармоқларида йилига 4000 км3дан ортиқ сув ишлатилади, ёниш  жараёнларига 15 млрд. тонна кислород сарф бўлади. ЮНЕП маълумотларига кўра (1995 й.) ҳар секундда атмосферага 200 тоннадан ортиқ карбонат ангидрид гази чиқарилмоқда ва 750 т унумдор тупроқ қатлами йўқотилмоқда; ҳар куни 47 минг га ўрмон бузилади, 346 минг га яқин ерлар чўлга айланади; тахминан 100-300 тур ўсимлик йўқолаяпти.

Сайёрамизда кишилар ҳаётининг фаровонлиги учун албатта табиий ресурслардан фойдаланиш керак. Лекин табиий ресурслардан фойдаланишда ниҳоятда эҳтиётлик билан уларни қайта тиклашга алоҳида эътибор бериш билан бирга олиб борилиши керак. Биз табиатга таъсир этиб, ундан ўзимиз учун зарур бўлган нарсаларни олаётганимизда, шундай иш қилайликки, академик Е.К.Федоров айтганидек, «Табиатдаги ўзгаришлар инсоният учун наф келтирсин». Лекин ҳозирча инсоннинг хўжалик фаолияти туфайли вужудга келган ҳар хил чиқиндиларни (заҳарли газларни, ифлос сувларни, химиявий ва нефть маҳсулотларини, радиоактив моддаларни ва бошқаларни) атроф муҳитни тиклаш, ерлардан баъзан нотўғри фойдаланиш, биологик ресурсларга нисбатан нотўғри муносабатда бўлиш оқибатида табиат ифлосланиб, табиий ресурсларнинг ҳолати ёмонлашиб бормоқда. Бу эса ўз навбатида тобора чуқурлашиб бораётган экологик муаммони туб моҳиятини тушуниб олишни, табиат билан жамият орасидаги муносабатларни тўғри ташкил этишни, табиий ресурслардан тўғри фойдаланиб, уни қайта тиклаб бойитиб боришни, атроф муҳитни тоза сақлаб, халқ бойлиги ҳисобланган табиий ресурсларни келажак авлодлар учун соф ҳолда етказишни тақоза этади      

Маълум даражадаги табиий ресурсларнинг экологик бузилиши (камайиши), катта ҳудудларда янги экологик фалокатларга олиб келади. Масалан, тоғли жойлардаги ўрмонларнинг қирқилиши сел келишига сабаб бўлиб, у пастки жойлардаги экинзорларни сув босишига сабаб бўлади. 

Табиатга таъсирнинг кучайиши аҳоли сонининг кескин ошиши билан ҳам бевосита боғланган. Уларнинг истеъмол товарларга бўлган талабларининг кўпайиши фан ва техниканинг тараққиёти туфайли табиий бойликларнинг кўп миқдорда олиниши сайёрамизда глобал даражадаги экологик муаммоларни келиб чиқишига сабаб бўлмоқда. 

Аҳоли сони инсон пайдо бўлгандан 1830 йилгача 1 млрд.га етган бўлса, 1930 йилга қадар 2 млрд.га етган бўлса, 1960 йилга қадар 3 млрд.га етган ва ХХI аср бўсағасида аҳоли сони 5,7 млрд кишидан ортган. Шу даражада кўпайиш давом этаверса, XXI аср ўрталарида сайёрамизда аҳоли сони 12-14 млрд.га етиши мумкин. Экологик инқирознинг олдини олиш табиий ресурслардан унумли фойдаланиш, атроф муҳитни ифлосланишдан сақлаш ва демографик муаммоларни ҳал қилиш билан бевосита боғлиқдир.

Фан-техника тараққиёти урбанизация жараёнининг жадаллашувига олиб келди. Урбанизация деганда шаҳарлар салмоғинининг ортиши, шаҳар турмуш турмуш тарзини кенг ёйилиши тушунилади. Ҳозирда ер юзи аҳолисининг ярмидан ортиғи шаҳарларда яшамоқда. XX асрнинг охирида сайёрамиз аҳолисини, деярли ярми шаҳарларда яшади, XXI асрда эса ундан ҳам кўп аҳоли шаҳарларда яшайдиган бўлади. 65 йил давомида ривожланаётган мамлакатлар шаҳарларининг аҳолиси 10 марта ошди. 1985-2000 йилларда ривожланаётган мамлакатларнинг аҳолиси 750 млн.га купайди.

Аҳоли, саноат ва транспорт зич жойлашган шаҳарлар биосфера ифлосланишининг асосий манбалари ҳисобланади. Йирик шаҳарларни ҳаракатдаги вулқонларга ўхшатса бўлади. Улар ҳар куни атроф муҳитга минглаб тонна зарарли бирикмалар, ифлос оқовалар, қаттиқ чиқиндилар, иссиқлик чиқариб туради. Шаҳарларда аҳолининг касалланиш даражаси ҳам юқори ҳисобланади. Ўзбекистонда аҳолининг 40% шаҳарларда яшайди. Тошкент ва бошқа йирик шаҳарларда анча мураккаб экологик вазият кузатилади. Урбанизациянинг салбий оқибатларининг олдини олиш шу куннинг долзарб экологик муаммоси ҳисобланади.

Баъзи мамлакатларда одамлар жуда кўпаябориб, мавжуд табиат бойликлари, етиштирилган озиқ-овқат, энергия, уй-жой, соғлиқни сақлаш соҳасида олиб бораётган ишларнинг даражаси кўпаётган одамларнинг талабини қондира олмай қолди. Асосий масала ўсаётган одам сонининг мавжуд ресурсларга тўғри келишидадир. Бундан ташқари аҳоли маълумотини ошириб бориш ҳам муҳим аҳамиятга эга, чунки мавжуд ресурсларни ўзлаштириш учун билимли одамлар керак бўлади. Ҳар бир мамлакат аҳолисининг сони шу мамлакатда мавжуд табиий бойликлар миқдорига ва ишлаб чиқариш воситаларига мос келиши керак. Муаммони ҳал қилиш учун ҳар бир мамлакатда аҳоли сонини бошқариш борасида тадбирлар ўтказилиши керак.

Ҳукумат раҳбарлари ўз мамлакатлари аҳолисининг узоқ йилларга мўлжалланган демографик сиёсатини аниқлаб, бунда уларни социал, маданий, иқтисодий таъминланиши, оила сони, уларни маълумот олиш имкониятларини эътиборга олишлари керак. Кишилар нафақат техник билимларни ўзлаштиришлари, ахлоқий жиҳатдан ҳам етук бўлиб шаклланишлари керак. Айниқса, цивилизациядан узоқроқ бўлган, қабила бўлиб яшовчи кишилар алоҳида эътиборга муҳтож, чунки иқтисодий ривожланиш кучлари уларнинг азалдан яшаб келган ҳаёт тарзини ўзгартиради (ўрмон, табиат бойликларини ўзлаштирилиши). Ҳукумат раҳбарлари уларни тан олиб, оддий аҳоли фикрларини эътиборга олишлари керак, янги ишлаб чиқариш технологияларига ўргатиб, уларни жалб қилиш лозим.   

Ривожланаётган мамлакатларнинг шаҳар раҳбарлари шаҳар халқини тоза сув, санитария, мактаб, транспорт кабиларга бўлган талабини қондириш учун етарли маблағга ва хуқуқга эга эмаслар. Бунинг оқибатида шаҳарларда одамлар ўзларига оддий қулайликларга эга бўлмаган уй-жой қуриб олмоқдалар (шаҳар четларида). Булар ҳар хил юқумли касалликларни кўпайиш манбаига айланиб, ташқи муҳитни бузади.

Урбанизация муаммосини ҳал қилиш учун ҳукумат раҳбарлари узоқ йилларга мўлжалланган аҳоли пунктларини ривожланиш стратегиясини ишлаб чиқишлари керак. Қайсики у кичикроқ шаҳарларни ва унга яқин қишлоқ хўжалигини ривожлантириш чораларини кўзда тутади. Бу билан катта шаҳарлардаги юклама (нагрузка) камаяди. Бунинг учун солиқ, нарх қўйилиши, транспорт, соғлиқни сақлаш, саноат соҳасида қилинадиган ишларни ўзгартиришлари лозим.   

Атроф муҳитни муҳофаза қилишда табиатдаги жараён ва ҳодисаларнинг узвий боғлиқлиги, ресурслардан фойдаланишда маҳаллий шароитларни ҳисобга олиш, бир ресурс ёки табиат компонентини муҳофаза қилиш орқали бошқа компонентларнинг ҳам муҳофазасини таъминлаш, ишлаб чиқариш жараёнида табиатни муҳофаза қилиш каби принцип ва қоидаларга амал қилиш лозим. Табиатни муҳофаза қилишнинг илмий, иқтисодий, соғломлаштириш, тарбиявий, эстетик ва бошқа турли мақсадларни ажратиш мумкин.

Инсон кундалик хаёт эҳтиёжларини қондириш учун табиатни ўзгартиради ва ундан фойдаланади. Табиатдан фойдаланиш муҳим сиёсий ва социал-иқтисодий муаммо ҳисобланади. Табиий ресурслардан фойдаланиш, муҳитнинг ифлосланиши давлатлараро келишмовчилик, ҳатто уруш ҳаракатларини келтириб чиқариши мумкин. Табиатдан фойдаланиш талабларининг бузилиши катта иқтисодий зарар етказмоқда.

Жамият ҳаётини яшаш воситаси бўлган турли табиий ресурсларсиз тасаввур қилиб бўлмайди. Табиий ресурс деганда инсоннинг ҳаёти, хўжалик фаолияти учун зарур бўлган барча табиий жисмлар, ҳодисалар, жараёнлар тушунилади. Хилма-хил табиий ресурслар жамият мавжудлигининг асосий манбалари ҳисобланади. Табиий ресурслар таснифини билиш учун улардан оқилона фойдаланишда муҳим аҳамиятга эга. Сув ва ҳаво сифат жиҳатдан тугайдиган ресурс ҳисобланади. Ўсимлик ва ҳайвонларни фақатгина маълум популяцияси сақланиб қолган ҳолдагина қайта тиклаш мумкин. Ер ости қазилмаларнинг тикланмаслигини ҳисобга олиб, улардан оқилона фойдаланиш катта аҳамиятга эга.

ТАБИИЙ РЕСУРСЛАР ТАСНИФИ

	                       Тугайдиган ресурслар
	Тугамайдиган ресурслар

	Тикланмайдиган ресурслар
	Тикланадиган ресурслар
	Ҳаво, сув ресурслари, энергия (Қуёш энергияси, ядро, геотермал, шамол, тўлқин энергиялари)

	Ер ости қазилмалари (кўмир, нефть, газ, руда ва ҳ.к.)
	Тупроқ, ўсимлик ва ҳайвонлар, сув ресурслари
	


Фан ва техника тараққиёти шароитида табиатдан ва унинг ресурсларидан фойдаланиш, уларни муҳофаза қилиш қуйидаги вазифаларни комплекс ҳолда амалга оширишни талаб этади: 1) табиатни кишиларни яшаш макони, руҳий ва эстетик эҳтиёжини қондирувчи шарт-шароит сифатида тоза сақлаш; 2) жонли ва жонсиз табиий ресурсларни ишлатишнинг кўламини, миқдорини ва характерини тартибга солиш; 3) ишлаб чиқаришда истеъмол қилинадиган хом ашёнинг кўп қисмини чиқиндига чиқариб, атроф табиатини ифлословчи, аллақачонлар ўз асрини яшаб бўлган эски техник ва технологик жараёнларни кам чиқинди чиқарадиган замонавий технология билан алмаштиришга эришиш; 4) табиий ресурслардан саноат ишлаб чиқаришининг узоқ муддатли ўсишини ҳамда келажак авлодларнинг ҳар томонлама ривожланишини баравар ҳисобга олган ҳолда фойдаланишга эришиш.

      Реал ва потенциал милий ва халқаро аҳамиятдаги ресурсларни ажратса бўлади. Давлат ўз ҳудудидаги ресурсларга эгалик қилади ва уларни турли шаклда фойдаланади, муҳофаза қилади. Дунё океанлари ресурслари, атмосфера ҳавоси, антркатида табиий ресурслари, космик фазо, кўчиб юрувчи ҳайвонлар умумжаҳон ресурслари ҳисобланади. Улардан фойдаланиш ва муҳофаза қилиш фақатгина халқаро келишувлар ёрдамида, турли мамлакатлар иштирокидагина муваффақиятли амалга оширилиши мумкин.

Кўп йиллар давомида хом ашё базаси бўлиб келган Ўзбекистонда табиий муҳит ҳолати анча аянчли ҳолга етиб қолган. Ер ости бойликларининг исрофгарчилик билан ўзлаштирилиши натижасида катта майдондаги унумдор ерлар яроқсиз ҳолга тушган. Сув, ҳаво, тупроқ ифлосланган. Обикор ерларда эрозия, чўлга айланиш, шўр босиш жараёнлари тезлашган. Йирик саноат марказлари, катта шаҳарларда мураккаб экологик вазият кузатилмоқда. Орол денгизи, Оролбўйи муаммолари яна кўплаб экологик жумбоқларни келтириб чиқармоқда. Ўзбекистонда турли хасталикларнинг кўпайиши ва атроф муҳитнинг ифлосланиши ўртасида бевосита боғланишлар кузатилаяпти.

Ўзбекистонда атроф муҳитнинг ифлосланиши ва унинг оқибатлари ўзига хос хусусиятларга эга. Иссиқ иқлим шароитида ҳаво, сув, тупроқ сифатининг бузилиши инсонлар соғлигига айниқса кучли таъсир кўрсатади. Ўзбекистонда йирик шаҳарлар ва саноат марказлари тоғ олдида, тоғ оралиқ ботиқларида жойлашганлиги туфайли атмосфера ҳавоси ва бошқа барча компонентларнинг ифлосланиш даражаси нисбатан юқори бўлади. Қишлоқ хўжалигида минерал ўғитлар ва заҳарли кимёвий моддалар кўплаб ишлатилиши атроф муҳит ифлосланишининг ортишига олиб келган. Инсон таъсирининг кучайиши натижасида Ўзбекистондаги ўсимлик ва ҳайвон турлари камайиб, ноёб табиат гўшалари бузилмоқда. Умумий сони 22 млн.дан ошган Ўзбекистон аҳолиси ҳар йили ўрта ҳсиобда 250-400 минг кишига кўпаймоқда. Бундай шароитда аҳолини зарур яшаш муҳити ва барча керакли маҳсулотлар билан таъминлаш долзарб ва энг устувор масала бўлиб қолмоқда.

9-маъруза. Табиий ресурслардан фойдаланишни бошқариш (2-соат)
Режа:

1.Табиий ресурслардан фойдаланишни бошқариш, унинг типлари, асосий принциплари. 

2.Экологик ёндашув ва иқтисодий ёндашувни хамоханглиги, технологик такомиллашув. 

3.Ўзбекистонда табиий ресурслардан оқилона фойдаланишнинг хуқуқий масалалари. 

4.Асосий қонунлар, экологик жиноятлар ва улар учун жавобгарлик масалалари. 

Ҳар бир соҳанинг ўзига хос атама ва илмий тушунчалари мавжуд. Шунинг учун ҳам ҳар бир мутахассис ўзига ёққан ёки ўзича тўғри деб ҳисоблаган атама ва тушунчалардан фойдалана билишга масъулият билан қараши керак. Ҳар бир атама ва тушунча илмий асосланган бўлиши билан бир қаторда содда, тушунарли бўлиши зарур. Қуйида амалиётда қўлланилаётган баъзи экологик, табиатдан фойдаланиш ва табиатни муҳофаза қилиш соҳаларига оид атама, тушунчаларга изоҳ берилади.

Табиат инсониятнинг яшаши учун, унга бевосита ва билвосита таъсир кўрсатадиган табиий шароит. Табиат - чўл, адир, тоғ, яйлов, ўрмон, дала, теварак-атроф ва шу кабиларнинг табиий шароити, манзараси. Табиат - табиёт фанларининг (физика, астрономия, механика, кимё, биология, география, геология ва бошқалар) ўрганадиган объекта. Табиат - бирор нарсанинг хусусиятлари ва ўзига хос белгилари. Табиат - инсоннинг феъли, хулқ-атвори, кайфияти, руҳий ҳолати, диди ва фаросати, ҳатто яратувчи, илоҳий куч ҳисобланади.

Инсонни ўраб турувчи борлиқ инсоният мавжудлигининг зарурий асосидир. Табиат барча ижтимоий-иқтисодий босқичларда инсонлар фаолиятининг моддий асоси бўлиб келган. Инсон ва табиат бир-биридан ажралмас ва ўзаро узвий боғлиқдир. Чунки табиат ҳар бир одам ва бутун жамият учун зарурий ҳаёт муҳити ва моддий ресурсларнинг яккаю ягона манбаидир. Табиат ва табиий ресурслар кишилик жамияти вужудга келадиган ва ривожланадиган асос, кишиларнинг моддий ва маънавий эҳтиёжларини қондирадиган биринчи манбадир. Табиат ва жамият, бир-бири билан боғлиқ ҳолда бир бутунликни ташкил этади. Шу сабабли, кишилик жамиятининг ўзи ҳам, маълум маънода табиатнинг бир қисми бўлиб, атрофини ўраб турувчи табиий муҳит билан модда алмашинишида муҳим роль ўйнайди. Одам, айни вақтда, ҳам биологик, ҳам ижтимоий ҳодисадир. Табиат инсонга бошқа тирик организмлар қатори таъсир ўтказади. Бироқ инсоннинг табиатга бўлган таъсири эса, онгли таъсир бўлиб, ижтимоий мазмун касб этади.

Шундай қилиб, инсон меҳнати туфайли, ҳайвонлардан фарқ қилиб, табиий муҳитнинг биологик назорати остидан чикди ва ўзининг элементар физиологик функциялари эҳтиёжини катта доирада қондириш имкониятини олди. Меҳнат, ақл-идрок ва ижтимоий фаолият инсонни эволюциянинг энг юқори даражасига кўтарди ва унинг табиатга кўрсатадиган таъсирининг оқилона бўлишини белгилаб берди.

Табиат жамиятга хом ашё, энергия ва ҳатто эстетик бойликлар беради, уни ўзининг ташкил топиши, тузилиши, ривожланиши қонуниятлари тўғрисидаги маълумотлар билан қуроллантиради, ишлаб чиқаришга ва ижтимоий жараёнларнинг боришига фаол таъсир кўрсатади.

Табиатда унсурларни ўзаро нисбати ўзгарса, жой табиати ва ландшафти ўзгариши мумкин. Масалан: сувга танқис, чўлли ҳудудда баъзи сабаблар билан сув кўпайиб кетса, янги ботқоқликлар, шўр ерлар вужудга келади ва жойнинг микроиқлими, тупроқ-ўсимлик қоплами, ҳайвонот дунёси, яъни табиати ўзгаради. Шунинг учун табиат унсурларига таъсир кўрсатишдан олдин оқибатда пайдо бўладиган натижаларни олдиндан кўра олиш ва башорат қила билиш керак бўлади.

Табиатдан фойдаланиш - табиат ва табиий ресурслар имкониятини ҳисобга олган ҳолда, улардан тўғри фойдаланишининг турли шакллари, жамиятнинг моддий ва маданий талабларини қондириш учун табиатдан ва унинг ресурсларидан тўғри фойдаланиш, табиат қонунларини ҳисобга олган ҳолда кишилик жамияти манфаатларини кўзлаб, табиатни ўзгартириш, кишилик жамиятини Ернинг географик қобиғига таъсири мажмуаси ва табиат, табиий ресурслардан тўғри фойдаланиш ва уни муҳофаза қилиш тўғрисидаги фандир.

Табиатдан фойдаланишдаги омиллар - табиат бойликларидан фойдаланиш жараёнига таъсир кўрсатадиган омиллар (абиотик, биотик ва антропоген) ҳамдир. Омиллар қуйидаги уч гуруҳга бўлинади: табиат бойликларига таъсир кўрсатадиган, ишлаб чиқаришга таъсир (муҳит ифлосланиши) кўрсатадиган, табиатдан фойдаланувчи инсонга таъсир кўрсатадиган.

Экологик омил - тирик организмларни турли жойларда мослашишини амалга оширувчи муҳитнинг жами табиий ва сунъий шароитларидир. Экологик омиллар келиб чиқиши (генезис) бўйича қуйидагиларга бўлинади: коинот, абиотик, биотик, антропоген, биологик ва бошқалар.

Табиат омили - турли табиий ҳодиса ва жараёнларнинг ҳаракатдаги кучининг таъсири. Улар таъсири оқибатида табиий, ландшафтлар ўзгариши мумкин.

Табиатни муҳофаза қилиш - давлат, халқаро, жамоат, илмий-техник, ишлаб чиқариш, иқтисодий ва маъмурий ташкилотлар томонидан табиатни илмий асосда инсоният манфаатларини кўзлаб сақлашга, табиатдан ва унинг ресурсларидан тўғри фойдаланишга, онгли равишда ўзгартиришга, унинг маҳсулдорлигини сақлаб қолишга ва атроф-муҳитни иложи борича табиий ҳамда тоза сақлашга қаратилган тадбирлар мажмуасидир. Табиатни муҳофаза қилиш асосан қуйидагича олиб борилади:

1) алоҳида ажратилган ҳудудларда баъзи турлар, табиат унсурлари ёки компонентлари табиий ҳолда сақланади ва кўпайтирилади;

2) табиатга таъсир этиб, ундан тўғри фойдаланиб маданий ландшафтлар ҳосил қилинади.

Табиатни муҳофаза қилишнинг дастлабки босқичида йўқолиб бораётган алоҳида ўсимлик ва ҳайвон турларининг муҳофазаси амалга оширилган. Инсониятнинг эҳтиёжлари ўсиб, табиий ресурслардан фойдаланиш кучайганидан кейин, тикланадиган ва тикланмайдиган ресурсларни муҳофаза қилиш ва улардан тўғри фойдаланиш босқичи вужудга келган. XIX асрнинг ўрталаридан бошлаб табиий ресурслар билан бир қаторда, табиий худудий комплекслар - алоҳида ноёб ҳудудларни муҳофаза қилиш босқичи ажратилди.

1-чизма. Инсон меҳнати фаолитининг табиатга таъсири омиллари ва шакллари

Атроф-муҳитни ҳозирги замон экологик муҳофазаси босқичи, инсоннинг табиатга таъсири умумсайёравий масштабга етган. XX аср ўрталаридан бошланган бу босқичнинг асосий вазифаси экологик тизимларни муҳофаза қилиш, уларнинг ўз-ўзини тиклаш қобилиятини таъминлаш ва биосферадаги мувозанатни сақлашдир. Бунда табиатдан оқилона фойдаланиш ҳал қилувчи аҳамият касб этади.

Кишилик жамияти ва табиат бир бутундир. Жамият ривожланган сари инсоннинг табиатга таъсири ортиб боради. Табиий омиллар билан антропоген омиллар ўзаро уйғунлашиб табиий ландшафтларнинг ўрнига антропоген ландшафтлар вужудга келади. Ўзгартирилган табиий муҳит, ландшафтларга инсон аралашиб турмаса, улар ўз табиий ҳолатига қайтишга мойил бўлади. Инсоннинг табиатдан фойдаланиши зарурий эҳтиёж, инсон табиатдан қанча кўп фойдаланса, табиатда шунча кўп ўзгаришлар рўй беради. Бунга қатор мисоллар келтириш мумкин.

Табиатнинг бир бутунлиги табиий бойликлардан комплекс фойдаланиш зарурияти билан боғлиқ. Чунки, табиат унсурлари (иқлим, ер-сув, ўсимлик ва ҳайвонот дунёси, фойдали қазилмалар) табиатнинг ажралмас таркибий қисмларидир. Табиий ресурсларнинг ҳар бири комплекс фойдаланишни талаб этади. Масалан: дарёдан электр энергияси манбаи, турли балиқ, сув қушлари ва бошқа ҳайвонларнинг макони, қишлоқ хўжалик ерларини суғориш манбаи, транспорт воситаси, чучук сув манбаи, рекреация - туризм объекти ва бошқа соҳаларда фойдаланиш мумкин.

Табиатдан фойдаланиш ва уни муҳофаза қилишда ҳар хил катта-кичик ҳудудлар, ҳатто кичик жойнинг маҳаллий шароити, табиий бойлигининг ҳолати ҳисобга олинади ва бу билан регионалликка амал қилинади.

Табиий фанлар (биология, география, геология, физика, астрономия, математика, кимё ва бошқалар) экология, табиатдан фойдаланиш ва уни муҳофаза қилиш билан бевосита боғлиқдир. Бунга қатор мисоллар келтириш мумкин. Масалан: табиий муҳит қатор табиий фанларнинг илмий тадқиқот предмети ҳисобланади. Барча илмий ва илмий-технологик ишлаб чиқаришлар табиий фанларнинг илмий, амалий хулосаларига таяниши керак.

Табиат бойликларидан тўғри фойдаланиш ва уни муҳофаза қилиш фақатгина табиий фанларининг ўрганадиган объекти бўлибгина қолмасдан, балки ижтимоий фанларнинг ҳам ўрганадиган объекти ҳисобланади. Унинг илмий, технологик, иқтисодий, табобат, юридик, маданий, тарбиявий ва бошқа қирралари бир бутун мажмуа жараён бўлиб, аниқ ифодаланган фанлараро характерга эга.

Табиатдан фойдаланиш ва уни муҳофаза қилишда жуда кўп, хилма-хил омиллар мавжуд: ижтимоий-иқтисодий, сиёсий-фалсафий, соғломлаштириш-гигиена, юридик, эстетик, таълим-тарбиявий, илмий ва бошқалар. Юқоридаги жиҳатларини ўнлаб фанлар ва уларнинг тармоқлари ўрганади.

Ҳозирги вақтда табиий бойликларга эҳтиёж кундан-кунга ортиб бормоқда. Шу сабабли, ҳар бир ёшда ижтимоий онгни шакллантириш ва тараққий эттириш керак. Ижтимоий онг шакллари хилма-хиллиги, объектив оламнинг - табиат ва жамиятнинг бойлиги, серқирралиги ва турли-туманлигидан келиб чиқади. «Табиатдан фойдаланиш ва уни муҳофаза қилиш» курси ишлаб чиқаришнинг географик жойлашиши. унинг турли давлатлар ва ҳудудларда ривожланиш шароити ва хусусиятларини ўрганадиган ижтимоий-иқтисодий география билан чамбарчас боғлиқдир. Ижтимоий-иқтисодий географиянинг асосий тармоқларидан ҳисобланган жойнинг табиий бойликларига хўжалик нуқгаи назаридан баҳо бериш ҳам киради. Чунки, табиий шароит хўжаликка, меҳнат унумдорлигига, аҳоли ва аҳоли жойларининг тарқалиш хусусиятларига катта таъсир кўрсатади. Шунинг учун, соҳа тадқиқотларида ҳудуднинг табиий бойликларини иқтисодий баҳолаш катта аҳамиятга эга.

«Табиатдан фойдаланиш ва уни муҳофаза қилиш» курси «Иқтисодий назария», «Ишлаб чиқариш кучларини жойлаштириш», «Миллий иқтисодиёт», «Минтақавий иқтисодиёт», «Статистика» ва бошқа иқтисодий фанлар билан узвий боғликдир. Масалан: ишлаб чиқарувчи кучларни жойлаштиришда жумладан, айрим давлат ёки ҳудудларда саноат, қишлоқ хўжалиги, транспортнинг тақсимланишида табиий шароит ва ресурсларнинг аҳолининг сони, таркиби муҳим аҳамият касб этади. Ишлаб чиқарувчи кучлар, ўз навбатида, табиий бойликлардан фойдаланишга, ижтимоий меҳнат унумдорлигига, ижтимоий такрор ишлаб чиқариш жараёнига таъсир кўрсатади.

Илмий-техника тараққиёти меҳнат воситаларининг такомиллашишига, ўз навбатида табиий муҳитга ишлаб чиқариш таъсирининг кучайишига ва унинг ифлосланишига олиб келади. «Демографик портлаш», яъни ер юзи аҳолиси сонининг кескин ошиши ҳам табиатга салбий таъсир кўрсатмокда. Антропоген таъсир глобал экологик тизим биосферанинг фаолиятига ҳам жиддий таъсир етказиб, умумсайёравий экологик ҳалокат хавфини келтириб чиқармоқда.

Табиатни муҳофаза қилишнинг илмий, иқтисодий, соғломлаштириш, тарбиявий, эстетик мақсадлари адабиётларда етарлича ёритилган. Инсониятнинг табиатга, турли босқичдаги табиий мажмуаларга турлича таъсири юқори даражага кўтарилган бугунги кунда, экологик мувозанат бузилишининг олдини олиш муаммоси ҳал қилувчи аҳамиятга эга бўлмоқда.

Экологик вазиятни ўрганиш, табиатдан фойдаланиш ва табиатни муҳофаза қилишни тўғри ташкил этиш муҳим аҳамиятга эга. Экологик вазиятни ўрганиш табиий муҳит ҳолатини кузатиш ва тўғри бошқариш, яъни мониторингни ташкил қилишга боғлиқ. Мониторинг баъзи объект ёки ҳодисаларни кузатишни, яъни табиий муҳитдаги антропоген ўзгаришларни кузатишни, баҳолашни ҳамда башорат қилишни ўз ичига олади.

Ҳозирги кунда халқ хўжалигининг турли соҳаларида, туман, шаҳар, вилоятларнинг табиий муҳитга таъсирини назорат қилиш учун экологик паспортлаштириш амалга оширилмоқда. Экологик паспорт барча чиқиндилар манбалари тўғрисида ва уларнинг таъсир даражаси ҳақида маълумот беради.

Табиатдан фойдаланиш, табиатни муҳофаза қилиш принциплари Ўзбекистон Республикаси Конституциясида ўз аксини топди. Давлат ташкилотларининг бу соҳадаги фаолияти ҳам Конституцияда белгиланди. Ҳар бир давлатда табиат муҳофазаси бўйича алоҳида қонун қабул қилинади. Табиатни муҳофаза қилишга қаратилган қонунларни бузган шахслар маъмурий, моддий ва жиноий жавобгарликка тортилади. Экология ва маданият тушунчалари узвий боғланган. Аҳолининг маданий савияси қанчалик юқори бўлса, ўша жойда экологик шароит шунчалик тоза, яшаш муҳити қулай бўлади. Ҳар бир мутахассис, қайси соҳада фаолият кўрсатишидан қатьи назар аҳолининг умумий экологик маданияти савиясини юксалтиришга ўз ҳиссасини қўшиши керак. Бу борада юксак экологик маданиятни ўз ичига олган миллий маданий кадриятлар, урф-одатларни тиклаш ҳам муҳим аҳамиятга эга.

Табиатдан фойдаланиш ва уни муҳофаза қилиш ҳам табиий географик, ҳам иқтисодий географик ва ўз навбатида назарий ҳамда амалий характердаги фандир. Фаннинг айнан географик характерга эгалиги, унинг ўрганиш объекти, қамрови билан бевосита боғлиқ.

Агар, «Табиатдан фойдаланиш ва уни муҳофаза қилиш» курси глобал қамровдаги ёки дунё масштабидаги билимларни ўрганишга қаратилса, табиий географик нуқтаи назардан дунё миқёсидаги ресурслар захираси, уларни ўзлаштириш ҳолати ҳақидаги маълумотлар ўрганилса, иқтисодий географик жиҳатдан жаҳон хўжалиги истеъмол доираси, ресурслар танқислигининг жаҳон хўжалиги ривожланишига таъсири ўрганилади. Социал географик нуқтаи назардан эса жаҳон ҳамжамиятининг табиатдан фойдаланиш ва уни муҳофаза қилишдаги саъй-ҳаракатлари, минтақавий ёки маҳаллий қамровдаги билимлар ўрганилса, табиий географик жиҳатдан табиат комплекслари (ТК), иқтисодий географик нуқтаи назардан минтақа хўжалиги, иқтисодий районлар, уларнинг ресурс салоҳияти ва қайта барпо бўлиш хусусиятлари ўрганилади. Социал географик жиҳатдан табиатдан фойдаланиш ва муҳофаза қилишдаги минтақа халқлари ва аҳолисининг фаолияти ўрганилади.

10-маъруза. Табиий ресурслардан оқилона фойдаланиш ва халқаро ҳамкорлик (2-соат)
Режа:

1.Табиий ресурслардан фойдаланиш ва халқаро ҳамкорлик масалалари.

2.Табиатни муҳофаза қилиш ва ундан фойдаланиш соҳасидаги халқаро ҳамкорлик ва унинг асосий шакллари. 

3.Давлатлараро шартнома, конвенциялар ва уларнинг табиий ресурслардан фойдаланишдаги аҳамияти. 

4.БМТ ва атроф муҳит масалалари. Ҳалқаро ташкилотлар ва табиатни муҳофаза қилиш. 

Бироқ, бу келгуси авлодни табиат неъматларидан маҳрум этиш дегани эмас. Бугунги кунда атроф-муҳитни муҳофаза қилишдаги жаҳон ҳамжамиятинтг асосий мақсади инсониятнинг табиатни ўзгартиришдаги фаолиятини тартибга солиш, биологик ранг-барангликда мувозанат ўрнатиш, соғлом авлодни улғайтириш.
Ўзбекистондаги ЭКОСАН жамғармаси, табиатни муҳофаза қилиш қўмитаси ва Осиё ривожланиш банки ҳамкорлигининг моҳияти ҳам шунга қаратилган. Ўзбекистон Республикасининг мустақилликка эришиши натижасида ўз иқтисодий-экологик сиёсатини юритиш имконини берди. Натижада нафақат Орол фожеаси сўнгги юз йил давомида бутунлай харобага айланган, эскилик сарқити деб қаралган муқаддас қадамжолар қайта таъмирланди ва ўзининг асл ҳолатига келтирилди. Ҳозирги кунда бу зиёратгоҳлар ислом оласи учун муқаддас ҳисоблансаҲозирги вақтда глобал характерга эга бўлган экологик муаммоларни ҳал қилишлик муҳим ва зарур эканлиги бутун дунё мамлакатлари томонидан тан олинди. Мамлакатларнинг географик ўрни ва иқтисодий ривожланишидан қатьи назар, уларнинг серқирра ва ўзаро боғлиқлиги умумий чора ва таклифларни ишлаб чиқишни талаб қилади. Шу билан бирга, жаҳоннинг турли мамлакатлари атроф-муҳитни соғломлаштириш дастурларини ҳаётга татбиқ қилиш бўйича бир хил имкониятга эга эмас. Бу борада ҳамкорлик ва дунё ҳамжамиятининг ёрдами ҳам муҳимдир.

Табиатдан фойдаланиш ва уни муҳофаза қилишдаги халқаро аспектлар қуйидаги тадбирларни ўз ичига олади:

- табиатдан фойдаланиш миллий дастурларини татбиқ қилишда тажриба алмашув;

-давлатлараро дастур ва битимларни яратиш ва жорий қилиш;

-«атроф-муҳитни»ҳолатини назорат қилиш бўйича халқаро ташкилотларни таъсис қилиш ва қабул қилинган битимларни бажариш.

Ҳозирги вақтда барча ривожланган мамлакатларда атроф-муҳитни муҳофаза қилиш миллий дастурлари ишлаб чиқилиб, қабул қилиниб ишламоқда. Бу дастурларни ҳаётга татбиқ қилиш, биринчи навбатда тўпланиб қолган ифлосланишни йўқотишга қаратилади, кўзда тутилган чоралар асосан ишлаб чиқариш фаолиятида келиб чиққан нохуш натижаларга тааллуқли бўлади ва деярли атроф-муҳитни бузувчи бош сабабларга қаратилади. Бундай ёндашув дастлаб ўзини оқлади, кейинчалик эса баъзи ҳолларда экотизимни бузилганлиги сабабли тезкорлик билан уни қутқаришга тўғри келди. Ҳозир буларга бошқача урғу бериляпти. Кўпгина мамлакатларда табиатдан фойдаланиш бўйича мажмуали дастурлар қабул қилинган. Булар қонуний равишда амал қилади. Унда табиатдан фойдаланиш фаолиятини тартибга солиш бўйича давлатнинг кучли роли ўз ифодасини топган, ҳуқуқ ва масъулияти аниқланган.

Ривожланган мамлакатларда табиатдан фойдаланиш тадбирларига давлатнинг аралашуви сезиларли характерга эга. Бошқариш тизимлари тузилиб, уларда табиатдан фойдаланиш сиёсатининг мақсади, уларнинг объектлари (ҳаво бассейни, сув тизимлари, ер ресурслари, ўрмонлар ва бошқалар) кўрсатилган. Атроф-муҳит мониторинги, жараёнларни бошқариш, молиялаштириш, табиатдан фойдаланиш фаолиятларини рағбатлантириш қоидалари ишлаб чиқилган.

Охирги йилларда атроф-муҳит ҳолатига масъул тармоқ вазирликларини ўз ичига олган давлат бошқарув органларининг кўпайиши тенденцияси кузатилмоқда. Барча мамлакатларда миллий масштабда табиатдан фойдаланиш сиёсатига раҳбарликни уюштирувчи марказий органлар пайдо бўлди. Масалан, Японияда атроф-муҳитни муҳофаза қилиш бошқармаси, Францияда вазирлик, АҚШ да атроф-муҳитни муҳофаза қилиш бўйича Федерал Агентлик (қатор штатларда ўз бўлимига эга) ва бошқалар.

Табиатни муҳофаза қилишни давлат томонидан тартибга солиш усулларини турлилигига қарамасдан, бу ерда умумийлик шундан иборатки, давлат табиат муҳофазаси сиёсатининг мақсадларини ўрнатади, табиатдан фойдаланувчилар билан ўзаро муносабат меъёрларини, яъни хўжалик механизми деб аталувчи қоидаларни ишлаб чиқади. Бу механизм ўзининг элементлари билан иқтисодий ва ноиқтисодий характерга эга бўлиб, бозор муносабатлари асосида ҳаракат қилади. Кўпгина ривожланган мамлакатларда экологик сиёсатни ўтказиш ва ҳаракат қилиш асосида турли хил ифлосланиш стандартларини ўрнатиш йўли билан атроф-муҳитни меъёрий сифат ҳолати принципларига асос солинди. Бу андозага ўтиш билан солиқ сиёсатига мос равишда (жазоловчи, кечирувчи ва рағбатлантирувчи характерга эга бўлган) имтиёзли кредит бериш, меъёрий ва меъёридан ортиқ даражаси учун тўловлар, жарима солиш ва бошқалар амалга оширилади. Ноиқтисодий чораларга қуйидагилар киради:

1.  ишлаб чиқаришни бевосита тақиқлаш;

2. корхонани ёпишни маъмурий ҳал қилиш;

3. жисмоний жавобгарликка тортиш.

Масалан, АҚШ табиатни муҳофаза қилиш Агентлиги ҳар бир фуқаро ёки компанияга меъёридан ортиқ ифлослантирганлиги учун қарши жиноий иш қўзғатиб, қамоқда ўтириш муддатини ўрнатиш ҳуқуқига эга. Ҳозирги вақтда табиат муҳофазаси бўйича фаол сиёсатга ўтиш ривожланаётган мамлакатларга хосдир. Уларда чегаралаш ишлаб чиқариш ҳажмини, ўсаётганлиги билан эмас, балки «ифлос» ишлаб чиқариш корхоналар сонининг кўпайиши билан боғлиқ. Кўпгина ривожланаётган мамлакатларда табиат муҳофазаси бўйича қонунлар ишлаб чиқилди, давлат органлари таъсис этилди, экотизимни сақлаш дастурлари яратилмоқда, ифлосланиш андоза ва меъёрлари ишлаб чиқилмоқда, «Учинчи дунё» мамлакатлари учун, албатта, ривожланган мамлакатлар тажрибаси, хусусан, ресурсларни тежаш, чиқиндисиз технология, аграр соҳада ҳосилдорликни кўтариш ва ёқилғи-энергетика ресурсларидан фойдаланиш самарадорлиги кабилар муҳимдир. Бу тажрибалар табиат муҳофазаси бўйича жуда кўп муаммоларни ечишда, умумий социал-иқтисодий ривожланиш вазифаларини амалга оширишда хатоликларга йўл қўймасликка имкон беради.

Давлат мустақиллигига яқинда эришган мамлакатларда (Европа, Россия, МДҲ) табиат муҳофазаси бўйича тажрибалар режали «Марказдан бошқариш» даврида тўпланган эди. 70-80 йилларда табиат муҳофазаси бўйича қатор қонуниятлар ишлаб чиқилди ва қабул қилинди, табиат муҳофазаси бўйича давлат бошқарув тизими яратилди, иқтисодий мониторинг (назорат пунктлари тизими ва сув ҳавзалари ҳолати) барпо қилинди.

Иқтисодий таъсир қилиш элементлари (солиқ, дотация, жарима, имтиёз), экологик фондлар тузила бошланди. Қатор мамлакатларда ишлаб чиқаришда чиқиндисиз технологиялар қўлланила бошланди. Ҳозирги вақтда, бу тажрибаларнинг ижобий томонларини сақлаб қолиш муҳим аҳамиятта эга. Мураккаб социал-иқтисодий шароитда табиат муҳофазаси учун сарф-харажатларни тежашга мойиллик бўлади. Шу билан бирга, бозор иқтисодиётига ўтиш нафақат мамлакатни иқтисодий аҳволини яхшилайди, балки унда экологик вазиятни яхши томонга ўзгартиради.

Биринчидан, бу қайта қуриш тизимини зарурлиги, яъни хўжаликнинг «оғир» секторида қатор самарасиз ишлаб чиқариш корхоналарни йўқотиш ва марказлашган иқтисодиёт учун хос бўлган ресурслардан фойдаланишни тўхтатиш билан боғлиқ.

Иккинчидан, корхоналарни давлат молиясига кириб боришини, ресурсларни субсидия қилишни тўхтатиш билан боғлиқ. Бу ресурсларни истеъмол даражасини, хусусан энергиясизликни пасайтиради.

Учинчидан, капиталнинг ҳақиқий қийматига ишонч ҳосил қилиш билан боғлиқ. Хомашё ресурсларидан фойдаланишда исрофгарчиликка барҳам бериш билан бирга, ишлаб турган корхоналарда жиҳозларни узлуксиз алмаштириб туришга тўғри келади ҳамда янгиларини қуриш ва ески технологиялар эса консервация қилинади.

Тўртинчидан, хусусийлаштириш билан боғлиқ, яъни давлатни экологик харажатлардан холи қилиш. Охирги йилларда бозор иқтисодиётига ўтаётган мамлакатларда зарарли чиқиндилар ҳажми кескин камайди. Бу биринчи навбатда, иқтисодиётни ислоҳ қилиш шароитида ишлаб чиқаришнинг пасайиши билан боғлиқ бўлди.

Халқаро ташкилотлар ва халқаро ҳамкорлик конвенциялари

Атроф-муҳитни муҳофаза қилиш бўйича ҳамкорлик ҳозирча чорак асрлик тарихга эга. 70-йилларнинг бошларига келиб, шу нарса равшан бўлдики, жамият ва табиат муносабати натижасида инсоният учун офат келтирувчи муаммолар келиб чикдики, бу ҳам бўлса, биосферада бартараф этиб бўлмайдиган ўзгаришлардир. Шунинг учун атроф-муҳит муҳофазаси вазифаси халқаро характерга эга бўлиб қолди. Бу муаммони ҳал қилишнинг ҳозирги замон босқичига асосан 1972 йилдаги Стокгольм конвенцияси асос солди. Унинг қарорига биноан, дунё миқёсида атроф-муҳит бўйича БМТ дастурини амалга оширувчи ЮНЕП ташкилоти тузилди. Унинг штаб квартираси Найробида жойлашган. ЮНЕПнинг раҳбар органи бўлиб, ҳар тўрт йилда БМТ бош ассамблеяси томонидан сайланадиган бошқарувчилар кенгаши ҳисобланади. Кенгашнинг вазифалари қуйидагилар:

4. атроф-муҳит муҳофазаси бўйича халқаро ҳамкорликда бош бўлиш;

5. тадбирлар ўтказишга тавсияномалар бериш;

6. дастурларни амалга оширишда раҳбарлик қилиш;

7. атроф-муҳитни дунёда муттасил равишда тузатиб бориш;

8. атроф-муҳит бўйича баҳо, билим ва ахборотлар тўплашда ҳамжамиятларга ёрдам бериш.

Шу муносабат билан атроф-муҳит муҳофазаси кўп қиррали мажмуали муаммо бўлиб, ЮНЕП фаолиятига қўшимча тарзда уни алоҳида жиҳатлари билан автоном мақомига эга БМТ нинг қуйидаги ихтисослаштирилган ташкилотлари шуғулланадилар:

ГЭФ (глобальный экологический фонд) — 90-йиллар бошларида ташкил этилган бўлиб, сайёравий характерга эга ва асосан ривожланаётган мамлакатларга ёрдам беради. Бу фонд фаолиятида учта халқаро структура иштирок этади: 

1) БМТ нинг ривожланиш дастури; 

2) Атроф-муҳит бўйича БМТ дастури; 

3) Жаҳон Банки. 

Дастлаб тўртта энг мухим йўналиш молиялаштирилди:

9.  иқлимнинг илиқлашиши;

10.  халқаро сувларнинг ифлосланиши;

11.  биологик турфа оламнинг камайиб бориши;

12.  озон қатламининг сийқаланиши.

Бу юқоридаги барча ташкилотлар мустақил бўлиб, ҳуқуматлараро келишув асосида тузилган ва кенг халқаро нуфузга эга. Булардан ташқари атроф-муҳит муҳофазаси масалалари билан яна бошқа кўпгина ташкилотлар БМТ таркибида ёки холис тарзда шуғулланадилар.

Минтақавий экологик муаммолар турли комиссиялар фаолиятида ифодасини топади. Улар дунёнинг турли қисмларида социал ҳолатни ўрганадилар, ҳуқуматлар учун тавсияномалар ишлаб ва лойиҳаларни татбиқ қилишда иштирок этадилар. Масалан: ЭСКАТО комиссияси (Осиё ва Тинч океани минтақаси), ЭКЛАК (Лотин Америкаси минтақаси учун), НЭК (Европа учун), Экологик сиёсат бўйича комитетлар доирасида мавжуд.

Юқорида кўрсатилган БМТ нинг барча ташкилотлари ҳуқумат ва ноҳуқумат ташкилотлари билан ҳамкорликда ҳаракат қилади. Буларга масалан: табиат ва табиий ресурсларни муҳофаза қилиш халқаро кенгаши, ҳайвонларни ҳимоя қилиш Халқаро Федерацияси ва бошқаларни киритиш мумкин. Сайёравий экологик-иқтисодий муаммоларни ҳал қилиш йўлларини ишлаб чиқишда табиат муҳофазаси бўйича халқаро конференцияларнинг роли катта.

Стокгольм (1972) конференцияси очилган кун 5 июнь - Бутун дунё атроф-муҳитни ҳимоя қилиш куни деб эълон қилинган. Шундан бери ҳар 5 йилда шундай конференция ўтказилади. Худди шундай конференциялардан бири 1997йилда Рио-де-Жанейрода бўлди. Хусусан, миллий ҳоқимият аъзолари экологик воситаларидан фойдаланишда ва экологик сарф-харажат борасида шундай ёндашишга диққат эътиборни қаратишлари керакки, яъни ифлосланиш сарф-харажатларини қоплаши лозим. Барқарор ривожланишга эришиш учун давлат давлат ва халқ манфаатларига тўғри келмайдиган ишлаб чиқариш ва истеъмол тизимларни чегараланиши ва тугатилиши керак.

Минтақавий характерга эга бўлган конференциялар ҳам муҳим роль ўйнайди. 1995 йилда «Европа учун атроф-муҳит» деб аталувчи умумевропа конференцияси ўтказилди, унда «Европа учун экологик дастур» қабул қилинди. 1983 йил БМТ нинг Бош Ассамблеяси 2000 йилгача ва ундан кейинги даврда атроф-муҳит муҳофазасида улкан истиқболлар ҳақида «доклад» деб номланувчи башорат кабул қилинди. 1987 йил доклад тасдиқланди. Бунда барқарор социал-иқтисодий ривожланиш асосини ташкил этувчи ғоялар илк бор шаклланди.

Атроф-муҳит муҳофазаси бўйича декларация ишлаб чиқиш таклиф қилинди. Бу борадаги ишларни фаоллаштириш учун конференция қарори билан 1992 йил барқарор ривожланиш бўйича БМТ комиссияси тузилди. Охирги йилларда халқаро ҳамкорликнинг конвенция, кўп ёки икки томонлама битим келишуви, шартнома, дастурлар деб аталувчи шакллари пайдо бўлди. Табиат муҳофазасини у ёки бу аспекта бўйича мамлакатларда қабул қилинган мажбуриятлар уларнинг якуний ифодасидир. Бу конвенцияларнинг энг аҳамиятлиси қуйидагилар:

-узоқ масофада ҳавонинг трансчегаравий ифлосланиши тўғрисида (1979 йил);

-озон қатламининг муҳофазаси тўғрисида (1985 йил);

-денгизларни чиқинди ва бошқа материаллар билан ифлосланишини олдини олиш тўғрисида (1975 йил);

-Қора денгизни ифлосланишдан сақлаш бўйича (1992 йил);

-биологик хилма-хиллик тўғрисида (1992 йил);

-бутун дунё маданий ва табиий меросларни муҳофаза қилиш тўғрисида ва бошқалар.

Юқорида кўрсатилган конвенциялар кўзда тутилган мақсадга эришишда аниқ чораларни қўллашни олдиндан кўрсатиб беради. Масалан: «Ҳавонинг трансчегаравий ифлосланиши тўғрисида» ги конвенцияда маълум вақтга олтингугуртни чиқаришни пасайтириш, азот оксидланишини ўрнатилган ёки ҳаводаги таркиби қабул қилинган ҳажмда бўлишига эришиш вазифалари кўрсатилади. Охирги йилларда «Чидамли органик бирлашмалар ва оғир металларни чиқариб ташлашни чегаралаш» бўйича тадбирлар ўтказилмоқда. 1996-2003 йилларда, бу конвенция бир неча келишувлар билан яна тўлдирилди. Шу каби мақсадлар атроф-муҳит муҳофазаси бўйича конвенция ва битим доирасида ишлаб чиқилган халқаро дастурларга эга.

1993 йилда Марказий ва Шарқий Европа учун табиат муҳофазаси бўйича ҳаракат дастури қабул қилинди ва минтақада ҳаракат қилувчи халқаро ташкилот ва хусусий инвесторларнинг Европа кенгаши комиссияси ташкил этилди. Дастур асосини учта нарса ташкил этади:

-сиёсатни ислоҳ қилиш;

-институционал тизимни мустаҳкамлаш;

-инвестиция.

Ҳаракат дастури стратегик ёндашув учун барча тадбирларни қамраб олган. Асосий эътибор биринчи навбатда, ўтказиладиган ҳаракатларга қаратилади, аммо шу шарт билан, яъни узоқ муддатли экологик-иқтисодий ва ижтимоий муаммоларнинг ҳал қилиниши билан келишилган ҳолда амалга оширилади. Экологик ёндашиш харажат ва нафни синчковлик билан таҳлил қилинишига асосланиши керак.

Маълумки, мамлакатлардаги мавжуд ресурслар атроф-муҳит ҳолатини яхшилаш учун жуда чегараланган имкониятга эга. Нари борса, келаси беш-ўн йилни ўз ичига олиши мумкин. Чегараланган ресурслар биринчи навбатда, энг зарур муаммоларни ечиш учун ишлатилиши керак. Имконияти бор ерларда ифлосланишни назорат қилиш учун бозор механизмидан фойдаланиш мумкин. Ифлосланганлик учун солиқ тўлаш, ёқилғи учун солиқлар, харажатларни қоплаш схемаси каби бозор механизми элементларидан фойдаланиш, атроф-муҳитни орзу қилинган ҳолатга келтиришда ёрдам беради. Бунга албатта тартибга солишда одатий ёндашувлар билан эришилади. Тартибга солиш чора-тадбирларини ўтказишда, асосан, майда ифлослантирувчи заррачаларнинг зарарини назорат қилиш талаб қилинади (оғир металлар, айниқса, қўрғошин заррачалари, заҳарли, кимёвий воситалар).

Биринчи навбатда, диққат-эътиборни маҳаллий (локаль) муаммоларга қаратиш керак. Кўпгина одамлар уларнинг соғлиғига таъсир кўрсатувчи атмосфера, тупроқ таркибидаги қўрғошин, ҳаводаги олтингугурт чанглари, нитратлар ҳамда ичимлик суви ва озиқ-овқат маҳсулотлари таркибидаги зарарли воситалардан жабрланадилар. Бу муаммони ечиш соғлиқни сақлаш ва фаровонликни оширишга катта наф келтиради.

Зарарли чиқиндиларни камайтиришга қаратилган чора-тадбирлар кенг миқёсли трансчегаравий ва сайёравий муаммоларни ҳал қилишга ҳам ўз ҳиссасини қўшиши керак. Аввало, экологик зарар келтирганлик учун жавобгарлик тўғрисидаги масалаларни ҳал қилиш муҳимдир. Буни аниқламаслик молиялаштириш ва хусусийлаштиришда қийинчиликлар туғдиради. Ҳуқумат амалий мақсадларда ифлосланиш билан боғлиқ зарарларни қоплаш билан шуғулланиши керак. Ҳуқумат экологик стандартларни аниқ белгилаши лозим, чунки бугунги корхоналарнинг янги эгалари бунга риоя қилиши ҳамда янги шароитга ўтиб ишлаш даврини ҳам аниқлаши керак. Ҳомий давлатлар мамлакатларда трансчегаравий ва сайёравий муаммоларнинг ечимини тезлаштириш учун маблағ ажратиш масалаларини кўриб чиқишлари зарур. Сарф-харажатларни минимум даражагача камайтириш кўп мамлакатларнинг диққат эътиборида турибди. Агар трансчегаравий муаммоларга сарф-харажатлар қисқарса, мамлакатлар дастлабки босқичларда эркин ҳаракат қиладилар ёки энг муҳим ижтимоий-иқтисодий вазифаларни бажарадилар.

Қўшимча маълумотлар

Орол - албатта, глобал муаммо. Биз доимо саноатлаштиришнинг оқибатларини ҳис этиб турамиз. Аммо, биз истаймизми ёки йўқми, барибир ишлаб чиқариш ўз маромида тараққий этиб бораверади, БМТ нинг ЮНЕСКО ташкилоти учун бетакрор архитектура ёдгорликларидир.
Табиатни, тарихий обидаларни муҳофаза қилиш, кишилар саломатлигини мустаҳкамлаш мақсадида ҳар йили халқаро ташкилотлар билан ҳамкорликда ўнлаб илмий-амалий анжуманлар ўтказилади.
11- маъруза. Табиий ресурслардан фойдаланишнинг экологик, ижтимоий-иқтисодий ва сиёсий жиҳатлари (2-соат)
Режа:

1.Табиий ресурслар ҳолатини ўрганиш, тушуниш ва баҳолаш муаммолари. 

2.Экологик мониторинг. Экологик экспертиза. Экологик башоратлаш.

3.Табиатдан фойдаланиш иқтисодиёти. Табиатдан фойдаланишнинг сиёсий жиҳатлари. 

4.Барқарор ривожланиш концепцияси ва тараққиёт. Ўзбекистоннинг барқарор ривожланиш концепцияси.

Макроиқтисодий сиёсат мамлакатда табиий ресурслардан фойдаланиш ва атроф-муҳит аҳволига кенг қамровли таъсир кўрсатади. Иқтисодий ўсишни таъминлашга йўналтирилган миллий сиёсат, муваффақиятли ёки муваффақиятсизлигига боғлиқ бўлмаган ҳолда аҳоли даромади, давлат даромадлари ва харажатлари, инновацион сиёсат ва бошқалар орқали атроф-муҳитга бевосита таъсир кўрсатади.

Макроиқтисодий сиёсат тадбирлари икки вақт горизонларида намоён бўлиши мумкин. Макроиқтисодий барқарорлаштириш дастурлари талабни бошқариш сиёсати орқали макроиқтисодий мувозанатни жадал тарзда тиклашга йўналтирилади. У ўз ичига фискал, монетар ва бошқа кўплаб дастакларни олиши мумкин.

Таркибий ислоҳотлар дастурлари узоқ мақсадларни кўзлаган ҳолда - ташқи савдо ва ички нархлар сиёсатини либераллаштириш орқали ишлаб чиқариш самарадорлигини ошириш, институционал ислоҳотларни амалга ошириш орқали иқтисодий ўсишни таъминлашга қаратилади.

Иқтисодиётни таркибий қайта қуришни тартиблашда қисқа муддатли, ўрта ва узоқ муддатли мақсадлар ўртасида зиддиятлар келиб чиқиши мумкин. Барқарор иқтисодий ўсишни таъминлаш учун қисқа ва ўрта муддатли мақсадлар ўртасидаги зиддиятлар бартараф этилиши зарур.

Шунингдек, экологик сиёсатнинг самарадорлиги табиий ислоҳотларни амалга оширишдаги хатолар билан боғлиқ бўлади. Кўпгина экологик муаммоларни ҳал қилиш учун мамлакатларда ривожланган бозор инфраструктураси мавжуд бўлиши керак.

Баъзи бир ҳодисаларда давлат институтлари ҳам атроф муҳитни муҳофаза қилиш тадбирлари самарасини пасайтириши мумкин. Лекин атроф-муҳитга макроиқтисодий сиёсатнинг таъсири тўғрисида аниқ бир жавоб бериш қийин. У кўпгина ўзига хос омиллар билан боғлиқ давлат бошқаруви таркиби, характери, бозор институтлари, атроф-муҳитни муҳофаза қилиш сиёсати каби омиллар шулар жумласига киради.

Макроиқтисодиётни қисқа муддатли барқарорлаштириш дастурлари юқорида таъкидлаб ўтилганидек, ялпи талабни тез ўзгартиришга қаратилган. Иқтисодий тартиблашнинг бир қанча асосий соҳаларини ажратиб кўрсатиш мумкин: жамоат сектори харажатларини қисқартириш, солиққа тортишдаги ўзгаришлар, кредитлаш ставкасининг ўзгариши, айрибошлаш курсининг девалвацияси кабилар шулар жумласидандир.

1. Жамоат сектори харажатларини қисқартириш. (ЖСХҚ) нинг асосий сабабларидан бири, давлат бюджета ёки ташқи савдо тақчиллигини пасайтиришдан иборат.

2. Солиқ сиёсати. Солиқ ва субсидиялар ресурсларнинг нисбий нархларига таъсир кўрсатади. Улар, шунингдек, давлатнинг табиатни муҳофаза қилиш лойиҳаларини молиялаштириш учун мўлжалланган маблағлар реал ҳажмига таъсир кўрсатади.

3. Кредит-пул (монетар) сиёсати. Кредитлаш ставкаси монетар сиёсатнинг асосий дастаги ҳисобланади, унинг самарали фоиз ставкасини ошириш натижасида истеъмол ва хусусий инвестицияларнинг қисқариши орқали ялпи талаб камайтирилади.

4. Айрибошлаш курси сиёсати. Монетар ва фискал дастаклар талабини камайтиришга каратилган бўлиб, ҳар доим ҳам давлат бюджети ва тўлов баланси муваффақиятга олиб келавермайди. Бунинг учун миллий маҳсулотларга бўлган талабни ошириш учун қўшимча дастак керак бўлади. Давлат бюджетининг баланси ички баланс, тўлов баланси эса ташқи баланс ҳам деб юритилади. Ташқи ва ички балансларни бошқариш эса турли хил дастаклардан фойдаланишни тақозо этади. Айирбошлаш курси сиёсатини шулар жумласига киритиш мумкин. Лекин бу жуда мураккаб вазифа бўлиб, ривожланган давлатларда ҳам жуда қийин амалга ошади.

5. Тармоқ сиёсати. Тармоқларни ривожлантириш дастурлари ўзига хос хусусиятларга эга бўлади ва уларни амалга ошириш жараёни давлатнинг макроиқтисодий ривожланишига жиддий таъсир ўтказиши мумкин.

Узбекистан юқори иқтисодий, ижтимоий ва маънавий салоҳиятга эга. Бу ўлка қадимги цивилизация ва маданият маркази бўлиб, табиий иқлимий шарт-шароитлари ниҳоятда қулай.

Мамлакатнинг иқтисодий ривожланишида бой минерал хом ашёлари муҳим ўрин тутади. Олтин захирасига кўра, республика ҳамдўстлик мамлакатлари ичида иккинчи ўринни; қумуш, мис, қўрғошин ва вольфрам захираси бўйича учинчи ўринни эгаллайди. Шунингдек, газ, кўмир, нефт ва бошқа хом ашё захиралари ҳам саноат учун катта аҳамиятга эга. Бундан ташқари, республика табиий тола ишлаб чиқаришда, мева-сабзавот етиштириш ва экспорт қилишда етакчи мақомга эга. Мамлакатда пахта териш машиналари қишлоқ хўжалиги техникалари ишлаб чиқарилади. Республиканинг мустақилликка эришиши янги ишлаб чиқариш тармоқларининг шаклланишида муҳим омил бўлди. Жумладан, енгил автомобиллар, автобуслар, маиший хизмат техникаларини ишлаб чиқариш йўлга қўйилди.

Мамлакат қишлоқ хўжалигининг суғориладиган деҳқончиликка асосланганлиги сабабли республика сув хўжалиги жуда мураккаб муҳандислик тизимига эга. Каналларнинг умумий узунлиги 171 минг км. 53та катта-кичик сув омборларининг умумий сув сиғими 16 млрд. куб. м.

Чорвачилик қўйчиликка йўналтирилган ва гўшт-сут чорвачилиги, паррандачилик ва балиқчилик ривожланган. Шу билан бирга қишлоқ хўжалиги ишлаб чиқаришининг ривожланишига сув ресурсларининг чегараланганлиги сезиларли таъсир кўрсатади. Бу ўз навбатида қишлоқ хўжалиги маҳсулотларини етиштиришда жуда катта қийинчиликларни келтириб чиқаради. Республика аҳолиси Марказий Осиёдаги бошқа республикаларга нисбатан анча кўп. Етиштирилган қишлоқ хўжалиги маҳсулотлари жон бошига истеъмол қилиниши лозим бўлган физиологик меъёр йиғиндисидан анча кам. Бундан ташқари, яқин ўтмишдаги суғориладиган ҳудудларнинг кўпайиши ва ўз вақтида табиатни муҳофаза қилиш чора-тадбирларининг қўлланилмаганлиги экологик муаммоларнинг ортиб боришига олиб келди. «Орол фожеаси»ни худди шундай муаммолар қаторига киритиш мумкин.

Экологик экспертиза атроф-муҳитни муҳофаза қилиш тизимининг асосий таркибий қисмларидан бири ҳисобланади. Атроф-муҳитга бўлган салбий таъсирни баҳолаш тамойили дастлаб 70-йилларда АҚШда ишлаб чиқилган ва ҳозирги кунда кўпчилик ривожланган мамлакатларнинг тажрибаларида қўлланилиб келинмокда. Ўзбекистонда ҳам бу тажриба ўз ўрнини топди ва ривожлана бошлади.

Ўзбекистон Республикасида давлат, давлат санитария-экология ва жамоатчилик асосидаги экология экспертизалари амалга оширилади. Давлат экология экспертизаси хўжалик қарори қабул қилинишидан олдин ўтказилиши шарт бўлган атроф табиий муҳитни муҳофаза қилиш тадбиридир.

Давлат экология экспертизасини Ўзбекистон Республикаси, Қорақалпоғистон Республикаси Давлат қўмиталарининг, вилоятлар ва Тошкент шаҳар табиатни муҳофаза қилиш қўмиталарининг эксперт органлари амалга оширади. Давлат экология экспертизасининг мақсади мўлжалланаётган ёки амалга оширилаётган хўжалик фаолияти ва ўзга фаолиятнинг экологик жиҳатдан кай даражада хавфли эканлигини аниқлаш, бу хилдаги фаолият табиатни муҳофаза қилиш қонунларининг талабларига қанчалик мувофиқлигини баҳолаш, лойиҳаларда назарда тутилаётган табиатни муҳофаза қилиш тадбирларининг қай даражада етарли ва асосли эканлигини аниқлашдан иборат. Давлат экология экспертизасининг объектлари:

1. давлат дастурлари, концепцияларининг, ишлаб чиқариш кучларини, халқ хўжалиги тармоқларини жойлаштириш ва ривожлантиришнинг асосий схемаларининг лойиҳалари;

2. қурилишнинг барча турлари учун материаллар танлаш, режа олди, лойиҳа олди ва лойиҳа ҳужжатлари;

3. хўжалик фаолиятини ва уларни табиий ресурслардан фойдаланиш меъёрларини белгилаб берувчи йўриқнома-усул ва меъёрий-техник ҳужжатларнинг лойиҳалари;

4. янги техника, технология, материаллар ва моддалар яратиш ҳамда хориждан сотиб олиш бўйича лойиҳа ҳужжатлари, маҳсулотларга стандартлар;

5. Ўзбекистон Республикасига келтирилаёттан ва ундан олиб кетилаётган маҳсулотлар;

6. кимёвий моддалар;

7. алоҳида минтақалар, ҳудудлар ва объектларнинг экологик вазияти;

8. атроф-муҳитга салбий таъсир кўрсатаёттан корхоналар ва бошқа объектлар киритилади.

2003 йилда давлат экологик экспертизаси тизимида салкам 100 нафар ходим ишлади ва ўта муҳим муаммоларни экспертиза қилишда республиканинг 300 дан ортиқ йирик олимлари иштирок этди. Натижада, экспертиза қилинадиган объектларнинг салмоғи тадрижий равишда ортиб борди.

Мазкур муаммоларни ҳал этиш мақсадида мустақил эксперт кенгашлари ташкил этилмоқда. Ўзбекистон Республикасида «Давлат экологик экспертизаси ва унинг сифатини баҳолаш мезонлари» тасдиқланган. Экспертдан ўтказилган объектлар мазкур мезонлар асосида танлаб текшириб турилади.

Давлат санитария-экология экспертизаси атроф-муҳит ифлосланишининг аҳоли саломатлигига салбий таъсири даражасини аниқлаш мақсадларида ташкил этилади. Давлат санитария-экологик экспертизаси Ўзбекистон Республикаси Соғлиқни сақлаш вазирлиги, унинг қошидаги Давлат санитария ва эпидемиология департаменти ҳамда жойлардаги органлари, Табиатни муҳофаза килиш Давлат қўмитаси ташаббусларига биноан ташкил этилади.

Жамоатчилик асосидаги экология экспертизаси эса мустақил мутахассислар томонидан ижтимоий бирлашмалар, лойиҳаларнинг муаллифлари ва хўжалик фаолияти ташаббускорларининг хоҳишига кўра амалга оширилади.
Барқарор ривожланиш деганда ҳозирги авлодлар ҳаётий эҳтиёжларини  келгуси авлодлар эҳтиёжларини қондиришга зарар етказмасдан амалга ошириладиган ривожланиш тушунилади. Барқарор ривожланиш мазмун бўйича экологик ривожланиш тушунчасига жуда ҳам яқиндир.

1992 йилнинг 3-14 июнь кунларида Бразилиянинг Рио-де-Жанейро шаҳрида БМТнинг Атроф муҳит ва ривожланиш бўйича Конференцияси бўлиб ўтди. Унда 179 давлатларнинг раҳбарлари, ҳукумат вакиллари, экспертлар, нодавлат ташкилотлари, илмий ва ишбилармон доиралар  вакиллари қатнашдилар. Бу вақтга келиб жаҳонда оламшумул воқеалар рўй берди. 1991 йили Шарқий Европа ва СССРдаги тоталитар система  инқирозга учради. Жаҳон уруши ҳавфи кескин камайди  ва жуда катта молиявий ресурслардан тинчлик мақсадларида  фойдаланиш имконияти вужудга келди.

Конференция қуйидаги муҳим ҳужжатларни қабул қилди:

· Атроф муҳит ва ривожланиш бўйича Рио декларацияси;

· Барча турдаги ўрмонлардан унумли фойдаланиш, уларни сақлаш ва ўзлаштириш принциплари тўғрисидаги Баённома;

· XXI асрга Кун тартиби-жаҳон ҳамжамиятининг яқин келажакнинг экологик-иқтисодий ва ижтимоий-иқтисодий муаммоларини ҳал қилишга тайёргарлигига йўналтирилган ҳужжат.

Бундан ташқари Конференция доирасида Иқлим ўзгариши бўйича чегаравий Конвенция ва Биологик хилма-хилликни сақлаш Конвенциялари тайёрланди.

    27 принципдан иборат «Рио декларацияси» халқаро ҳуқуқий ҳужжат бўлиб, унга кўра давлатлар бошқа мамлакатларнинг муҳитига зарар етказадиган ҳар қандай фаолият учун жавобгарликни тан олиши, экологик қонунчиликнинг самарадорлигини ошириш, фалокатлардан огоҳлантириш, экологик ҳавф манбаларини бошқа давлатлар ҳудудига ўтказмасликка чақиради.

«XXI асрга Кун тартиби» инсониятнинг янги асрда барқарор тараққиётини таъминлашга қаратилган муҳим ҳужжат бўлиб, унда атроф муҳит муҳофазаси ва ривожланишга доир муаммоларни ҳал қилиш йўллари ва воситалари кўрсатилган. Конференция қароорларида ҳар бир алоҳида мамлакатда барқарор ривожланиш концепцияси ва миллий даражада «XXI асрга Кун тартиби»  ни ишлаб чиқиши ва амалга ошириш мажбурияти юкланган.

«Рио-92» Конференциясида ўрмонларнинг тартибсиз кесилишининг олдини олиш ва уларни муҳофаза қилишга қаратилган муҳим Баённома қабул қилинди. Конференцияда энг долзарб глобал муаммолар- иқлимнинг ўзгариши ва биологик хилма-хилликни сақлаш бўйича Конвецияларнинг имзоланиши бошланди.

«Рио-92» Конференцияси алоҳида давлатлар ва жаҳон ҳамжамияти барқарор ривожланишининг стратегик вазифаларини белгилаб берди ва уни амалга оширишнинг ташкилий, ҳуқуқий ва молиявий асосларини ишлаб чиқди. 

Ўзбекистон Республикаси Рио декларациясини ратификация қилди. Ўзбекистон Иқлимнинг ўзгариши тўғрисидаги Конвенция ва Биологик хилма-хиллик тўғрисидаги Конвенцияларга қўшилди. 1998 йили Барқарор ривожланиш Концепцияси тайёрланди. 1999-йили Барқарор ривожланишнинг Миллий стратегиясини ишлаб чиқилди. 2002-йили Ўзбекистонда «XXI асрга Кун тартиби» қабул қилинди.  Ўзбекистон Республикасида барқарор ривожланишни таъминлаш устувор масалага айланди.

90-йилларда алоҳида давлатлар, жаҳон ҳамжамияти, ҳалқаро ташкилотлар «XXI асрга Кун тартиби»ни амалга ошириш бўйича ҳаракатларни амалга оширдилар.

2000 йилда Нью-Йоркда Мингйилик Саммити бўлиб ўтди ва унда «Минг йиллик Декларацияси» қабул қилинди. Минг йиллик ривожланиш мақсадларига эришиш бўйича жаҳоннинг барча мамлакатларида саъйи-ҳаракатлар бошланди.

 қилинган ишларни сарҳисоб қилиш мақсадида 2002 йил  Йоханнесбургда БМТнинг Барқарор ривожланиш бўйича Бутунжаҳон Саммити бўлиб ўтди. Унда «Барқарор ривожланиш Бутунжаҳон Саммити қарорларини бажариш режаси» ва «Йоханнесбург декларацияси» қабул қилинди. Саммит режасида сайёрамизнинг турли минтақаларида бақарор ривожланишни таъминлашга асосий эътибор берилди ва унинг принциплари барқарор ривожланишнинг уч таркибий қисми: иқтисодий ўсиш, ижтимоий ривожланиш ва атроф-муҳит муҳофазаси талабларига жавоб беради. Бутунжаҳон Саммитида қашшоқликни йўқотиш ва атроф муҳит муаммоси бош  масалалар сифатида таҳлил қилинди. Дунёдаги ривожланаётган камбағал мамлакатларда 1 млрд. дан ортиқ аҳоли доимий овқат етшмаслиги шароитларида яшайди. Бу давлатларга молиявий ёрдам бериш масалалари кўрилди. Йоханнесбург Саммити барқарор ижтимоий-иқтисодий-экологик  ривожланиш йўлидаги муҳим қадам бўлди.

Ривожланган давлатлардаги юқори ҳаёт даражасини таъминлаш табиий ресурслардан катта миқдорда фойдаланиш ва ўз навбатида атроф муҳитни кучли ифлослаш ҳисобига амалга ошади. 69–расмда ривожланган мамлакат- Германия Федератив Республикаси(ГФР) ва ривожланаётган мамлакат фуқаросининг атроф-муҳитга таъсири солиштирилган.

Ҳозирги вақтда ривожланаётган мамлакатлар аҳолиси ГФР ёки АқШ аҳолиси ҳаёт даражасига етишиши учун яна бир Ер сайёраси ресусрларини ўзлаштириш лозим бўлади. Ер эса Коинотда ягонадир. Табиат ва жамиятнинг мутаносиб, бир-бирига мос ривожланиши-коэволюция деб юритилади. Жамиятнин ривожланиши суръатлари жуда юқори, табиат эволюцияси тезлиги ўзгармайди. Коэволюцияга эришиш учун жамият ўзининг айрим эҳтиёжларидан воз кеча олиши лозимдир.
XXI асрга келиб, атроф муҳитга таъсир суръати юқорилигича қолмоқда. Дунё океанининг ифлосланиши, чўллашиш, биологик хилма-хилликнинг камайиши, чучук сув етишмаслиги ва бошқа муаммолар тезкор чоралар кўришни талаб этади. Аҳоли сонининг ўсиш суратлари юқорилигича қолмоқда. Экологик ҳавфсиз, барқарор ривожланиш йўлидаги саъйи-ҳаракатлар ўзининг ижобий натижаларини ҳам бермоқда. Ривожланган мамлакатларда атроф-муҳит муҳофазасига сарфланадиган маблағлар ошмоқда ва ижобий ўзгаришларни кўриш мумкин(68-расм).

XXI аср бошларига келиб ривожланган давлатларда  экологик инқирознинг олдини олиш  тадбирларига Ички Ялпи Маҳсулот (ИЯМ)нинг 1,5-2,5% улуши сарфланиши лозим. Атроф-муҳит анча аянчли аҳволга тушиб қолган мамлакатларда эса бу кўрсаткич 4-5%дан кам бўлмаслиги кераклиги таъкидланади. 

Экологик таълим-тарбияни ривожлантириш, жамоатчилик ролини ошириш, экологик технологияларни жорий қилиш барқарор ривожланишни таъминлашда муҳим аҳамияга эгадир.

           Ҳозирги вақтда табиат ва инсон ҳаётининг экологик хавф остида қолиш жараёни янада мураккаблашиб, мушкуллашиб бормоқда. Атроф-муҳит билан жамият ўртасидаги алоқалар мувозанатининг бузилиши табиий ҳолатга путур етказмоқда. Ер юзи табиатининг барқарорлиги, турғунлиги ва унинг ўзига хос қонунларини инсоният томонидан бузилишининг асосий сабабларидан  бири кишиларнинг атроф-муҳит муҳофазаси ҳақидаги билимларининг етишмаслиги ҳамда табиатнинг келажакдаги экологик ҳолатини кўра билмасликларидир. 

         Экологик вазиятни тубдан яхшилаш учун экологик сиёсатга ўз таъсирини кўрсатиши мумкин бўлган вазирликлар, корхона ва ташкилот раҳбар кадрларининг фаолиятида ижтимоий – экологик вазиятга тўғри баҳо бериш, уни химоя қилиш, сақлаш ва такомиллаштириш каби тушунчаларни қалбдан ҳис этишни шакллантириш, яъни уларда экологик муаммоларга муҳим ижтимоий-сиёсий иш сифатида қарашни тарбиялашдир. Ушбу раҳбар кадрларида табиатни муҳофаза қилиш муаммоларини тўғри ечиш ва башорат қилишни уддалаш, юзага чиқиши  мумкин бўлган ижтимоий-иқтисодий зиддиятларни олдини олиш шароитларини  яратиш каби  ҳислатларни барпо этиш ҳисобланади. 

 
Экологик тарбия оиладан бошланиши лозим. Ота-оналар экологик саводхон бўлишлари лозимдир. «Боғча-мактаб-олий мактаб-малака ошириш» тизимида узлуксиз экологик таълимни йўлга қўйиш мақсадга мувофиқдир.

Узлуксиз экологик  таълим  қуйидагича бўлмоғи зарур: 1- босқич – оилада ва мактабгача таълим муассасаларида; 2-босқич мактаб-академик лицей ва касб-ҳунар коллежларидаги экологик таълим; 3-босқич – олий ўқув юртларидаги таълим; олий таълимдан кейинги босқич – кадрларни қайта тайёрлаш ва мунтазам равишда малакасини  ошириб бориш; олий босқич - аспирантура, докторантура.

Ўзбекистонда «Табиатни муҳофаза қилиш тўғрисида»ги  қонунда «...барча таълим муассасаларида экологик таълим мажбурий» деб белгиланган. Ўрта мактаб, лицей ва коллежларда экология бўйича алоҳида фан ўқитилиши зарурдир. Бу барқарор ривожланиш учун таълимнинг асосини ташкил қилиши лозимдир. БМТ барқарор ривожланиш учун таълимни 2005-2014 йиллар давомида хар бир мамлакатда амалга оширишни режалаштирган. 

XXI аср-экология асри бўлиши шубҳасиздир. Ҳар бир инсон она сайёрамиз табиатига зиён етказмасдан ўзгартириши, табиий бойликлардан оқилона фойдаланиши ва яшаш муҳитини сақлашдек муқаддас ишга ўзининг муносиб  ҳиссасини қўшиши лозимдир.

Қўшимча маълумотлар

XX аср фан-техника инқилоби босқичида барча мамлакатлар иқтисодиётида, жумладан, саноат ва қишлоқ хўжалиги ривожланишнинг янги босқичига чиқди. Қишлоқ хўжалиги ва саноат ишлаб чиқаришнинг комплекс ривожланиш хусусиятлари намоён бўлди. Масалан, бугунги кунда қишлоқ хўжалигини минерал ўғитларсиз тасаввур этиш қийин. Охирги йилларда дунё миқёсида минерал ўғитлар ишлаб чиқариш 500 млн. тоннага етди ва етакчи мамлакатлар сифатида Хитой, АҚШ, Ҳиндистон, Россия, Канада, Германия, Индонезияни қайд этиш лозим.

Дунё бўйича ишлаб чиқариладиган калийли ўғитларнинг 75 фоизи ва экспортининг 70 фоизи Хитой, АҚШ, Ҳиндистон, Россия ҳиссасига тўғри келади. XX асрнинг иккинчи ярмида кимё саноати жадал суръатлар билан ривожланди. Полимерлар ишлаб чиқаришдаги 3 та асосий минтақа — бу Шарқий Осиё, Ғарбий Европа ва Шимолий Америка бўлиб, бу минтақалар ҳиссасига пластмасса материалларининг 90 фоизи синтетик каучукларнинг 80 фоизи тўғри келади. Мамлакатлар ичида АҚШ, Германия ва Япония етакчичик қилади. Кимёвий толаларнинг эса 60 фоизи Осиёда ишлаб чиқарилади. Кимёвий толалар дунё тўқимачилик саноати хом ашёсининг 50 фоизини ташкил қилади. Юқори даражада ривожланган АҚШ ва Япония, Хитой, Тайван, Корея Республикаси, Ҳиндистон, Индонезия, Таиланд, Туркия, Мексика каби мамлакатлар ичида етакчилик мақомини сақлаб қолади.

2-kuem. HKTHMONIT DKONOMHS BYHNYA MYCTAKHA MLl
MAB3YJAPH

1. XaBo MYXHTHHH FHIUCHHK NaPAKTEPHCTHKACH.

2. XaBo MyNHTHHHHI QU3NK XYCYCHATAIPHHH GHONOIMK YMYMCAHHTAp
aAXAMHATH,

3. Cys - coramk daktopu cuariaa.

4. VaBekueToinia axonHuK CyB GHAAH TALMHHIAHULINHH ACOCHT MyaMMONApH.

5. PecnyOaurana cys ManGanapuiy IMrHeHnK XapakTepHCTHKAcH.

6. TYNPOKHH CAHHTAD = THTUCHHUK AXAMHUATH.

7. TYNPOKItH dIM3UKO - MEXAIHK XYCYCHATAPHHH THTHCHHK AXMUATH,

8. HCON caloMaT/IHIHIA NECTHIIMAUIAP BA MUHEPAN YFHTAApHH KyT
HULIATHABLIIE YHHHT TELCHPH.

9. Miicon 3amouasstii JkooruscH.

10.  Miicounapin XO3MPrH 3aMOH ALUAL MYXHTHHH THOOHET acnekTaapH.

11, ATpod MyXMTTa OPranHIMIAPIH MOCAANIHLI MCXAHHIMUAA CTPECC -
PeaKUHATAPHH POAH.

12, Caiiépannur pannauson ¢ponu.

13, XoHa10unapna paoH rasH Ba YHIa Kaplu 4opa Taabupaap.

14, Crpeee = peakuHanapHi HaTHXAIpH.

5. YpGanu3aums sa 1waxap KON HACK.

16. UukuiAKNAp BA YNapHUHT MKTHMOMH JKUXATAZPH,

TABHHI1 PECYPCJIAPJAH OKHJIOHA ®OMJATAHHLI BYIiIYA
KYPC HLIH MAB3YJIAPH
1.TaGuni pecypenapiai okMAOHA (OTAANARHILIHHET XOIHPTH 3IMOH MyaMMONapH
2. Cys pecypcaapuian dofinananuun
3.Armocdepa myxogazacu
4.Ep pecypenapuaan dofnananuur.
5.Buonorik pecypenapaan Gonananuu.
6.Ep octu Goitnuknapuaan ofinananuu,
7.TaGuuii pecypenapaan gofinananuinny Gowkaphut,
8.Taduuii pecypcnapaan oxunoHa ¢poiaananyil Ba XanKapo XaMKOPIHK.
9.TaGuuii pecypenapaan GpoHnananuinmNT IKOJIOTHK, HKTHMOHH-HKTHCOAMH B
cuEcuii Juxarnapu.

1

30N Daitinn wiiin AQCTYPHIN. WAKILIIN AN Aapacin i §hys peaaa
Kypeas

Ky

T CoaT NARMUID MOC NOLLI MUY L Ta0a0 . YKHTHALIN.
4 i VIraTPHTHILIAD KPHTHII MYMKHIT.

